10.12.2007
PROPUNERE COMUNĂ DE REZOLUŢIE
depusă, în conformitate cu articolul 108 alineatul (5) din Regulamentul de procedură, de
– Robert Sturdy, Georgios Papastamkos, Vasco Graça Moura şi Daniel Caspary, în numele Grupului PPE-DE
– Kader Arif, Anne Ferreira, Glyn Ford, Erika Mann şi Joan Calabuig Rull, în numele Grupului PSE
– Gianluca Susta, în numele Grupului ALDE
– Cristiana Muscardini, Eugenijus Maldeikis şi Roberta Angelilli, în numele Grupului UEN
– Frithjof Schmidt şi Pierre Jonckheer, în numele Grupului Verts/ALE
– Jacky Hénin, în numele Grupului GUE/NGL
în locul propunerilor de rezoluţie depuse de următoarele grupuri:
– PPE-DE ( B6‑0495/2007 )
– ALDE ( B6‑0496/2007 )
– PSE ( B6‑0505/2007 )
– UEN ( B6‑0507/2007 )
– Verts/ALE ( B6‑0509/2007 )
– GUE/NGL ( B6‑0510/2007 )
privind viitorul sectorului textil după 2007
Rezoluţia Parlamentului European privind viitorul sectorului textil după 2007
Parlamentul European ,
–
având în vedere Memorandumul de înţelegere încheiat în iunie 2005 între China şi Comisie, care expiră la 1 ianuarie 2008,
–
având în vedere decizia luată în octombrie 2007 de către Comisie şi Ministerul afacerilor externe chinez privind un sistem comun de supraveghere a importurilor,
–
având în vedere rezoluţiile sale anterioare în domeniu şi, în special, rezoluţia din 6 septembrie 2005 privind textilele şi confecţiile după 2005 Texte adoptate, P6_TA(2005)0321 . ,
–
având în vedere articolul 108 alineatul (5) din Regulamentul său de procedură,
A.
întrucât China este cel mai important producător mondial şi cel mai mare exportator de textile şi confecţii către Uniunea Europeană;
B.
întrucât, ca urmare a încetării Acordului Multifibre la OMC în 2005, Comisia şi China au încheiat un „Memorandum de înţelegere” ce impune restricţii la importurile din China de anumite categorii de textile pentru o perioadă de tranziţie, care va expira la 1 ianuarie 2008;
C.
întrucât Uniunea Europeană şi Ministerul de comerţ exterior chinez au decis înfiinţarea unui sistem comun de supraveghere a importurilor pentru 2008;
D.
întrucât 70% din ansamblul produselor contrafăcute care intră pe piaţa europeană provin din China şi jumătate din procedurile vamale europene pentru combaterea contrafacerii se referă la textile şi confecţii;
E.
întrucât, ca urmare a aderării Chinei la OMC, membrilor OMC li s-a permis să adopte măsuri speciale de salvgardare sub forma restricţiilor cantitative la exporturile din China până la sfârşitul lui 2008, în cazul distorsionării pieţei;
F.
întrucât Uniunea Europeană este al doilea mare exportator mondial de textile şi confecţii,
G.
întrucât sectorul este alcătuit în primul rând din IMM-uri şi întrucât în anumite cazuri sectorul textil şi de confecţii din UE este concentrat în regiuni puternic afectate de restructurarea economică,
1.
este conştient că eliminarea sistemului de cote este rezultatul unui acord obligatoriu din punct de vedere juridic, încheiat atunci când China a aderat la OMC, dar reaminteşte că acordul de aderare a Chinei la OMC permite tuturor membrilor OMC, inclusiv UE, să aplice măsuri de salvgardare importurilor din China până la sfârşitul lui 2008, dacă este necesar;
Competitivitatea externă a sectorului textil european
2.
îşi exprimă îngrijorarea în legătură cu barierele tarifare şi netarifare ridicate din multe ţări terţe; subliniază că, în acordurile sale bilaterale, regionale şi multilaterale cu ţările terţe, Comisia ar trebui să asigure condiţii de acces pe piaţă mai bune în astfel de ţări, deoarece acest lucru este vital pentru viitorul industriei europene de textile şi confecţii, în special pentru IMM-uri;
3.
solicită Comisiei să profite de contextul negocierii acordurilor comerciale pentru a promova şi consolida standardele de mediu şi sociale, precum munca decentă, în ţările terţe, în vederea garantării concurenţei loiale;
4.
invită Comisia şi statele membre să promoveze în mod activ modernizarea industriei textile europene prin sprijinirea inovării tehnologice, a cercetării şi a dezvoltării cu ajutorul celui de-al şaptelea Program Cadru, precum şi a formării profesionale, în special pentru IMM-uri; în acest sens, invită Comisia să conducă o investigaţie adecvată şi globală în privinţa acestei chestiuni importante;
5.
consideră că ar trebui aplicate reguli obligatorii de marcare a originii în cazul textilelor importate din ţări terţe şi, în această privinţă, invită Consiliul să adopte propunerea de regulament pendinte privind menţiunea „fabricat în”; constată că acest regulament ar contribui la o mai bună protecţie a consumatorilor şi ar sprijini industria europeană bazată pe cercetare, inovare şi calitate;
Industria textilă şi lucrătorii în domeniu din UE
6.
invită Comisia să garanteze că Fondul european de ajustare la globalizare va fi utilizat într-un mod substanţial pentru restructurarea şi reconversia sectorului textil şi, în special, a IMM-urilor grav afectate de liberalizarea pieţei;
7.
invită Comisia şi statele membre să sprijine lucrătorii din sectorul textil şi de confecţii prin măsuri şi planuri sociale în întreprinderile care trebuie restructurate;
Practici comerciale neloiale şi contrafacere
8.
reaminteşte că instrumentele de protecţie comercială (măsuri anti-dumping, de salvgardare sau de contracarare a efectelor subvenţiilor) reprezintă mecanisme fundamentale de reglementare a accesului pe piaţă şi instrumente legitime care să abordeze într-un mod proactiv importurile din ţări terţe, atât legale, cât şi ilegale, şi mai ales pentru sectorul produselor textile şi al confecţiilor, care a devenit acum o piaţă deschisă, lipsită de protecţia oferită de cotele la import;
9.
invită Comisia să încurajeze autorităţile chineze să îşi alinieze ratele de schimb valutar şi să îşi revizuiască balanţa de schimb valutar euro/dolar, care facilitează în prezent un flux masiv de importuri de produse textile şi de confecţii fabricate în China;
10.
este îngrijorat de violările sistematice ale drepturilor de proprietate intelectuală; solicită insistent Comisiei să combată aceste violări, în mod deosebit contrafacerile, dar şi orice altă formă de comerţ neloial, la nivel multilateral, regional şi bilateral;
Supravegherea importurilor
11.
salută decizia de implementare a unui sistem comun de supraveghere a importurilor, ce va efectua o dublă verificare a exporturilor din China către UE a opt produse textile şi confecţii; îşi exprimă profunda îngrijorare, cu toate acestea, referitor la modul în care acest sistem urmează a fi pus în aplicare; solicită Comisiei să garanteze implementarea corectă a acestui sistem de dublu control şi să-i evalueze eficienţa, în scopul de a asigura astfel o tranziţie uşoară către liberalizarea comerţului de textile;
12.
subliniază că nu este suficientă aplicarea unui sistem de dublu control doar pentru anul 2008 şi că este necesar ca un sistem de supraveghere eficient să fie garantat pentru o perioadă mai lungă;
13.
consideră că grupul la nivel înalt ar trebui să asigure o monitorizare a sistemului de supraveghere a importurilor de produse textile şi confecţii în Uniunea Europeană;
14.
invită Comisia şi SUA să procedeze la consultări privind importurile de textile din China;
15.
invită Comisia să pună în aplicare un sistem de monitorizare a rezultatelor şi să efectueze o evaluare a acestora înainte de sfârşitul primului trimestru al anului 2008, pentru a se asigura că efectele perturbatoare ale unei creşteri a importurilor de textile sunt contracarate prompt şi eficient şi solicită Comisiei să prezinte situaţia Parlamentului;
Securitate şi protecţia consumatorului
16.
solicită insistent Comisiei să îşi exercite competenţele pentru a interzice accesul pe piaţa UE a produselor periculoase, inclusiv în cazul produselor textile şi confecţiilor;
17.
invită Comisia să garanteze că produsele textile importate ce ajung pe piaţa UE, în special din China, sunt supuse aceloraşi cerinţe de securitate şi de protecţie a consumatorilor ca şi produsele textile fabricate în UE;
18.
solicită Comisiei să efectueze un studiu şi o evaluare adecvate privind presupusele repercusiuni ale reducerii preţurilor asupra consumatorilor europeni;
Ţările în curs de dezvoltare şi partenerii mediteraneeni ai UE
19.
invită Comisia să sprijine crearea unei zone de producţie euro-mediteraneene pentru sectorul produselor textile, care să beneficieze de avantajele proximităţii geografice dintre pieţele mediteraneană şi europeană în scopul creării unei zone competitive la nivel internaţional, care să poată garanta menţinerea producţiei industriale şi ocuparea forţei de muncă;
20.
subliniază că eliminarea restricţiilor la importurile de produse textile va implica nu numai schimbări radicale în tendinţele importurilor pe piaţa UE, ci şi un potenţial impact asupra sectoarelor de confecţii şi textile din ţările în curs de dezvoltare, inclusiv partenerii mediteraneeni ai UE;
21.
invită Comisia să studieze impactul liberalizării totale a sectorului de textile şi confecţii, în ţările cele mai puţin dezvoltate; se declară în mod deosebit îngrijorat de faptul că unele ţări dintre cele mai puţin dezvoltate renunţă la a mai garanta drepturi sociale şi de muncă fundamentale, în scopul de a rămâne competitive; invită Comisia să evalueze modul în care ajutorul pentru comerţ şi programele similare pot ajuta ţările cele mai puţin dezvoltate să aplice programe sectoriale durabile din punct de vedere social şi ambiental;
Informarea Parlamentului European
22.
solicită Comisiei să furnizeze Parlamentului European informaţii complete privind evoluţiile semnificative în cadrul comerţului internaţionale cu produse textile;
23.
încredințează Președintelui sarcina de a transmite prezenta rezoluție Comisiei, Consiliului și guvernelor și parlamentelor statelor membre.
