29.5.2007
PROPUNERE DE REZOLUŢIE
depusă pe baza declaraţiilor Consiliului şi Comisiei
în conformitate cu articolul 103 alineatul (2) din Regulamentul de procedură
de Raimon Obiols i Germà, în numele Grupului PSE
Marios Matsakis şi Marco Cappato, în numele Grupului ALDE Konrad Szymański, în numele Grupului UEN Hélène Flautre, Raül Romeva i Rueda, Milan Horáček şi Jean Lambert, în numele Grupului Verts/ALE André Brie, Vittorio Agnoletto şi Luisa Morgantini, în numele Grupului GUE/NGL Nils Lundgren, Hélène Goudin şi Bastiaan Belder
privind cea de-a cincea sesiune a Consiliului Organizaţiei Naţiunilor Unite pentru Drepturile Omului (UNHRC)
Rezoluţia Parlamentului European privind cea de-a cincea sesiune a Consiliului Organizaţiei Naţiunilor Unite pentru Drepturile Omului (UNHRC)
Parlamentul European,
–
având în vedere rezoluţiile sale anterioare privind Comisia Organizaţiei Naţiunilor Unite pentru Drepturile Omului din 1996, în special Rezoluţia din 16 martie 2006 privind rezultatul negocierilor din cadrul Consiliului pentru Drepturile Omului şi a 62-a sesiune a UNCHR Texte adoptate, P6_TA(2006)0097 . , precum şi Rezoluţiile din 29 ianuarie 2004 privind relaţiile dintre Uniunea Europeană şi Organizaţia Naţiunilor Unite JO C 96 E, 21.4.2004, p.79. , din 9 iunie 2005 privind reforma Organizaţiei Naţiunilor Unite Texte adoptate , P6_TA(2005)0237 . , din 29 septembrie 2005 privind rezultatul Reuniunii mondiale la nivel înalt a Organizaţiei Naţiunilor Unite din 14-16 septembrie 2005 Texte adoptate , P6_TA(2005)0362 . , precum şi cea din 26 aprilie 2007 privind raportul anual privind drepturile omului în lume 2006 şi politica UE în domeniu,
–
având în vedere rezoluţiile sale de urgenţă privind drepturile omului şi democraţia,
–
având în vedere rezoluţia 60/251 a Adunării Generale a Organizaţiei Naţiunilor Unite de înfiinţare a Consiliului pentru Drepturile Omului,
–
având în vedere sesiunile anterioare ale Consiliului Organizaţiei Naţiunilor Unite pentru Drepturile Omului,
–
având în vedere cea de-a cincea sesiune care va avea loc în curând,
–
având în vedere rezultatul activităţii grupurilor de lucru ale Consiliului privind procedura de depunere a unei plângeri, evaluarea periodică universală, viitorul sistem de consultare a unor experţi, agenda, programul anual de lucru, metodele de lucru, regulamentul de procedură şi evaluarea procedurilor speciale,
–
având în vedere rezultatele alegerilor pentru Consiliul pentru Drepturile Omului, care au avut loc la 17 mai,
–
având în vedere articolul 103 alineatul (2) din Regulamentul său de procedură,
A.
întrucât respectarea, promovarea şi garantarea universalităţii drepturilor omului fac parte integrantă din acquis-ul etic şi juridic al Uniunii Europene şi reprezintă una din pietrele de temelie ale unităţii şi integrităţii europene;
B.
întrucât Organizaţia Naţiunilor Unite poate constitui acum, la fel ca şi în trecut, una dintre cele mai adecvate organizaţii pentru abordarea cuprinzătoare a aspectelor legate de drepturile omului şi de provocările cu care umanitatea se confruntă în prezent;
C.
întrucât HRC ar putea să ofere o platformă eficientă pentru consolidarea protecţiei şi promovării drepturilor omului în cadrul ONU;
D.
întrucât cea de-a cincea sesiune a Consiliului pentru Drepturile Omului va fi în acest sens una esenţială, deoarece va finaliza revizuirea mecanismelor şi mandatelor şi va elabora metodologia pentru revizuirea periodică universală;
E.
întrucât credibilitatea HRC se bazează pe adoptarea acestor reforme şi mecanisme, într-un mod care îi va consolida capacitatea de abordare a cazurilor de încălcare a drepturilor omului din întreaga lume;
F.
întrucât a fost înfiinţată o delegaţie ad hoc a Parlamentului European pentru cea de-a cincea sesiune a Consiliului, astfel cum s-a întâmplat şi în anii trecuţi, în cazul predecesorului Consiliului, Comisia ONU pentru Drepturile Omului,
1.
ia notă de rezultatele din primul an de activitate a HRC; salută programul ambiţios pe care HRC şi l-a stabilit, care includea evaluarea procedurilor şi metodelor sale de lucru, în special crearea şi punerea în aplicare a evaluării periodice universale, precum şi evaluarea procedurilor speciale;
2.
salută organizarea de sesiuni speciale pentru a răspunde la crizele urgente; îşi exprimă totuşi îngrijorarea în legătură cu faptul că HRC nu a acţionat în multe dintre cele mai urgente situaţii din lume privind drepturile omului;
3.
regretă, în special, slăbiciunea rezoluţiei HRC privind situaţia din Darfur, precum şi decizia luată în conformitate cu procedura confidenţială de a întrerupe examinarea în conformitate cu procedura „1503” a plângerilor legate de încălcările drepturilor omului comise de către Iran şi Uzbekistan; observă că, în conformitate cu procedura „1503”, confidenţialitatea nu a antrenat rezultatele aşteptate în ceea ce priveşte o mai bună cooperare din partea autorităţilor vizate; solicită introducerea de proceduri mai transparente;
4.
salută semnarea Convenţiei privind protecţia tuturor persoanelor împotriva dispariţiilor forţate, la numai un an de la adoptarea acesteia de către Adunarea Generală a ONU; invită statele membre ONU să ratifice Convenţia; îşi reafirmă susţinerea deplină pentru campania de semnare şi ratificare;
5.
ia notă de rezultatele alegerilor Adunării Generale a ONU din 17 mai pentru 14 noi membri ai HRC;
6.
salută faptul că Republica Belarus nu a fost aleasă în Consiliu, având în vedere condamnarea acesteia de către Adunarea Generală a ONU, în urmă cu patru luni, pentru încălcarea drepturilor omului şi lipsa de cooperare în cadrul procedurilor speciale;
7.
solicită alegeri competitive în toate regiunile în vederea asigurării unei adevărate opţiuni printre statele membre ale ONU; regretă faptul că au fost alese unele ţări cu antecedente în domeniul drepturilor omului, care au fost uitate;
8.
reafirmă necesitatea ca membrii HRC să-şi respecte obligaţiile de a coopera pe deplin în cadrul procedurilor speciale, astfel încât să-şi pună în valoare rolul de conservare a universalităţii drepturilor omului;
9.
încurajează Uniunea Europeană să continue să solicite instituirea unor criterii de eligibilitate în HRC, precum şi supravegherea aplicării efective a angajamentelor electorale făcute de statele membre;
10.
subliniază faptul că eficienţa şi credibilitatea HRC în domeniul protecţiei drepturilor omului se bazează pe cooperarea în cadrul procedurilor speciale şi pe aplicarea lor deplină, precum şi pe adoptarea reformelor şi mecanismelor, într-un mod în care îi va consolida capacitatea de abordare a cazurilor de încălcare a drepturilor omului din întreaga lume;
Evaluarea procedurilor şi mecanismelor
11.
consideră că mecanismul de evaluare periodică universală (UPR) ar putea constitui un mijloc de ameliorare a universalităţii supravegherii angajamentelor şi practicilor în domeniul drepturilor omului din întreaga lume prin supunerea tuturor statelor membre ale ONU unui control şi unui tratament egal;
12.
subliniază că acest obiectiv poate fi îndeplinit numai în cazul în care revizuirea implică o expertiză independentă în toate etapele procesului de evaluare, precum şi un mecanism de urmărire eficient, orientat către rezultate; îşi exprimă profunda îngrijorare în legătură cu tendinţa actuală în acest domeniu;
13.
invită aşadar toate statele membre ale ONU să garanteze faptul că evaluarea se bazează pe informaţii obiective şi fiabile, precum şi pe standarde de evaluare, precum Declaraţia universală a drepturilor omului, alte obligaţii şi angajamente, printre care angajamentele electorale;
14.
solicită includerea în procesul de evaluare a dispoziţiilor de urmărire, cerând statelor evaluate să transmită Consiliului rapoarte privind punerea în aplicare a recomandărilor;
15.
subliniază importanţa transparenţei procesului pentru toţi participanţii şi părţile interesate, precum şi a participării efective a ONG-urilor la acest proces;
16.
subliniază că procedurile speciale se află în centrul mecanismului ONU pentru drepturile omului, jucând un rol esenţial în protecţia şi promovarea drepturilor omului;
17.
îndeamnă aşadar toate statele membre ale ONU să ţină aceste proceduri speciale departe de influenţa politică a guvernelor şi să garanteze faptul că intervenţia şi recomandările ca urmare a constatărilor rămân în continuare elemente esenţiale în calitatea expertizei;
18.
este profund îngrijorat în acest sens de proiectul de Cod de conduită pentru procedurile speciale prezentat în numele Grupului African, care slăbeşte în mod semnificativ mecanismele şi capacitatea lor de protecţie;
19.
subliniază că, în cazul adoptării unui cod de conduită, acesta ar trebui limitat la etica profesională şi la principiile deţinătorilor de mandate şi ar trebui să specifice obligaţiile statelor de a coopera în cadrul procedurilor speciale, în special prin respectarea independenţei acestora şi facilitare activităţii lor;
20.
solicită asistenţă continuă pentru procedurile speciale, în ceea ce priveşte finanţarea şi personalul;
21.
subliniază că evaluarea mandatelor procedurilor speciale ar trebui realizată în consultare cu mai mulţi deţinători de mandate pentru a evita slăbirea capacităţii de protecţie a sistemului de proceduri; subliniază în special că UPR, împreună cu sesiunile speciale, ar trebui să reprezinte un mecanism suplimentar pentru abordarea cazurilor de încălcare a drepturilor omului şi nu ar trebui să înlocuiască procedurile special cu mandatele ţărilor;
22.
ia notă că agenda Consiliului ar trebui să combine caracterul previzibil şi flexibilitatea în vederea abordării crizelor emergente în domeniul drepturilor omului;
Implicarea Uniunii Europene
23.
recunoaşte implicarea activă a Uniunii Europene şi a statelor sale membre în primul an de activitate al HRC şi speră că preşedinţia UNHRC, deţinută de România, va fi încununată de succes;
24.
invită UE să-şi reafirme şi să-şi consolideze poziţia fermă în legătură cu îngrijorările exprimate, în special în legătură cu UPR şi cu evaluarea procedurilor speciale, care sunt esenţiale pentru o funcţionare viitoare eficientă a Consiliului; îndeamnă UE să respingă orice compromis care ar pune în pericol capacitatea HRC de a-şi juca pe deplin rolul de protecţie şi promovare a drepturilor omului în întreaga lume;
25.
îşi reiterează apelul adresat Uniunii Europene de a utiliza mai eficient ajutoarele şi sprijinul politic acordate ţărilor terţe pentru a le stimula să coopereze cu HRC;
26.
consideră că statele membre ale UE ar trebui să acţioneze în mod coerent şi coordonat pentru a contribui la succesul Consiliului;
27.
invită ţările care au semnat cu UE acorduri care includ clauze legate de drepturile omului, să coopereze cu UE pentru creşterea potenţialului Consiliului de consolidare a drepturilor omului pe plan mondial; invită delegaţiile şi adunările sale interparlamentare să examineze acest aspect cu ocazia reuniunilor lor;
28.
acordă delegaţiei Parlamentului European mandatul pentru cea de-a cincea sesiune a HRC de a transmite preocupările exprimate în prezenta rezoluţie, invită delegaţia să prezinte un raport privind această vizită Subcomisiei pentru drepturile omului şi consideră important ca Parlamentul European să trimită în continuare delegaţii la sesiunile relevante ale HRC;
o
o o
29.
încredinţează Preşedintelui sarcina de a transmite prezenta rezoluţie Consiliului şi Comisiei, guvernelor şi parlamentelor statelor membre, Consiliului de securitate al ONU, Secretarului General al ONU, Preşedintelui celei de-a 61-a Adunări Generale, Preşedintelui Consiliului ONU pentru Drepturile Omului, Înaltului Comisar ONU pentru Drepturile Omului, precum şi grupului de lucru UE-ONU, înfiinţat de Comisia pentru afaceri externe.
