Întrebarea cu solicitare de răspuns scris E-4560/2010
adresată Comisiei
Articolul 117 din Regulamentul de procedură
Cătălin Sorin Ivan (S&D)
(18 iunie 2010)
Subiect: Incălcarea Cartei drepturilor fundamentale a Uniunii Europene şi a libertăţii de exprimare şi de informare
Proiectul de lege privind organizarea şi funcţionarea Societăţii Române de Radiodifuziune şi a Societăţii Române de Televiziune a fost amendat în Comisia pentru cultură, artă şi mijloace de informare în masă din Senatul României, modificările primind aviz favorabil din partea acesteia, urmând ca proiectul de lege să fie pus în procedură de urgenţă pe agenda Senatului.
Obiectivul iniţial al acestei legi a fost depolitizarea celor două instituţii, dar pe parcurs greutatea acestuia s-a atenuat, până la dispariţia sa.
Astfel, putem constata că:
În articolul 20 sunt numite în mod explicit instituţiile care pot face numiri în Consiliul de Administraţie.
În conformitate cu articolul 20 alineatul (1), acest drept este acordat în primul rând Preşedintelui României, care poate face „câte două propuneri, pentru un loc de titular, respectiv un loc de supleant”.
Prin articolul 57 se acordă posibilitatea Parlamentului să demită Consiliul de Administraţie în urma respingerii raportului de activitate: „...Comisiile reunite ale celor două camere pot propune plenului Parlamentului...demiterea Consiliului SRR, respectiv a Consiliului SRTV” [articolul 57 alineatul (6)].
Aceste articole, dar şi alte prevederi din proiectul de lege, precum şi ignorarea solicitărilor societăţii civile, demonstrează direcţia clară în care se îndreaptă reglementările juridice din domeniul audiovizualului în România şi anume către un control politic deplin asupra furnizorilor publici.
Ne arătăm îngrijorarea faţă de aceste propuneri care încalcă articolul 11 (Libertatea de exprimare şi de informare) din Carta drepturilor fundamentale a Uniunii Europene.
Solicit Comisiei Europene verificarea legalităţii acestei propuneri şi exprimarea unei poziţii oficiale.
