ÎNTREBARE CU SOLICITARE DE RĂSPUNS SCRIS E-1754/10
adresată de Renate Weber (ALDE)
Consiliului
(22 martie 2010)
Subiect: Condamnarea apărătorilor drepturilor omului în Italia din cauza activităţii lor umanitare
La 12 februarie 2010, militanţii pentru drepturile omului, dnii Roberto Malini şi Dario Picciau, copreşedinţi ai Grupului EveryOne, o organizaţie internaţională de apărare a drepturilor omului cu sediul în Italia, au primit un aviz cu privire la o hotărâre penală prin care sentinţa de închisoare fusese comutată într-o amendă considerabilă de 2 280 de euro, în baza faptului că „acţionând în complicitate, cei doi au cauzat întreruperea sau, cel puţin, au perturbat o operaţiune a poliţiei care viza identificarea a trei cetăţeni străini şi au utilizat un limbaj abuziv faţă de ofiţerii de la sediul poliţiei din Pesaro-Urbino, intervenind în exercitarea atribuţiilor acestora în conformitate cu articolele 110 şi 340 din Codul penal italian”.
În ceea ce priveşte situaţia în cauză, Roberto Malini şi Dario Picciau au declarat că, în seara de 20 decembrie 2008, un ofiţer de poliţie se adresa în mod necorespunzător şi arogant unui tânăr de etnie rromă, dl Mico Grancea.
Când Malini şi Picciau l-au salutat pe Grancea – pe care îl cunoşteau foarte bine deoarece îi oferiseră asistenţă timp de peste un an – ofiţerii le-au solicitat să îşi prezinte documentele de identitate şi le-au notat datele personale.
Apoi, ofiţerii de poliţie (cel de-al doilea ofiţer se afla în maşină) au plecat fără a elibera nici un aviz.
În cursul anului 2008 şi în primele luni ale anului 2009, Malini şi Picciau au fost chemaţi la sediul poliţiei de mai multe ori din cauza activităţii lor umanitare de apărare a comunităţii rome din Pesaro.
Ca urmare a protestelor organizaţiei împotriva distrugerii taberelor familiilor rome (fără nicio ofertă de asistenţă) şi a expulzării ilegale a unui grup de refugiaţi afgani care solicitaseră azil, comisarul de la poliţia din Pesaro i-a emis lui Roberto Malini un avertisment verbal motivat astfel: „Având în vedere că cetăţenii de etnie rromă sunt infractori recunoscuţi, consider că grupul EveryOne face parte dintr-o organizaţie criminală şi le solicit să îşi înceteze activitatea”.
Aceştia au fost supuşi la mai multe acţiuni de intimidare şi provocare în timp ce operaţiunile de expulzare din oraş a cetăţenilor de etnie rromă au continuat.
Abuzul menţionat mai sus s-a manifestat prin acţiuni de intimidare din partea poliţiei italiene, cu scopul de a împiedica acţiunile activiştilor de apărare a drepturilor populaţiei rome care, din nefericire, sunt încălcate în prezent în toată Italia.
Ce va face Consiliul pentru ca militanţii pentru drepturile omului să nu fie hărţuiţi în statele membre ale UE şi pentru a garanta, în orice situaţie, că aceştia îşi pot desfăşura activitatea în domeniul drepturilor omului fără a se teme de represiuni, ameninţări şi intimidări?
Ce va face Consiliul pentru a evita un precedent periculos care ar putea periclita în viitor angajamentul legitim al activiştilor pentru drepturile omului în Italia şi în UE?
Va analiza Consiliul severitatea poliţiei şi abuzul juridic faţă de apărătorii drepturilor omului din grupul EveryOne?
