ÎNTREBARE CU SOLICITARE DE RĂSPUNS SCRIS E-3220/10
adresată de Elena Oana Antonescu (PPE)
Comisiei
(7 mai 2010)
Subiect: Politica climatică post-Copenhaga a Uniunii Europene: Reportarea unităților de emisii alocate în conformitate cu Protocolul de la Kyoto
În comunicarea sa din 9 martie anul curent către Parlament, Consiliu, Comitetul Economic și Social European și Comitetul Regiunilor, Comisia a subliniat că reportarea unităților de emisii alocate în temeiul Protocolului de la Kyoto nu motivează țările dezvoltate să își reducă emisiile de gaze cu efect de seră.
Pe ce se bazează Comisia când afirmă acest lucru?
A efectuat Comisia o evaluare temeinică în acest scop?
Ce soluții alternative consideră Comisia că pot fi găsite în cadrul negocierilor post-Copenhaga pentru a încuraja statele dezvoltate să își reducă emisiile fără a afecta dreptul statelor care au un număr mare de unități de emisii alocate să ceară reportarea acestora după perioada de angajament 2008-2012?
Cum poate Comisia sprijini o astfel de abordare în cadrul negocierilor din Convenția-cadru a Națiunilor Unite privind schimbările climatice?
