ÎNTREBARE ORALĂ URMATĂ DE O DEZBATERE O-0072/10
în conformitate cu articolul 115 din Regulamentul de procedură
de
Udo Bullmann
, în numele Grupului S&D
Comisiei
Subiect: Agențiile de rating al creditelor
Din ce în ce mai multe voci critică răspicat rolul negativ jucat de agențiile de rating al creditelor în cadrul actualei crize, însă nu se depun prea multe eforturi în vederea gestionării și atenuării rolului excesiv pe care acestea îl au, nu doar în evaluarea gradului de risc al companiilor, ci și al economiilor, inclusiv al economiilor statelor membre.
Există astăzi un larg consens cu privire la faptul că agențiile de rating al creditelor nu au reușit să anticipeze criza creditelor ipotecare „subprime” și să măsoare obiectiv riscul creditării într-o serie de scandaluri financiare.
Rolul jucat de acestea în agravarea crizei recente a datoriei publice face obiectul unor acuzații grave.
În timp ce regulamentul recent adoptat abordează aspecte legate de supraveghere, transparență și chestiunea conflictelor de interese, acesta omite să facă referire la numeroase cerințe prevăzute în legislația UE care vizează utilizarea ratingurilor agențiilor.
Având în vedere că este inacceptabil din punct de vedere politic, în termeni de responsabilitate democratică, și riscant din punct de vedere economic pentru statele membre, dar și pentru sectorul privat, să se bazeze într-o măsură atât de mare pe evaluări ale creditelor plătite de către entitățile evaluate și pe ratinguri care pot agrava turbulențele de pe piețele financiare, ce acțiuni imediate intenționează să întreprindă Comisia, pentru a spori transparența și concurența reală în acest sector și pentru a diminua măsura în care reglementarea se bazează pe ratinguri?
Intenționează Comisia să deschidă o anchetă sectorială în scopul de a soluționa, printre altele, problema comisioanelor?
Ia în considerare Comisia crearea unei agenții europene publice de rating al creditelor, nu doar pentru a concura cu agențiile existente, dar și pentru a depăși carențele din modelele acestora de afaceri?
A luat în calcul Comisia faptul că ar putea fi posibil ca organismele naționale publice de rating existente să aibă dreptul de a evalua situația economică a statelor membre?
