ÎNTREBARE CU SOLICITARE DE RĂSPUNS SCRIS E-5965/09
adresată de George Sabin Cutaş (S&D)
Comisiei
(30 noiembrie 2009)
Subiect: Soluţii pentru aderarea statelor membre la zona euro
Principalul obiectiv al Pactului de stabilitate şi creştere a fost crearea unui cadru de reglementare a politicilor fiscale naţionale, care să asigure respectarea criteriilor de la Maastricht şi după aderarea statelor membre la Uniunea Economică şi Monetară.
Cu toate acestea, statele iniţiatoare ale Pactului nu au reuşit să se încadreze în limitele de 3% pentru raportul dintre deficitul public anual şi produsul intern brut, respectiv 60% pentru datoria publică, ceea ce a condus la o reformă a Pactului şi la reguli mult mai suple.
În plus, recesiunea afectează atât respectarea principiilor de stabilitate de către ţările care folosesc moneda unică, cât şi capacitatea statelor din afara zonei euro de a respecta criteriile de convergenţă.
În anul 2009, nivelul mediu al datoriilor publice va depăşi 80% în zona euro.
Din declaraţia din 16 noiembrie a Comisarului pentru afaceri economice şi financiare, Joaquín Almunia, reiese că o aderare accelerată la zona euro prin relaxarea regulilor de convergenţă nu este posibilă.
În opinia Comisiei Europene, care ar fi soluţia optimă pentru a ajuta statele ce nu aparţin zonei euro să se alinieze la standardele stabilite la Maastricht, ţinând cont de dificultatea unor state din zona euro de a respecta aceste standarde?
