4.3.2010 B7-0161/2010 PROPUNERE DE REZOLUŢIE depusă pe baza declarațiilor Consiliului European și ale Comisiei
în conformitate cu articolul 110 alineatul (2) din Regulamentul de procedură
referitoare la situația societății civile și a minorităților naționale din Belarus
Gerben-Jan Gerbrandy
,
Kristiina Ojuland
în numele Grupului ALDE
PE433.023v01-00 B7‑0161/2010 Rezoluția Parlamentului European referitoare la situația societății civile și a minorităților naționale din Belarus
Parlamentul European ,
– având în vedere rezoluțiile sale anterioare privind situația din Belarus, în special cea din 2 aprilie 2009 privind evaluarea semestrială a dialogului UE - Belarus Texte adoptate, P6_TA(2009)0212 .
și cea din 17 decembrie 2009 referitoare la Belarus Texte adoptate, P7_TA-PROV(2009)0117 .
,
– având în vedere concluziile privind Belarus la care a ajuns Consiliul Afaceri Generale și Relații Externe în cadrul reuniunii sale din 17 noiembrie 2009, prin care se extinde suspendarea sancțiunilor constând într-o interdicție de viză aplicată unor persoane oficiale din Belarus, printre care președintele Aleksandr Lukașenko, și se prelungesc măsurile restrictive până în octombrie 2010,
– având în vedere Comunicarea Comisiei din 3 decembrie 2008 privind inițiativa Parteneriatului estic ( COM(2008)0823 ),
– având în vedere Declarația privind Parteneriatul estic emisă de Consiliul European la reuniunea sa din 19-20 martie 2009, precum și Declarația comună a reuniunii la nivel înalt de la Praga privind Parteneriatul estic din 7 mai 2009,
– având în vedere Declarația Comisiei din 21 noiembrie 2006 privind disponibilitatea Uniunii Europene de a-și reînnoi relațiile cu Belarus și cu poporul său în cadrul Politicii europene de vecinătate (PEV),
– având în vedere declarația Consiliului Uniunii Europene referitoare la dialogul dintre UE și Belarus privind drepturile omului care a avut loc în 16-17 iunie 2009 la Praga,
– având în vedere convențiile internaționale privind drepturile omului,
– având în vedere Convenția-cadru a Consiliului Europei pentru protecția minorităților naționale din 1 februarie 1995,
– având în vedere declarația Președinției UE din cadrul OSCE din 29 octombrie 2009 privind pedeapsa cu moartea în Belarus,
– având în vedere revizuirea, adoptată la 13 ianuarie 2010 de către Adunarea parlamentară a Consiliului Europei, a Recomandării 1874 (2009) privind situația din Belarus,
– având în vedere articolul 110 alineatul (2) din Regulamentul său de procedură,
A. întrucât la 15 februarie 2010 poliția din Belarus a arestat-o pe Angelika Borys, lidera Uniunii Polonezilor din Belarus (UPB), alături de alți activiști;
B. întrucât forțele belaruse au dispersat o manifestație a opoziției și au reținut în jur de 20 de protestatari care își exprimau solidaritatea cu activiștii de etnie poloneză care au fost reținuți cu o zi înainte; întrucât mai mulți protestatari din partea opoziției au fost reținuți înaintea manifestației, care a fost interzisă de autorități;
C. întrucât regimul președintelui Aleksandr Lukașenko nu recunoaște Uniunea Polonezilor din Belarus, însă recunoaște o organizație proguvernamentală ca fiind singurul reprezentant legal al întregii minorități poloneze din Belarus;
D. întrucât autoritățile Uniunii Europene și-au exprimat profunda îngrijorare cu privire la comportamentul autorităților belaruse față de UPB și alți activiști, condamnând ferm recurgerea la forță în timpul demonstrațiilor pașnice;
E. întrucât baroneasa Ashton, Vicepreședinta Comisiei Europene/Înalta Reprezentantă a Uniunii pentru afaceri externe si politica de securitate, a reamintit că angajamentul asumat de UE față de Belarus prin Parteneriatul estic este condiționat de luarea unor măsuri vizând democratizarea și apărarea drepturilor omului, inclusiv a drepturilor minorităților, de către guvernul belarus;
F. întrucât Președintele Parlamentului European, Jerzy Buzek, a avertizat că, în cazul în care drepturile omului continuă să fie încălcate, relațiile Uniunii Europene cu Belarus vor fi înghețate;
G. întrucât comportamentul autorităților belaruse față de minorități, în special minoritatea poloneză, încalcă în mod flagrant standardele internaționale privind protecția minorităților naționale, inclusiv a Convenției-cadru a Consiliului Europei pentru protecția minorităților, în ciuda faptului că Belarus dorește să devină membru al Consiliului Europei;
H. întrucât viceprim-ministrul Belarusului a semnat declarația comună privind Parteneriatul estic, în care se afirmă că participanții la reuniunea la nivel înalt de la Praga sunt de acord cu privire la faptul că Parteneriatul estic se va întemeia pe angajamentele față de principiile dreptului internațional și față de valorile fundamentale, inclusiv democrația, statul de drept și respectarea drepturilor omului și a libertăților fundamentale;
I. întrucât, în concluziile sale din 17 noiembrie 2009, Consiliul recunoaște apariția unor noi posibilități de dialog și de cooperare mai strânsă între UE și Belarus, cu scopul promovării unui real progres către democrație și respectarea drepturilor omului, și își reafirmă disponibilitatea de a aprofunda relațiile Uniunii Europene cu Belarusul, cu condiția unor progrese suplimentare în ceea ce privește democrația, drepturile omului și statul de drept, și de a oferi ajutor Belarusului în vederea realizării acestor obiective,
1. condamnă actele de represiune ale autorităților belaruse și utilizarea forței împotriva minorității poloneze, în special arestarea liderului Uniunii Polonezilor din Belarus (UPB), Angelika Borys, precum și hărțuirea continuă a minorităților naționale, dispersarea unei manifestații a opoziției și arestarea unor protestatari pașnici care își exprimau solidaritatea cu polonezii deja reținuți;
2. regretă că, după unele măsuri pozitive luate inițial de guvernul belarus, nu au mai avut loc progrese esențiale în domeniul drepturilor omului și al libertăților fundamentale;
3. subliniază că aprofundarea dialogului politic și instituirea unui dialog cu privire la drepturile omului între UE și Belarus trebuie să conducă la realizarea unor progrese clare și semnificative în domeniul respectării drepturilor omului, în special al respectării drepturilor minorităților;
4. reamintește solicitările sale, exprimate în Rezoluția sa din 17 decembrie 2009, potrivit cărora se așteaptă un progres clar și semnificativ în ceea ce privește democratizarea, inclusiv garantarea libertății de exprimare și de asociere, precum și înregistrarea partidelor politice și a organizațiilor societății civile;
5. reamintește faptul că angajamentul pe care și l-a asumat Uniunea Europeană față de Belarus prin Parteneriatul estic este condiționată de luarea unor măsuri concrete în ceea ce privește democrația și respectarea drepturilor omului, inclusiv a drepturilor minorităților;
6. invită Consiliul Uniunii Europene și Comisia Europeană să-și consolideze angajamentul față de Belarus și în regiune, astfel încât cele două părți să se poată apropia în loc să evolueze în direcții divergente;
7. solicită autorităților belaruse să respecte drepturile minorităților naționale în conformitate cu Convenția-cadru a Consiliului Europei pentru protecția minorităților naționale din 1 februarie 1995; îndeamnă autoritățile belaruse, în acest context, să recunoască Uniunea Polonezilor din Belarus condusă de Angelika Borys, care a fost realeasă în mod democratic în funcția de președintă la Congresul Uniunii Polonezilor din 15 martie 2009;
8. invită autoritățile belaruse să analizeze avantajele de care ar beneficia țara de pe urma bunelor relații cu UE și dezavantajele care ar rezulta ca urmare a încălcării principiilor democrației, inclusiv a drepturilor minorităților;
9. încredințează Președintelui sarcina de a transmite prezenta rezoluție Consiliului, Comisiei, parlamentelor și guvernelor statelor membre, Secretarului General al Organizației Națiunilor Unite, Adunărilor Parlamentare ale OSCE și Consiliului Europei, Secretariatului Comunității Statelor Independente, precum și parlamentului și guvernului din Belarus.
