Întrebarea cu solicitare de răspuns scris E-012188/2011
adresată Comisiei
Articolul 117 din Regulamentul de procedură
Cristian Silviu Buşoi (ALDE)
(21 decembrie 2011)
Subiect: Taxarea TVA-ului: mecanismul de recuperare privind TVA românesc și conformitatea acestuia cu legislația comunitară
Cu câteva luni în urmă, Guvernul României a adoptat Ordonanța de urgență (OUG) 77/2011 privind o nouă taxă, „clawback”, aplicată produselor farmaceutice rambursate, cu toate că normele de aplicare sunt încă în discuție în Parlamentul României.
Săptămâna trecută, fără să aștepte Parlamentul, Guvernul a mers mai departe și a emis o altă ordonanță de urgență (OUG 110/2011 din 6 decembrie 2011) de modificare a OUG 77/2011.
Toate versiunile textului adoptat de guvern impun o taxă „clawback” care obligă producătorii de medicamente să plătească întreaga diferență dintre bugetul pentru medicamente stabilit prin Legea bugetului de stat și valoarea produselor farmaceutice consumate acoperite de sistemul de asigurări sociale de sănătate – sumă care include taxa pe valoarea adăugată aplicată medicamentelor.
Dispozițiile privind plata taxei „clawback” asupra TVA creează suspiciuni grave de încălcare a legislației UE referitoare la chestiuni fiscale, și anume Directiva 2006/112/CEE privind sistemul comun al taxei pe valoarea adăugată, care încorporează dispozițiile Directivei 77/388/CEE și ale Directivei 67/227/CEE privind armonizarea legislațiilor statelor membre referitoare la impozitele pe cifra de afaceri (care sunt folosite de instanțele europene ca temei juridic comun pentru calcularea bazei de impozitare).
În conformitate cu articolul 73 din Directiva 2006/112/CE, „baza de impozitare include toate elementele care reprezintă contrapartida obținută sau care urmează să fie obținută de către furnizor sau prestator, în schimbul livrării sau al prestării”.
De fapt, excluderea TVA din baza de impozitare este clar menționată la articolul 78 din directiva respectivă.
Reprezentanții Guvernului României au declarat că taxa în cauză este conformă cu acordurile la care s-a ajuns cu delegațiile Comisiei Europene și ale Fondului Monetar Internațional.
Cu toate acestea, întrucât OUG nr.
110/2011 adoptată săptămâna trecută prevede în mod clar că baza impozitată în conformitate cu mecanismul „clawback” include, de asemenea, taxa pe valoarea adăugată, poate spune Comisia: 1.
dacă consideră că impozitarea unor sume care includ TVA, astfel cum este prevăzut în OUG 110/2011 privind mecanismul „clawback” românesc, respectă dispozițiile Directivei 2006/112/CE? 2.
dacă reprezentanții săi sunt de acord cu versiunea actuală a textului privind taxa „clawback” românească asupra produselor farmaceutice rambursate?
Dacă da, care este justificarea pentru aceasta?
