4.2.2009
PROPUNERE COMUNĂ DE REZOLUȚIE
depusă în conformitate cu articolul 115 alineatul (5) din Regulamentul de procedură, de
– Colm Burke, Bernd Posselt, Thomas Mann, Charles Tannock și Tunne Kelam, în numele Grupului PPE-DE
– Pasqualina Napoletano, Glenys Kinnock și Catherine Stihler, în numele Grupului PSE
– Marco Cappato, Metin Kazak, Marios Matsakis și Jules Maaten, în numele Grupului ALDE
– Gintaras Didžiokas, Adam Bielan, Ryszard Czarnecki, Konrad Szymański, Ewa Tomaszewska, Hanna Foltyn-Kubicka, Marcin Libicki, Mieczysław Edmund Janowski și Wojciech Roszkowski, în numele Grupului UEN
– Frithjof Schmidt, Raül Romeva i Rueda și Hélène Flautre, în numele Grupului Verts/ALE
– Adamos Adamou, Kyriacos Triantaphyllides și Feleknas Uca, în numele Grupului GUE/NGL
în locul propunerilor de rezoluție depuse de următoarele grupuri:
– GUE/NGL ( B6‑0073/2009 )
– PPE-DE ( B6‑0075/2009 )
– ALDE ( B6‑0079/2009 )
– UEN ( B6‑00082/2009 )
– PSE ( B6‑0084/2009 )
– Verts/ALE ( B6‑0085/2009 )
privind situația refugiaților birmani din Thailanda
Rezoluția Parlamentului European referitoare la situația refugiaților birmani din Thailanda
Parlamentul European,
–
având în vedere Convenția Organizației Națiunilor Unite din 1951 privind statutul refugiaților și protocolul la aceasta din 1967,
–
având în vedere rezoluțiile sale anterioare privind Birmania,
–
având în vedere articolul 115 alineatul (5) din Regulamentul său de procedură,
A.
întrucât există informații conform cărora forțele navale au interceptat în apele teritoriale thailandeze, între 18 și 30 decembrie 2008, bărci conținând aproximativ 1000 de refugiați de origine Rohingya, remorcându-i ulterior în apele internaționale fără ca aceștia să aibă echipamente de navigare și nici apă sau hrană suficientă; întrucât mulți dintre aceștia sunt declarați dispăruți și există temerea că s-ar fi înecat, alții fiind salvați de garda de coastă indoneziană și de cea indiană;
B.
întrucât populația indigenă Rohingya, o comunitate etnică preponderent musulmană din Birmania de vest, face obiectul unor încălcări ale drepturilor omului sistematice, persistente și la scară largă din partea regimului militar ce se află la conducerea țării, printre aceste încălcări numărându-se refuzul dreptului la cetățenie, limitarea drastică a libertății de circulație și arestările arbitrare;
C.
întrucât mii de birmani și-au părăsit țara în ultimii ani din cauza represiunilor și a foametei la scară largă, riscându-și viața pentru a ajunge în Thailanda și în alte țări din Asia de sud-est; întrucât Thailanda reprezintă din ce în ce mai mult o destinație de tranzit pentru refugiații birmani;
D.
întrucât autoritățile thailandeze au respins aceste acuzații, iar primul ministru Abhisit Vejjajiva a promis o anchetă detaliată;
E.
întrucât Agenția Organizației Națiunilor Unite pentru Refugiați și-a exprimat îngrijorarea cu privire la informațiile privind maltratarea refugiaților birmani și a solicitat acces la 126 de etnici Rohingya care sunt ținuți în continuare în detenție de autoritățile thailandeze;
F.
întrucât autoritățile thailandeze susțin că migranții reținuți în apele teritoriale ale Thailandei erau migranți economici ilegali,
1.
deplânge cazurile raportate de tratament inuman la care sunt supuși refugiații de origine Rohingya și îndeamnă guvernul thailandez, în calitatea sa de membru respectat al comunității internaționale care este bine cunoscut pentru ospitalitatea sa față de refugiați, să adopte toate măsurile necesare care să garanteze că viețile etnicilor Rohingya nu se află în pericol și că aceștia sunt tratați în conformitate cu standardele umanitare;
2.
condamnă cu tărie persecutarea continuă a populației Rohingya de către guvernul birman, care este principalul responsabil de situația dificilă a refugiaților; solicită să le fie restituită etnicilor Rohingya cetățenia birmană, să fie anulate imediat toate restricțiile impuse dreptului acestora la educație, la căsătorie și la libertatea de circulație, să fie încetate persecuțiile religioase și distrugerea moscheilor și a altor lăcașe de cult și să fie încetate toate încălcările drepturile omului de pe teritoriul țării;
3.
solicită guvernului thailandez să nu repatrieze în Birmania refugiații și solicitanții de azil de origine Rohingya, inclusiv refugiații în bărci, unde viețile lor vor fi puse în pericol și unde aceștia ar putea fi torturați;
4.
salută declarația primului ministru thailandez Abhisit Vejjajiva, conform căreia învinuirile de maltratare a solicitanților de azil de origine Rohingya de către forțele armate vor fi anchetate și solicită desfășurarea unei investigații amănunțite, imparțiale și pe deplin transparente în vederea constatării faptelor și întreprinderii măsurilor necesare împotriva persoanelor responsabile de maltratarea refugiaților birmani;
5.
solicită guvernului thailandez să acorde Înaltului Comisariat al Organizației Națiunilor Unite pentru Refugiați acces imediat și deplin la refugiații în bărci de origine Rohingya deținuți, pentru a stabili nevoile lor în materie de protecție; solicită totodată guvernului thailandez să semneze Convenția Organizației Națiunilor Unite din 1951 privind statutul refugiaților și protocolul la aceasta din 1967;
6.
subliniază că problema refugiaților în bărci care afectează Thailanda și alte țări este în esență o problemă regională; salută efortul depus de guvernul thailandez de a intensifica cooperarea dintre țările vecine din regiune în vederea soluționării problemei populației Rohingya; salută în acest sens reuniunea convocată la 23 ianuarie de către ministrul de externe Kasit Piromya, cu participarea ambasadorului Indiei, ambasadorului Bangladeshului, ambasadorului Malaieziei și ambasadorului Birmaniei; solicită membrilor ASEAN, în special președinției thailandeze, să depună eforturi pentru a găsi o soluție definitivă la această problemă de lungă durată;
7.
încredințează Președintelui sarcina de a transmite prezenta rezoluție Consiliului, Comisiei, guvernelor statelor membre, guvernului Regatului Thailandei, guvernului Birmaniei, Secretarului General al ASEAN, Înaltului Comisar al Organizației Națiunilor Unite pentru Refugiați, precum și Secretarului General al Organizației Națiunilor Unite.
