Combaterea terorismului nu este o scuză în încălcarea drepturilor omului, spun Deputaţii Europeni
Justiţie şi afaceri interne
2007-12-12 - 19:11
Guvernele şi instituţiile Uniunii Europene au răspuns deseori la atacurile teroriste adoptând legi insuficient discutate şi încălcând de multe ori drepturile de bază ale cetăţenilor, ca dreptul la viaţă privată sau la un proces corect - au precizat miercuri Deputaţii Europeni, într-o rezoluţie privind politica Europeană de combatere a terorismului.
În rezoluţia adoptată cu 359 voturi pentru, 293 împotrivă şi 38 abţineri, Deputaţii cer monitorizarea în continuare a operaţiunilor serviciilor secrete şi o legislaţie viitoare mai proporţionată şi mai bazată pe dovezi.
Analizând activităţile specifice din cadrul strategiei Europene curente privind combaterea terorismului - bazată pe "prevenire, protecţie, pregătire şi răspuns" - Deputaţii subliniază că Comisia Europeană ar trebui să "evalueze global" eficienţa legislaţiei adoptate, gradul de transpunere în legislaţiile naţionale şi "aspectele pozitive şi negative ale acestor legi, atât în ce priveşte securitatea cât şi drepturile cetăţenilor".
Propunerile recente ale Comisarului Franco Frattini privind utilizarea datelor personale ale pasagerilor, precum şi directiva privind materialele explozive, vor fi evaluate de Parlament "în baza dovezilor", spun Deputaţii.
Evitarea creării de profile
Una din temerile majore ale Deputaţilor Europeni constituie posibila utilizare greşită de către autorităţi a informaţiilor de natură personală din numeroasele baze de date - de exemplu din sistemele Schengen sau Visa - "pentru a crea diverse profile" (cu caracteristici rasiale, etnice sau similare, care ar determina dacă o persoană ar putea fi considerată suspectă să comită un anume fel de crimă).
Comisia de specialitate a Parlamentului a precizat clar că stabilirea unor astfel de profile este interzisă la nivel European.
Control democratic asupra serviciilor secrete
Cum s-ar putea evita încălcări serioase ale drepturilor omului în situaţii cum a fost deţinerea şi transportul ilegal de deţinuţi, de către CIA, pe teritoriul Europei?
Deşi Deputaţii au reafirmat importanţa schimbului de informaţii secrete atât la nivel European cât şi între servicii secrete naţionale, ei au estimat că încă sunt necesare reguli care să asigure scrutinul democratic şi controlul parlamentar asupra unor astfel de activităţi.
Prevenirea radicalizării
Politica Europeană Anti-Teroristă n-ar trebui bazată pe măsuri ale poliţiei, ci ar trebui să sprijine acţiuni locale menite să "prevină radicalizarea violentă, prin consolidarea integrării cetăţenilor şi dialog intercultural", au declarat Deputaţii.
Au fost propuse măsuri care să sprijine mişcările democratice din ţările islamice, între care asigurarea de schimburi studenţeşti şi finanţarea mass media care sprijină ideile democratice.
Totodată, Deputaţii au propus ca personalul implicat în asigurarea securităţii la frontiere şi în activităţile anti-teroriste să urmeze cursuri de formare în ce priveşte diferitele culturi ce alcătuiesc realitatea Europeană.
20071211IPR14800
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
