Răspuns dat de dna Damanaki în numele Comisiei
(8 decembrie 2010)
Regulamentul (CE) nr.
1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat (Regulamentul INN) JO L 286, 29.10.2008 . reprezintă un instrument nediscriminatoriu care se aplică tuturor produselor pescărești marine în cazul cărora există o legătură cu Uniunea Europeană prin intermediul comerțului sau al resortisanților UE.
Dispozițiile Regulamentului INN se aplică tuturor navelor indiferent de pavilionul acestora, inclusiv navelor înregistrate sub un „pavilion de complezență” sau într-un registru „deschis”.
Comisia evaluează informațiile furnizate de orice stat de pavilion cu privire la sistemul său de control înainte de publicarea notificării autorităților competente în privința validării certificatelor de captură, autorizând astfel comerțul cu UE.
Respectiva evaluare include, de asemenea, statele de pavilion care dețin „registre deschise” sau sunt considerate „pavilioane de complezență”.
Comisia nu permite importul în UE de produse pescărești capturate de nave de pescuit care navighează sub pavilioanele unor țări care nu sunt notificate.
În acest sens, Comisia nu a publicat încă notificarea mai multor țări terțe care nu au putut furniza informații suficiente pentru a garanta controlul deplin asupra navelor care arborează pavilionul lor de complezență sau sunt înscrise în registrul lor deschis.
Regulamentul INN prevede proceduri de listare a navelor INN.
După cum se stabilește în regulament, Comisia va identifica țările terțe care nu cooperează în lupta împotriva pescuitului INN, indiferent de caracteristicile sistemului lor de înregistrare a pavilionului.
Dacă nu iau măsuri corespunzătoare în scopul îmbunătățirii situației, Comisia va notifica țările în cauză că ar putea fi identificate ca necooperante și le va da posibilitatea de a răspunde acuzațiilor și de a lua măsurile corespunzătoare pentru remedierea situației.
În cazul în care nu fac acest lucru, Comisia va propune Consiliului și Parlamentului ca țara să fie listată ca țară terță necooperantă și să fie astfel supusă măsurilor de interdicție, inclusiv în ceea ce privește comerțul.
Lista unor astfel de țări se va publica în Jurnalul Oficial și pe site-ul Comisiei.
Cu toate acestea, includerea unei nave pe o astfel de listă poate fi considerată drept ultimul recurs în cazul în care, în mod repetat, o țară nu cooperează și nu ia măsuri de îmbunătățire a situației.
Așadar, având în vedere că Regulamentul nr.
1005/2008 a intrat în vigoare numai la 1 ianuarie 2010, Comisia nu a lansat încă o procedură oficială de includere a unei țări pe lista țărilor terțe necooperante.
