Întrebarea pentru timpul afectat întrebărilor H-0277/2010
adresată Comisiei
Perioada de sesiune: iunie 2010
Articolul 116 din Regulamentul de procedură
Rodi Kratsa-Tsagaropoulou
(PPE) Subiect: Efectele ajustărilor fiscale asupra credibilității monedei comune europene
Pentru a câștiga aprobare pentru euro din partea guvernelor europene și a publicului european, Comisia a lansat o campanie de informare la scară largă în toate țările din zona euro care a avut rezultate pozitive.
Astăzi, în principal ca urmare a problemelor economice cu care se confruntă aceste țări și a speculației necontrolate de pe piețe, credibilitatea monedei euro este pusă în mod grav sub semnul întrebării, generând, conform unor studii efectuate la nivel național, numeroase preocupări în rândul publicului și nesiguranță în Europa.
Poate Comisia să furnizeze următoarele informații:
(a) S-au efectuat sondaje ale opiniei publice în Europa în funcție de categoria de populație?
(b) Ce măsuri sunt avute în vedere pentru a îmbunătăți imaginea monedei comune și credibilitatea acesteia în ochii publicului?
(c) Va continua zona euro să permită accesul liber al noilor state membre?
