ÎNTREBARE CU SOLICITARE DE RĂSPUNS SCRIS P-5680/09
adresată de Elena Băsescu (PPE)
Comisiei
(13 noiembrie 2009)
Subiect: Ajutor macro-financiar pentru Republica Moldova
Republica Moldova a fost puternic afectată de criza economico - financiară mondială, iar în momentul de față se confruntă cu un deficit bugetar de 9,5% din PIB, o scădere a fluxului de investiții și cu un șomaj în creștere.
Moldova are nevoie de sprijin financiar substanțial pentru a-și putea finanța Programul de stabilizare și relansare economică, pe care actualul guvern îl elaborează.
Se are astfel în vedere redresarea economiei și implementarea de reforme structurale, fiscale, bugetare și sociale care să conducă la o creștere economică de 1,5% în 2010 și de până la 5% în 2012.
Parteneriatul estic are ca scop consolidarea relațiilor Uniunii Europene cu șase țări din Europa de Est și Caucazul de Sud, printre care și Republica Moldova.
Astfel, UE s-a angajat să acorde asistență financiară sporită și sprijin în asigurarea aprovizionării cu energie, să încheie acorduri de liber schimb și să acorde posibilitatea cetățenilor de a călători liber, fără vize, în interiorul Uniunii.
Fondul Monetar Internațional urmează să acorde Moldovei un credit în valoare de 588 de milioane de dolari și, suplimentar față de acest împrumut, 180 de milioane de dolari pentru finanțarea necesităților bugetare.
Având în vedere situația economică dificilă prin care Republica Moldova trece și implicațiile sociale pe care aceasta le presupune - neplata salariilor bugetarilor sau a pensiilor,
Având în vedere nevoia urgentă de punere în aplicare a Programului de stabilizare și relansare economică,
Având în vedere angajamentul Uniunii Europene de a asigura stabilitatea la granița sa de est,
Având în vedere acordul preliminar convenit cu Fondul Monetar Internațional, nevoile bugetare identificate de acesta și previziunile financiare pe care FMI le-a elaborat pentru Republica Moldova pentru perioada următoare,
aș dori să vă adresez următoarele întrebări: 1.
Când estimează Comisia Europeană că va fi posibilă acordarea unui ajutor macro-financiar Republicii Moldova?
Este posibilă semnarea unui acord în acest sens până la sfârșitul acestui an? 2.
Care este valoarea împrumutului pentru Republica Moldova pe care Comisia o va propune spre aprobare Consiliului Uniunii Europene?
