Întrebarea pentru timpul afectat întrebărilor H-0640/2010
adresată Consiliului
Perioada de sesiune: ianuarie 2011
Articolul 116 din Regulamentul de procedură
João Ferreira
(GUE/NGL) Subiect: Erodarea zonelor de coastă
Erodarea zonelor de coastă reprezintă o amenințare din ce în ce mai mare pe o porțiune vastă a litoralului portughez, începând din nordul și până în sudul țării.
Cauzele sunt diverse: ridicarea nivelului mediu al oceanelor, reducerea sedimentării în zonele litorale, degradarea structurilor naturale din cauza activităților umane și a diverselor amenajări ale litoralului.
Fenomenul amenință deja siguranța persoanelor și bunurilor într-un număr de regiuni și a provocat deja accidente grave.
În cazul în care nu se face nimic pentru limitarea și inversarea fenomenului, acesta ar putea determina pe viitor pagube considerabile și avea efecte economice, sociale și de mediu majore.
Ce inițiative va lua Consiliul pentru a găsi o soluție pentru problema eroziunii zonelor de coastă?
Cum intenționează Consiliul să integreze eroziunea zonelor de coastă în abordarea comunitară care vizează prevenirea atât a catastrofelor naturale, cât și a celor de origine umană?
Ce instrumente de sprijin consideră Consiliul că ar trebui instituite în favoarea statelor membre care sunt cele mai vulnerabile la efectele eroziunii zonelor de coastă?
