Răspuns dat de dl Dalli în numele Comisiei
(23 decembrie 2011)
În prezent, Comisia lansează un studiu privind disponibilitatea medicamentelor de uz uman în UE, inclusiv privind produsele care nu sunt eliberate pe bază de rețetă.
Acest raport va pune accentul pe aspectele de reglementare referitoare la procedurile de autorizare și pe punerea lor în aplicare.
Dincolo de aspectele de reglementare, scopul este de a examina, de asemenea, posibilitățile de a identifica cele mai bune practici în abordarea problemelor de disponibilitate și de a le împărtăși celorlalte state membre.
Raportul urmărește următoarele obiective: —
colectarea informațiilor cu privire la disponibilitatea medicamentelor pentru uz uman pe teritoriul UE,
—
analizarea dimensiunii problemelor de indisponibilitate, cu un accent special pe statele membre mici,
—
identificarea cauzelor problemei în diferite state membre care se confruntă cu probleme de disponibilitate,
—
analizarea modului și măsura în care modificările recente aduse legislației UE în domeniul farmaceutic, precum și modalitățile de aplicare a cerințelor de reglementare la nivel de UE sau la nivel național au servit la atenuarea problemei.
În plus față de cele de mai sus și în cadrul procesului de responsabilitate a întreprinderilor din domeniul produselor farmaceutice și, în special, în cadrul platformei privind accesul la medicamente în Europa, Comisia a lansat un grup de lucru denumit „Promovarea bunei guvernări în ceea ce privește medicamentele care nu sunt eliberate pe bază de rețetă”.
Grupul se concentrează pe aspecte care nu sunt legate de reglementare și se bazează pe participarea voluntară a statelor membre interesate, precum și a altor părți interesate relevante.
Obiectivele sale sunt promovarea schimbului de experiență și de cele mai bune practici, rezultatul optim al acestora fiind obținerea unor principii directoare în ceea ce privește promovarea accesibilității și a bunei guvernări în domeniul medicamentelor care nu sunt eliberate pe bază de rețetă.
