P7_TA-PROV(2011)0394
Eritreea: cazul lui Isaak Dawit
B7-0505 , 0507 , 0509 , 0510 , 0511 și 0512/2011
Rezoluția Parlamentului European din 15 septembrie 2011 referitoare la Eritreea: cazul lui Dawit Isaak
Parlamentul European
, –
având în vedere Declarația universală a drepturilor omului,
–
având în vedere articolele 2 și 3 și articolul 6 alineatul (3), precum și articolul 21 alineatul (2) literele (a) și (b) din Tratatul privind Uniunea Europeană,
–
având în vedere Carta africană a drepturilor omului și popoarelor, la care Eritreea este parte, în special articolele 6, 7 și 9,
–
având în vedere articolul 9 din Acordul de parteneriat ACP-UE astfel cum a fost revizuit în 2005 (Acordul de la Cotonou), la care Eritreea este parte,
–
având în vedere Declarația Președinției Consiliului cu privire la prizonierii politici din Eritreea din 22 septembrie 2008, precum și declarațiile ulterioare ale Consiliului și Comisiei referitoare la Eritreea și la situația drepturilor omului adoptate de la acea dată,
–
având în vedere rezoluțiile sale anterioare referitoare la Eritreea și în special cele referitoare la drepturile omului și la cazul dlui Dawit Isaak,
–
având în vedere articolul 122 alineatul (5) din Regulamentul său de procedură,
A.
întrucât este profund îngrijorat în legătură cu deteriorarea situației drepturilor omului în Eritreea și cu lipsa manifestă de cooperare a autorităților din Eritreea, în ciuda apelurilor repetate lansate de Uniunea Europeană și de organizațiile internaționale pentru apărarea drepturilor omului;
B.
întrucât angajamentul UE în ceea ce privește apărarea drepturilor omului ca valoare fundamentală este ferm și a fost afirmat cu claritate, iar libertatea presei și libertatea de exprimare se numără printre drepturile universale și fundamentale;
C.
întrucât statul de drept este un principiu a cărui integritate nu trebuie să fie niciodată compromisă;
D.
întrucât mii de cetățeni ai Eritreei, printre care foști membri influenți ai partidului de guvernământ, au fost încarcerați fără a primi o condamnare, fără a avea acces la un proces echitabil, la un avocat sau la familiile lor, ca urmare a faptului că l-au criticat public pe președintele Isaias Afewerki în 2001;
E.
întrucât, începând din septembrie 2001, 10 jurnaliști independenți au fost deținuți la Asmara, iar unul dintre aceștia – Dawit Isaak – este cetățean suedez și nu a fost supus niciunui proces pentru săvârșirea unei infracțiuni, autoritățile din Eritreea refuzând să facă orice comentariu cu privire la soarta acestuia;
F.
întrucât la 23 septembrie 2011 dl Isaak, fost reporter pentru un ziar independent din Eritreea, va fi petrecut 10 ani în detenție, în absența unei condamnări, a unui proces și fără să fi fost audiat de către o instanță, opinia publică internațională considerându-l un prizonier de conștiință;
G.
întrucât un aviz juridic prezentat Președintelui Parlamentului European în septembrie 2010 subliniază faptul că UE are obligația juridică și morală să își protejeze cetățenii, în conformitate cu Convenția europeană a drepturilor omului și astfel cum s-a statuat în jurisprudența Curții Europene de Justiție;
H.
întrucât este șocat de refuzul continuu al guvernului Eritreei de a furniza informații referitoare la situația prizonierilor, inclusiv la locul de detenție a acestora și de a confirma dacă aceștia mai sunt în viață sau nu;
I.
întrucât, potrivit relatărilor unor foști gardieni din penitenciar, peste jumătate dintre funcționarii și jurnaliștii arestați în 2001 au încetat din viață;
J.
întrucât UE este un partener important pentru Eritreea în materie de ajutor pentru dezvoltare și asistență,
1.
constată cu preocupare faptul că situația drepturilor omului continuă să fie deplorabilă în Eritreea, în special în ceea ce privește suprimarea libertății de exprimare și problema recurentă a prizonierilor politici, a căror detenție constituie o încălcare a principiilor statului de drept și a constituției Eritreei;
2.
regretă faptul că Dawit Isaak nu și-a redobândit încă libertatea și a trebuit să petreacă 10 ani în detenție ca prizonier de conștiință; își exprimă temerile cu privire la faptul că dl Isaak riscă să își piardă viața datorită condițiilor de detenție din Eritreea, cunoscute a fi extrem de precare, precum și datorită lipsei accesului la îngrijirile medicale necesare;
3.
invită autoritățile din Eritreea să îi elibereze imediat pe Dawit Isaak, precum și pe foștii înalți funcționari aflați în detenție, în conformitate cu Declarația universală a drepturilor omului;
4.
invită autoritățile din Eritreea să elimine cenzura aplicată presei naționale independente și să elibereze de urgență toți jurnaliștii independenți, precum și toate persoanele care au fost închise pentru simplul fapt de a-și fi exercitat libertatea de exprimare;
5.
își reia solicitările adresate Statului Eritreei de a elibera imediat toți prizonierii politici, inclusiv pe Dawit Isaak; solicită ca, dacă aceștia nu pot fi eliberați imediat, Statul Eritreea să ofere servicii de asistență medicală și juridică acestor prizonieri, precum și altora; solicită, în plus, să se permită accesul UE și al reprezentanților statelor membre ale UE la dl Isaak, pentru a putea stabili care sunt nevoile acestuia în ceea ce privește îngrijirile medicale și alte forme de asistență;
6.
invită Vicepreședintele Comisiei/Înaltul Reprezentant al Uniunii pentru afaceri externe și politica de securitate să asigure un efort mai susținut din partea UE și a statelor sale membre pentru a face posibilă eliberarea lui Dawit Isaak;
7.
invită Consiliul să utilizeze într-un mod mai activ mecanismele de dialog asociate programului de asistență pentru dezvoltare al UE dedicat Eritreei, cu scopul de a identifica de urgență soluții care vor conduce la eliberarea prizonierilor politici și la îmbunătățirea guvernanței democratice în țară; invită, în acest context, Consiliul să garanteze că asistența pentru dezvoltare a UE nu este orientată spre guvernul Eritreei, ci este direcționată strict spre nevoile populației din Eritreea;
8.
solicită Uniunii Africane, în calitate de partener al UE care și-a asumat un angajament explicit de a proteja valorile universale ale democrației și drepturilor omului, să își intensifice activitatea în legătură cu situația regretabilă din Eritreea și să colaboreze cu UE pentru a asigura eliberarea lui Dawit Isaak și a altor prizonieri politici;
9.
urmărește cu interes desfășurarea în instanță a recursului „habeas corpus” în cazul dlui Isaak, introdus la Curtea Supremă a Eritreei în iulie 2011 de către avocați europeni;
10.
își reia solicitarea referitoare la organizarea unei conferințe la nivel național în Eritreea, care să reunească diferiții lideri de partide politice și reprezentanții societății civile, cu scopul de a găsi o soluție la criza actuală și de a orienta evoluția țării în direcția democrației, a pluralismului politic și a dezvoltării durabile;
11.
subliniază, în modul cel mai ferm, că problemele prezentate mai sus sunt de o gravitate și o urgență maximă;
12.
își exprimă sprijinul și simpatia profundă pentru familiile acestor prizonieri politici;
13.
încredințează Președintelui sarcina de a transmite prezenta rezoluție Consiliului, Comisiei, Vicepreședintelui Comisiei/Înaltului Reprezentant al Uniunii pentru afaceri externe și politica de securitate, parlamentelor și guvernelor statelor membre, parlamentului și guvernului Eritreei, Parlamentului Panafrican, COMESA, IGAD, copreședinților Adunării Parlamentare Paritare ACP-UE și Uniunii Africane.
