Preţurile lactatelor: prelungirea ajutoarelor publice până în februarie 2010
Agricultură
2009-09-17 - 13:07
Sprijinul financiar deja existent pentru producătorii de lactate va fi extins până cel puţin în februarie 2010, au decis deputaţii europeni.
Aceştia au avertizat însă că iniţiativele întreprinse de Comisia Europeană până acum au fost insuficiente.
Deputaţii au aprobat cu 447 voturi pentru, 70 împotrivă şi 16 abţineri o propunere legislativă prin care se extinde ajutorul pentru achiziţionarea de unt şi lapte praf degresat până în februarie 2010, ajutoare care au fost prevăzute iniţial a se încheia la 31 august.
Acest sprijin se va extinde şi asupra brânzeturilor.
În rezoluţia Parlamentului European referitoare la criza din sectorul produselor lactate, deputaţii europeni au solicitat mai multe acţiuni menite să rezolve problemele pe termen mediu şi lung din sectorul lactatelor.
În acest sens, Parlamentul a solicitat Comisiei în repetate rânduri să întreprindă mai mult pentru rezolvarea acestei crize.
Potrivit europarlamentarilor, Comisia va trebui să introducă măsuri imediate de stimulare a cererii de produse lactate, precum finanţarea programului „lapte în şcoli.”
În plus, ei solicită crearea unui fond european pentru produsele lactate în valoare de 600 de milioane de euro prin care să se acorde ajutor organizaţiilor şi cooperativelor de producători şi să fie sprijinite investiţiile în domeniul agricol.
"Măsurile adoptate până în prezent nu sunt suficiente pentru a ajuta fermierii", a declarat Paolo De Castro (S&D, IT), deputatul responsabil pentru raportul legislativ şi preşedintele Comisiei pentru Agricultură.
"În rezoluţia adoptată azi, noi solicităm mai multe iniţiative (...) şi sperăm ca propunerile noastre să fie luate în considerare", a mai adăugat deputatul.
Preţuri mai juste pentru consumatori
Comisia ar trebui să îmbunătăţească transparenţa preţurilor în cadrul lanţului de aprovizionare cu alimente.
De fapt, în multe state membre rămân în mod vizibil mari, în ciuda unei scăderi dramatice a preţurilor de producător.
În final, Parlamentul invită Comisia să examineze felul în care pot fi menţinute pe termen lung, după eliminarea restituirilor la export, creditele corespunzătoare în cadrul sectorului produselor lactate şi să autorizeze asigurarea creditului la export în domeniul agriculturii, după modelul practicat în SUA.
" Criza se ameliorează ", spune Comisia Europeană
Comisarul pentru Agricultură, Mariann Fischer Boel, a anunţat noi măsuri de sprijin pentru sectorul lactatelor.
Acestea includ posibilitatea ca statele membre să ofere temporar ajutoare de stat până la 15.000 de euro/fermier şi să achiziţioneze cote de producţie de la fermieri pentru rezervele naţionale.
Aceste cote adiţionale nu vor fi luate în considerare atunci când se va calcula nivelul naţional de producţie.
Astfel nu va exista pentru statele membre riscul să suporte prelevări agricole pentru depăşirea pragului naţional.
"Criza se ameliorează", a declarat dna Fischer Boel, răspunzând la întrebările din plen ale deputaţilor.
Ea a explicat că preţurile la unt, lapte şi brânzeturi sunt în creştere.
"Nu ne aflăm unde am dori, dar ne îndreptăm în direcţia bună."
20090915IPR60695
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
