27.8.2008
PROPUNERE DE REZOLUŢIE
depusă pe baza declaraţiilor Consiliului şi Comisiei
în conformitate cu articolul 103 alineatul (2) din Regulamentul de procedură
de Marco Cappato, Sarah Ludford, Elizabeth Lynne, Ignasi Guardans Cambó şi Olle Schmidt
în numele Grupului ALDE
referitoare la situaţia prizonierilor palestinieni din închisorile israeliene
Rezoluţia Parlamentului European referitoare la situaţia prizonierilor palestinieni din închisorile israeliene
Parlamentul European,
–
având în vedere rezoluţiile sale anterioare privind Orientul Mijlociu,
–
după ce a ascultat declaraţia Comisarului Ferrero-Waldner din 9 iulie 2008 privind situaţia prizonierilor palestinieni din închisorile israeliene,
–
având în vedere Acordul de asociere UE-Israel şi rezultatele celei de-a opta reuniuni a Consiliului de asociere UE-Israel din 16 iunie 2008,
–
având în vedere raportul elaborat de delegaţia sa ad-hoc în Israel şi teritoriile palestiniene (30 mai-2 iunie 2008) şi concluziile acestuia,
–
având în vedere cea de-a patra Convenţie de la Geneva privind protecţia civililor pe timp de război din 12 august 1949 şi în special articolele 1 - 12, 27, 29 - 34, 47, 49, 51, 52, 53, 59, 61 – 77 şi 143 din aceasta,
–
având în vedere Raportul anual al Comisiei internaţionale a Crucii Roşii pe 2007, în special secţiunea privind teritoriile palestiniene ocupate,
–
având în vedere rapoartele publicate în 2006, 2007 şi 2008 de Comitetul public împotriva torturii în Israel, cu ajutorul contribuţiile financiare acordate de Comisia Europeană şi mai multe state membre,
–
având în vedere rezoluţiile aplicabile ale ONU privind conflictul din Orientul Mijlociu,
–
având în vedere articolul 103 alineatul (2) din Regulamentul său de procedură,
A.
întrucât Israelul s-a confruntat, în ultimii ani, cu numeroase atacuri teroriste îndreptate împotriva populaţiei sale civile şi soldate cu pierderi de vieţi omeneşti;
B.
întrucât autorităţile israeliene au adoptat o serie de măsuri pentru a preveni acţiunile teroriste respective, recurgând inclusiv la arestarea militanţilor palestinieni care fac obiectul unor suspiciuni; întrucât combaterea terorismului nu constituie totuşi un argument pentru a supune prizonierii la abuzuri;
C.
întrucât aproximativ 10000 de palestinieni, printre care se află peste 300 de copii cu vârste cuprinse între 16 şi 18 ani, sunt deţinuţi în prezent în închisorile şi centrele de detenţie israeliene; întrucât majoritatea deţinuţilor respectivi au fost arestaţi în teritoriile palestiniene ocupate;
D.
întrucât Guvernul Israelului a eliberat la 25 august 2008 un număr de 198 de palestinieni, în virtutea unui gest de bună voinţă menit să creeze un climat de încredere reciprocă;
E.
întrucât sunt în curs de desfăşurare noi negocieri între cele două părţi, în încercarea de a se ajunge la un acord mai cuprinzător privind statutul celorlalţi prizonieri;
F.
întrucât Guvernul Israelului şi cel al Libanului au luat recent noi măsuri în vederea schimburilor de prizonieri contra corpurilor neînsufleţite ale soldaţilor israelieni;
G.
întrucât circa 1000 de prizonieri se află în detenţie în Israel pe baza unor „ordine administrative de detenţie”, beneficiind de dreptul de apel, dar fără a fi puşi sub acuzare sau trimişi în judecată şi fără a li se acorda dreptul la apărare; întrucât astfel de ordine de detenţie „administrative” pot fi reînnoite pe durate de ani de zile, posibilitate care se şi concretizează în anumite cazuri;
H.
întrucât Convenţia ONU cu privire la drepturile copilului (UNCRC), printre semnatarii căreia se numără şi Israelul, defineşte copilul drept fiinţă umană cu vârsta sub 18 ani; întrucât copiii palestinieni sunt totuşi consideraţi adulţi de la vârsta de 16 ani, în temeiul reglementărilor militare israeliene care se aplică teritoriilor palestiniene ocupate; întrucât prizonierii minori sunt deţinuţi în condiţii inadecvate şi inumane şi sunt supuşi unei hărţuiri din ce în ce mai intense, potrivit rapoartelor prezentate de organizaţiile de apărare a drepturilor omului;
I.
întrucât rapoartele pe tema drepturilor omului, bazate pe mărturii detaliate, menţionează că soldaţii Forţelor de Apărare a Israelului au supus deţinuţii palestinieni la abuzuri în timp ce aceştia erau neutralizaţi nu constituiau în niciun fel un risc la adresa securităţii Israelului; întrucât printre abuzurile respective figurează, potrivit mărturiilor, recurgerea la tortură pentru a obţine recunoaşterea acuzaţiilor, în caz contrar deţinutul fiind condamnat la detenţie administrativă pe durată nedeterminată, fără a fi pus sub acuzare sau judecat;
J.
întrucât marea majoritate a prizonierilor palestinieni sunt deţinuţi în închisori situate pe teritoriul israelian, familiile acestora se văd în imposibilitatea de a-şi exercita dreptul la vizită sau se confruntă cu serioase dificultăţi în acest sens, în pofida apelurilor lansate de Comitetul Internaţional al Crucii Roşii în atenţia Israelului;
1.
salută şi încurajează recenta decizie a Guvernului Israelului de a elibera un număr important de prizonieri palestinieni, acest gest având consecinţe pozitive şi contribuind la consolidarea puterii Autorităţii Palestiniene şi la restabilirea unui climat de încredere reciprocă;
2.
salută recentele măsuri reciproce de creare a unui climat de încredere luate de Guvernul israelian şi Hezbollah în privinţa prizonierilor; solicită măsuri similare din partea Israelului şi a organizaţiei Hamas în vederea eliberării imediate a caporalului israelian Gilad Shalit;
3.
sprijină lupta dusă de israelieni împotriva terorismului şi consideră că statul de drept trebuie pe deplin respectat în tratamentul aplicat prizonierilor de ambele părţi, acesta reprezentând un pas crucial pe calea spre un stat democratic şi restabilirea unui climat de încredere reciprocă necesar realizării de progrese semnificative în cadrul negocierilor de pace;
4.
invită autorităţile israeliene să trimită toţi deţinuţii în faţa justiţiei şi să pună capăt recurgerii la „detenţia administrativă”, aceasta constituind un abuz procedural care permite privarea de libertate pe perioade îndelungate şi, adesea, fără temei legal, să pună în practică măsuri corespunzătoare pentru minorii din închisori, în conformitate cu standardele internaţionale în materie de justiţie juvenilă şi cu Convenţia ONU cu privire la drepturile copilului şi să permită un regim de vizite pentru prizonieri mai puţin restrictiv;
5.
invită autorităţile israeliene să respecte Convenţia ONU împotriva torturii, să pună capăt oricăror practici care implică hărţuirea şi obţinerea de mărturisiri forţate şi să dea curs în mod corespunzător mărturiilor cu privire la utilizarea practicilor respective;
6.
ia act de declaraţia făcută în faţa sa prin care Comisia îşi exprimă „înţelegerea profundă faţă de suferinţele îndurate de prizonierii palestinieni din închisorile israeliene” şi precizează că „articolul 2 din Acordul de asociere UE-Israel va reaminti, în continuare, atât Uniunii Europene, cât şi Israelului, că respectarea drepturilor omului şi a principiilor democratice constituie baza relaţiilor noastre bilaterale”;
7.
salută decizia luată în cadrul celei de-a opta reuniuni a Consiliului de asociere UE-Israel de a înfiinţa o Subcomisie pentru drepturile omului, cu drepturi depline, în locul actualului Grup de lucru privind drepturile omului; solicită consultarea pe scară largă şi implicarea pe deplin a organizaţiilor de apărare a drepturilor omului şi a ONG-urilor din Israel şi din teritoriile palestiniene ocupate în monitorizarea progreselor realizate de Israel cu privire la respectarea obligaţiilor care îi revin în temeiul legislaţiei internaţionale;
8.
încredinţează Preşedintelui sarcina de a transmite prezenta rezoluţie Consiliului, Comisiei, Guvernului israelian, Knesset-ului, Preşedintelui Autorităţii Palestiniene, Consiliului Legislativ Palestinian, Înaltului Reprezentant pentru politica externă şi de securitate comună, guvernelor şi parlamentelor statelor membre, Secretarului General al ONU, emisarului Cvartetului în Orientul Mijlociu, Preşedintelui Adunării Parlamentare Euromediteraneene, Înaltului Comisar al ONU pentru Drepturile Omului şi Comitetului Internaţional al Crucii Roşii.
