Răspuns dat de dl Kallas în numele Comisiei
(8 martie 2010)
Comisia este la curent cu incidentul respectiv, în legătură cu care a solicitat și primit de la autoritatea competentă din Slovacia un raport complet.
De asemenea, autoritățile slovace au informat reprezentații statelor membre din cadrul Comitetului de reglementare pentru securitatea aviației civile.
Evaluarea informațiilor furnizate în raportul autorității slovace competente în domeniul securității aviației civile nu identifică o încălcare a legislației UE privind securitatea aviației civile, deoarece realizarea de teste nu numai că este permisă, ci chiar prevăzută de legislația UE privind măsurile de control al calității în domeniul aviației civile la nivel național.
Raportul afirmă că materialele explozibile nu au fost introduse în bagajul pasagerului în cauză, ci atașate la exteriorul bagajului după ce controalele de securitate obligatorii fuseseră deja executate.
Acest lucru s-a făcut pentru a antrena în condiții reale câinii specializați în detectarea materialelor explozibile.
De asemenea, în raport se afirmă că testele au fost realizate de un agent de poliție calificat și că incidentul a fost cauzat de o succesiune de erori umane.
În fine, autoritatea competentă din Slovacia a confirmat că s-au luat măsuri pentru evitarea unor asemenea incidente în viitor.
