ÎNTREBARE CU SOLICITARE DE RĂSPUNS SCRIS E-2581/08
adresată de Titus Corlăţean (PSE)
Comisiei
(6 mai 2008)
Subiect: Discriminarea românilor cu deficiențe cromatice genetice
În Uniunea Europeană, aproape 40 milioane de cetățeni, adică aproximativ 8% din bărbați și 0,4% din femei, au deficiențe cromatice genetice care se manifestă printr-o sensibilitate diferită de cea normală în ceea ce privește percepția diferitelor nuanțe de culoare.
În România, aproape 900000 de cetățeni suferă de deficiențe cromatice genetice.
Generic, ei sunt numiți discromați.
Deși Ordinul ministrului sănătății și familiei nr.
350 din 12/04/2003 nu mai enumeră discromatopsiile pe lista afecțiunilor medicale incompatibile cu calitatea de conducător auto, datorită ignoranței și inerției prezente în sistemul medical, în cadrul examenului oftalmologic obligatoriu pentru obținerea permisului de șofer amator, este menținută testarea cu planșe Ishihara.
Persoanele ce nu trec de testarea Ishihara (cele cu deficiențe cromatice genetice) sunt declarate inapte medical pentru dobândirea permisului de șofer amator.
Această practică este prezentă în România chiar dacă nu există un temei legal, autoritățile române, în special Comisia de Oftalmologie din cadrul Ministerului Sănătății, refuzând din ignoranță să ia măsuri pentru stoparea ei.
Testarea cu planșe Ishihara are un caracter discriminatoriu și ne-european pentru că cetățenii europeni cu deficiențe cromatice genetice pot obține permisul de șofer amator în alte țări ale UE precum Franța, Ţările de Jos, Germania etc., dar nu și în România.
Practica menționată este o încălcare de către România a articolului 21 din Carta drepturilor fundamentale a UE, fiind o discriminare pe motiv de caracteristică genetică.
Considerăm necesară intervenția Comisiei Europene pentru ca autoritățile din sistemul medical român să înceteze această practică discriminatorie, fără niciun temei legal, față de persoanele cu deficiențe cromatice genetice, în ceea ce privește acordarea calificativului apt pentru obținerea permisului de șofer amator.
