Preşedintele Republicii Cehe, Vaclav Klaus, pune sub semnul întrebării integrarea politică europeană
Instituţii
2009-02-19 - 17:28
Preşedintele Republicii Cehe se adresează membrilor Parlamentului European Cu ocazia discursului susţinut la 19 februarie, preşedintele ceh, Vaclav Klaus, a declarat că tratatul de la Lisabona ar mări deficitul democratic al UE, punând sub semnul întrebării însuşi rolul Parlamentului European.
Preşedintele PE, Hans-Gert Pöttering a replicat că punctele de vedere ale preşedintelui ceh sunt "o expresie a diversităţii din Europa", subliniind că, "într-o democraţie, poziţia majorităţii contează."
Răspunsul preşedintelui PE a fost salutat de majoritatea membrilor PE.
"Domnule Preşedinte, ţara dumneavoastră se află în inima Europei şi a contribuit în mod decisiv la dezvoltarea istoriei europene", a declarat preşedintele PE, înainte de a da cuvântul oaspetelui ceh.
Republica Cehă "are o responsabilitate mare faţă de Uniunea Europeană".
Domnul Pöttering a felicitat Camera deputaţilor a parlamentului ceh pentru ratificarea Tratatului de la Lisabona.
Acest tratat "este decisiv pentru depăşirea provocărilor secolului al XXI-lea".
Preşedintele PE a citat un vechi proverb din Boemia, "E mai bine să negocieze doi ani decât să duci un război de două săptămâni.
Noi toţi, ca şi dumneavoastră şi poporul ceh, înţelegem importanţa dialogului, a compromisului şi a cooperării, aşa cum acestea s-au dezvoltat în cadrul Uniunii în ultimii 50 de ani."
"Astăzi trăim pe un continent reunit, în democraţie şi libertate, fiind în fiecare zi martori ai unităţii în diversitate.
Totodată suntem conştienţi că doar împreună vom putea depăşi provocările secolului al XXI-lea", a mai declarat Pöttering.
În final, preşedintele PE a salutat apelul preşedintelui Klaus către cetăţeni pentru a participa în număr mare la alegerile europene din iunie 2009.
Discursul preşedintelui ceh Vaclav Klaus
"Aderarea Cehiei la UE este, pe de o parte, confirmarea faptului că am reuşit, în mai puţin de 15 ani de la căderea comunismului, să devenim din nou o ţară europeană.
Pe de altă parte, oportunitatea de a lua parte în mod activ la procesul de integrare europeană reprezintă o şansă de a influenţa acest proces în conformitate cu viziunea noastră.
Această responsabilitate faţă de dezvoltarea Uniunii Europene se reflectă în abordarea preşedinţiei cehe a Consiliului UE.
Cred că primele şase săptămâni au demonstrat această atitudine responsabilă", a declarat Vaclav Klaus.
În continuare, şeful de stat a reiterat faptul că "nu există o altă alternativă la calitatea de membru al Uniunii Europene şi în Republica Cehă nu există nicio o putere politică relevantă care să submineze această poziţie."
Actualul proces decizional din UE diferă faţă de o democraţie parlamentară clasică.
Într-un sistem parlamentar normal, o parte a membrilor Parlamentului susţin guvernul, iar altă parte opoziţia.
În Parlamentul European, o astfel de construcţie lipseşte.
Aici, doar o singură alternativă este promovată şi cei care îndrăznesc să aibă o opinie diferită sunt catalogaţi drept adversarii integrării europene - este părerea preşedintelui ceh faţă de Parlamentul European.
"Având în vedere că nu există un demos european şi nici o naţiune europeană, acest defect nu poate fi soluţionat prin întărirea rolului Parlamentului European", a precizat Vaclav Klaus.
În urma acestei declaraţii, numeroşi deputaţi au părăsit sala şedinţei plenare a Parlamentului European.
În opinia sa, încercările de a accelera sau de a adânci integrarea europeană şi a de a lua decizii cu privire la viaţa cetăţenilor statelor membre UE la nivel european, ar putea avea ca efect periclitarea realizărilor pozitive obţinute de Europa în ultima jumătate de secol.
Referindu-se la sistemul economic al Uniunii Europene, în opinia acestuia, "actualul sistem este cel al unei pieţe suprimate, un sistem care întăreşte în mod constant o economie controlată central.
Chiar dacă istoria a dovedit că aceasta este o abordare falsă, rezultatul este o creştere constantă a acţiunii guvernamentale şi reducerea spontaneităţii pieţei."
Preşedintele ceh a făcut referire la economistul francez Frederic Bastiat şi cunoscuta sa "Petiţie a lumânărarilor", care ilustrează în mod clar absurditatea intervenţiei politice în economie.
În continuare, el a reamintit că Comisia Europeană a impus în noiembrie 2008 un tarif de 66% asupra lumânărilor importate din China.
Niciodată nu ar fi crezut că un eseu care datează de 160 de ani ar putea deveni realitate.Un efect inevitabil al implementării excesive a unor astfel de măsuri este încetinirea creşterii economice, dacă nu chiar o stopare completă a economiei.
"Unica soluţie este liberalizarea şi dereglementarea economiei europene", a concluzionat preşedintele Republicii Cehe.
Reacţia preşedintelui Pöttering
"Într-un parlament din trecut nu aţi fi putut ţine acest discurs.
Din fericire, trăim într-o democraţie europeană, în care fiecare poate să îşi exprime părerea", a reacţionat preşedintele Pöttering la discursul rostit de către preşedintele ceh, adăugând că vizita şefului de stat ceh în Parlamentul European "este dovada diversităţii de opinii şi a democraţiei în Europa."
El a mulţumit demnitarului ceh pentru recunoaşterea faptului că "acest Parlament este o instituţie importantă".
"Dacă noi nu am fi legislatori, ar decide birocraţia, dar în Uniunea Europeană, şi mai ales după intrarea în vigoare a Tratatului de la Lisabona, Parlamentul European va decide ", a subliniat Hans-Gert Pöttering.
20090218IPR49770 Oficiul Preşedintelui Republicii Cehe Şedinţă solemnă a PE în prezenţa preşedintelui Republicii Cehe, Vaclav Klaus Discursul preşedintelui Republicii Cehe, Vaclav Klaus, în cadrul şedinţei solemne din Parlamentul European (FR) Discursul preşedintelui Republicii Cehe, Vaclav Klaus, în cadrul şedinţei solemne din Parlamentul European (EN)
RO
1
PHOTO
20090217PHT49708.jpg
RO
2
LINK
http://www.hrad.cz/en/prezident_cr/osobni_stranky.shtml
RO
3
MULTIMEDIA
20090219MLT49975.asf
RO
4
MULTIMEDIA
20090126MLT47171.pdf
RO
5
MULTIMEDIA
20090126MLT47171.pdf
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
