Întrebarea cu solicitare de răspuns scris E-011168/2010
adresată Comisiei
Articolul 117 din Regulamentul de procedură
Sonia Alfano (ALDE) , Emine Bozkurt (S&D) , Michael Cashman (S&D) , Cornelis de Jong (GUE/NGL) , Sophia in 't Veld (ALDE) , Ulrike Lunacek (Verts/ALE) , Monica Luisa Macovei (PPE) , Sirpa Pietikäinen (PPE) , Raül Romeva i Rueda (Verts/ALE) şi Rui Tavares (GUE/NGL)
(13 ianuarie 2011)
Subiect: Legalitatea nerecunoașterii uniunilor între persoane de același sex în legislația națională
Parlamentul a afirmat în repetate rânduri că libera circulație și recunoașterea reciprocă a cuplurilor de persoane de același sex implicate într-o căsătorie sau parteneriat civil în vigoare trebuie să fie asigurate în mod egal pe întreg teritoriul Uniunii Europene ( P6_TA(2009)0019 ; P6_TA(2009)0203 ; P7_TA(2009)0090 ; P7_TA(2010)0426 ; P7_TA(2010)0344 ).
În raportul său recent intitulat „Homofobia, transfobia și discriminarea pe motive de orientare sexuală și identitate de gen”, Agenția pentru Drepturi Fundamentale recomandă ca „instituțiile și statele membre ale UE [să garanteze] că problemele practice cu care se confruntă cuplurile de același sex sunt abordate, de exemplu, prin luarea în considerare a principiului conflictelor de legi din legislația în vigoare în locul unde a fost format actul, împreună cu interdicția «dublei reglementări»”. (p.
10).
Comisia a precizat, de asemenea, că libera de circulație implică recunoașterea reciprocă a efectelor căsătoriilor sau parteneriatelor civile pe teritoriul Uniunii Europene.
La 7 septembrie 2010, vicepreședinta Comisiei, dna Viviane Reding, a declarat acestui Parlament că, „Dacă sunteți implicați într-un parteneriat sau într-o căsătorie între persoane de același sex recunoscute în mod legal în țara A, aveți dreptul - și acesta este un drept fundamental - să aveți acest statut, dumneavoastră și partenerul dumneavoastră, în țara B. În caz contrar, se încalcă legislația UE”.
Comisia a făcut și va face propuneri în acest sens, ca parte a Programului multianual de la Stockholm, și și-a reiterat poziția în răspunsul scris la întrebarea parlamentară P-7422/2010 .
Este de părere Comisia că legislația națională care interzice recunoașterea efectelor căsătoriilor sau parteneriatelor civile între două persoane de același sex, și în special a drepturilor și obligațiilor dobândite de soți/parteneri și de copiii acestora, încalcă legislația UE atunci când nu interzice recunoașterea acelorași efecte ale căsătoriilor sau parteneriatelor civile între două persoane de sex diferit?
Ce măsuri va lua Comisia pentru a combate discriminarea cu care se confruntă cuplurile de același sex, în forma expusă în noul raport al Agenției pentru Drepturi Fundamentale?
