13.2.2012 B7-0067/2012 PROPUNERE DE REZOLUŢIE depusă pe baza întrebărilor cu solicitare de răspuns oral B7-0038/2012 și B7‑0029/2012
în conformitate cu articolul 115 alineatul (5) din Regulamentul de procedură
referitoare la contribuția politicii comune în domeniul pescuitului la producerea de bunuri publice ( 2011/2899(RSP) )
Pat the Cope Gallagher
,
Giommaria Uggias
,
Filiz Hakaeva Hyusmenova
în numele Grupului ALDE
PE483.126v01-00 B7‑0067/2012 Rezoluția Parlamentului European referitoare la contribuția politicii comune în domeniul pescuitului la producerea de bunuri publice ( 2011/2899(RSP) )
Parlamentul European ,
– având în vedere Regulamentul (CE) nr.
2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului JO L 358, 31.12.2002, p.59.
,
– având în vedere Convenția Organizației Națiunilor Unite privind dreptul mării din 10 decembrie 1982,
– având în vedere Codul de conduită al FAO pentru un pescuit responsabil, adoptat la 31 octombrie 1995,
– având în vedere Comunicarea Comisiei către Parlamentul European, Consiliu, Comitetul Economic și Social European și Comitetul Regiunilor intitulată „Rio+20: către economia ecologică și o mai bună guvernanță” (COM(2011)363),
– având în vedere Comunicarea Comisiei intitulată „Europa 2020” ( COM(2010)2020 ),
– având în vedere articolul 115 alineatul (5) și articolul 110 alineatul (2) din Regulamentul său de procedură,
A. întrucât sectorul pescuitului contribuie la creșterea economică a Europei prin capturi, procesare și introducere pe piață;
B. întrucât sectorul european al pescuitului este un sector multifuncțional, care include, în afară de activitatea sa de bază, și pescuitul sportiv și acvacultura;
C. întrucât pescuitul sportiv contribuie la crearea de locuri de muncă, promovează turismul și păstrează moștenirea noastră culturală; întrucât, în plus, acesta contribuie la un pescuit mai durabil în Europa și, prin urmare, la realizarea obiectivelor Rio+20 și este, de asemenea, în conformitate cu strategia Europa 2020;
D. întrucât nivelul multifuncțional al pescuitului ar trebui recunoscut și susținut în cadrul reformei politicii comune în domeniul pescuitului (PCP);
E. întrucât pescuitul sportiv este un element de bază și al activității comunităților din zona de coastă;
F. întrucât comunitățile din zona de coastă au fost foarte afectate de declinul din sectorul pescuitului în general, care a avut consecințe grave asupra micilor porturi de pescuit de peste tot din UE;
G. întrucât redresarea micilor porturi de pescuit ar trebui să reprezinte o prioritate în cadrul reformei politicii comune în domeniul pescuitului,
1. invită Comisia să recunoască diversificarea sectorului pescuitului și importanța pescuitului sportiv și a acvaculturii ca fiind doi piloni principali, în afară de activitatea de pescuit în sine;
2. invită Comisia să admită faptul că pescuitul sportiv este în conformitate cu strategia Europa 2020 și contribuie la realizarea obiectivelor din Comunicarea intitulată „Rio+20: către economia ecologică și o mai bună guvernanță”;
3. subliniază, deoarece pescuitul sportiv nu a fost abordat în propunerile Comisiei prezentate la 13 iulie 2011, faptul că acesta ar trebui abordat în mod distinct în cadrul procesului de reformă a PCP;
4. îndeamnă Comisia să dezvolte diferitele posibilități de a susține financiar sectorul pescuitului sportiv și alte activități acvatice legate de acesta prin viitorul Fond european pentru pescuit și/sau prin Fondul de coeziune, ca parte a ajutoarelor structurale acordate pentru sectorul european al pescuitului;
5. încredințează Președintelui sarcina de a transmite prezenta rezoluție Consiliului, Comisiei și parlamentelor statelor membre.
