Răspuns dat de dl Almunia în numele Comisiei
(18 februarie 2009)
Pe baza unei comunicări a Comisiei COM (2008) 800 final. adoptată la 26 noiembrie 2008, Consiliul European din 11 și 12 decembrie 2008 a aprobat un Plan european de redresare economică.
Acest plan include o expansiune fiscală imediată, echivalentă cu aproximativ 1,5 % din Produsul Intern Brut (PIB) al Uniunii Europene (cifră care se ridică la aproximativ 200 miliarde de euro).
Planul prevede un cadru comun pentru eforturile depuse de statele membre și de Uniunea Europeană, în vederea asigurării coerenței și obținerii unei eficiențe maxime.
În acest context, devansarea plăților din fondurile structurale ale Uniunii Europene este în mod deosebit importantă pentru creșterea capacității noilor state membre de a contracara efectele crizei.
Totuși, după cum însuși distinsul membru observă, statele membre au capacități diferite de a oferi stimulente bugetare.
Conform planului, stimulentul bugetar pe care îl poate oferi un stat membru depinde de situația actuală a finanțelor sale publice, precum și de gradul său de competitivitate.
Prin urmare, este important să se ia mai multe măsuri de însoțire pentru susținerea planului de redresare.
Acestea includ o contribuție a Băncii Europene de Investiții (BEI), care s‑a angajat să susțină regiunile europene care se califică pentru sprijinul pentru convergență în cadrul Politicii de coeziune 2007-2013.
Deoarece principala provocare rămâne capacitatea noilor state membre de a absorbi subvenții substanțiale, BEI își concentrează eforturile asupra creșterii abilității acestora de a absorbi și de a valorifica subvențiile din fondurile structurale europene prin sprijinirea sectoarelor public (în special prin programul de împrumuturi structurale cofinanțat împreună cu Comisia) și privat, dar și prin acordarea de asistență tehnică.
Pentru a susține importanța acestui obiectiv de creditare prioritar, activitățile de finanțare ale BEI în regiunile de convergență reprezintă o parte substanțială din creditarea totală pentru EU-27.
Concret, Planul operațional corporativ al BEI pentru 2009-2011 prevede o creștere semnificativă (cu aproape 40 %) a obiectivului său de creditare a noilor state membre în 2009, față de 2008 (8,2 miliarde de euro).
În contextul măsurilor din cadrul Planului european de redresare economică propus de Comisie și aprobat de Consiliul European, BEI s-a angajat să asigure accesul la finanțare pentru investiții în noile state membre, în special pentru întreprinderile mici și mijlocii (IMM‑uri).
Această inițiativă răspunde, de asemenea, solicitării recente pentru o acțiune coordonată, adresată Comisiei de către unele dintre principalele grupuri bancare europene care activează în aceste țări.
BEI sprijină economia reală în aceste regiuni în principal prin liniile sale de credit deschise la bănci.
Astfel de linii de credit asigură condiții favorabile de refinanțare pe termen mediu și lung pentru IMM-uri și pentru promotorii proiectelor de investiții mici.
Împrumuturile către IMM-uri vor crește în UE la 15 miliarde de euro, respectiv cu 50 %, în cursul anilor 2009 și 2010.
Termenii și condițiile produselor BEI adresate IMM-urilor au fost recent îmbunătățite, în urma unei largi consultări cu băncile și cu alte părți implicate din cele 27 de state membre.
Finanțarea acoperă în prezent până la 100 % din costurile de investiții, iar procedurile au fost simplificate în schimbul unei transparențe mărite privind transferul către clienții IMM-uri a valorii adăugate financiare BEI.
O abordare similară și complementară, care are în vedere o sumă suplimentară de 1 miliard de euro pe an, este în curs de elaborare pentru companiile cu capitalizare medie.
Comisia este încrezătoare în faptul că aceste posibilități de finanțare vor permite mobilizarea necesară a creditelor pentru sprijinirea economiei reale în noile state membre.
