Întrebarea cu solicitare de răspuns scris E-002055/2011
adresată Comisiei
Articolul 117 din Regulamentul de procedură
Silvia-Adriana Ţicău (S&D)
(7 martie 2011)
Subiect: Accesarea de către IMM-urile din România a împrumuturilor oferite IMM-urilor prin Banca Europeană de Investiţii (BEI)
Pentru perioada 2008-2009, BEI a alocat 15 miliarde € pentru împrumuturi acordate IMM-urilor, ca parte a unui pachet total de 30 miliarde € pentru perioada 2008-2011.
Aceste împrumuturi vor fi acordate cu ajutorul intermediarilor, precum băncile comerciale.
Ele vizează investiţiile tangibile sau intangibile efectuate de IMM-uri.
Împrumuturile BEI pot contribui şi la asigurarea unei baze stabile de capital de lucru pentru IMM-uri.
Aceasta înseamnă că pot fi eligibile pentru finanţare BEI şi împrumuturile în scopul finanţării pasivelor asociate ciclului comercial al IMM-urilor, care reflectă necesarul de finanţare pe termen lung al IMM-urilor.
Împrumuturile pot avea o durată cuprinsă între 2 şi 12 ani şi o valoare maximă de 12,5 milioane € per împrumut.
Aş dori să întreb Comisia care sunt fondurile europene alocate pentru România prin programul mai sus amintit şi care este gradul de absorbţie al acestora de către IMM-urile din România?
