23.11.2010 B7-0673/2010 PROPUNERE DE REZOLUŢIE depusă pe baza declarației Vicepreședintelui Comisiei/Înaltului Reprezentant al Uniunii pentru afaceri externe și politica de securitate
în conformitate cu articolul 110 alineatul (2) din Regulamentul de procedură
referitoare la Ucraina
Elmar Brok
,
José Ignacio Salafranca Sánchez-Neyra
,
Michael Gahler
,
Ioannis Kasoulides
,
Gunnar Hökmark
,
Inese Vaidere
,
Paweł Zalewski
,
Cristian Dan Preda
,
Lena Kolarska-Bobińska
,
Joachim Zeller
,
Traian Ungureanu
,
Jan Kozłowski
,
Jacek Protasiewicz
în numele Grupului PPE
PE450.489v01-00 B7‑0673/2010 Rezoluția Parlamentului European referitoare la Ucraina
Parlamentul European ,
– având în vedere rezoluțiile sale anterioare referitoare la Ucraina,
– având în vedere rezultatele alegerilor locale, care au avut loc pe data de 31 octombrie 2010,
– având în vedere Rezoluția 1755 a Adunării Parlamentare a Consiliului Europei referitoare la funcționarea instituțiilor democratice în Ucraina, adoptată la 5 octombrie 2010,
– având în vedere raportul Comitetului de supraveghere al Adunării parlamentare a Consiliului Europei, adoptat la 9 septembrie 2010,
– având în vedere Concluziile Consiliului European din 16 septembrie 2010 referitoare la Ucraina,
– având în vedere declarația și recomandările celei de-a 14-a reuniuni a Comisiei parlamentare de cooperare UE-Ucraina, care a avut loc în perioada 22-23 martie 2010 la Bruxelles,
– având în vedere declarația și recomandările celei de-a 15-a reuniuni a Comisiei parlamentare de cooperare UE-Ucraina, care a avut loc în perioada 4-5 noiembrie 2010 la Kiev și Odessa,
– având în vedere modificările de ultim moment la legea electorală din Ucraina adoptate de Verkhovna Rada în iunie 2010, cu puțin timp înaintea desfășurării alegerilor locale,
– având în vedere Declarația comună adoptată la summitul UE-Ucraina, care a avut loc la Kiev la 4 decembrie 2009,
– având în vedere Declarația comună adoptată la summitul UE-Ucraina, care a avut loc la Bruxelles la 22 noiembrie 2010,
– având în vedere Declarația comună privind Parteneriatul estic lansat la Praga la 7 mai 2009,
– având în vedere Acordul de parteneriat și cooperare (APC) dintre Uniunea Europeană și Ucraina, intrat în vigoare la 1 martie 1998, și negocierile în desfășurare cu privire la acordul de asociere (AA) destinat să înlocuiască APC,
– având în vedere Programul orientativ național pentru Ucraina 2011-2013,
– având în vedere articolul 110 alineatul (2) din Regulamentul său de procedură,
A. întrucât Ucraina este o țară europeană de importanță strategică pentru UE; întrucât mărimea, resursele, populația și așezarea sa geografică conferă Ucrainei o poziție distinctă în Europa și fac din această țară un actor regional determinant;
B. întrucât noul președinte ales al Ucrainei, Viktor Ianukovici, precum și Parlamentul Ucrainei (Verkhovna Rada) au confirmat hotărârea Ucrainei de a adera la Uniunea Europeană; întrucât s-au făcut deja pași importanți înspre reglementări europene, cum ar fi angajamentul Ucrainei de a pune în aplicare standardele europene în materie de politică economică și energetică (după cum este reflectat, între altele, de decizia de a adera la Comunitatea energetică), precum și lansarea unui program cuprinzător de reformă economică, sprijinit de FMI;
C. întrucât guvernul ucrainean are în pregătire un plan cuprinzător de reformă, cere includerea în acesta a solicitărilor Parlamentului European cuprinse în rezoluția sa din 25 februarie 2010;
D. întrucât Ucraina beneficiază de un acord de credit standby din partea Fondului Monetar Internațional;
E. întrucât s-au făcut afirmații potrivit cărora libertățile democratice, precum libertatea de întrunire, libertatea de exprimare și libertatea mijloacelor de comunicare în masă, sunt supuse la presiuni în ultimele luni;
F. întrucât, după alegerile prezidențiale, s-a constatat prezența unor semnale din ce în ce mai îngrijorătoare privind deteriorarea democrației și a pluralismului, demonstrate, în special, de tratamentul rezervat anumitor ONG-uri și de plângerile individuale ale unor jurnaliști legate de presiunile exercitate de editorii sau proprietarii centrelor media respective pentru a-i convinge să prezinte sau nu anumite evenimente, precum și activitatea crescândă și motivată politic a Serviciului de securitate ucrainean și utilizarea necorespunzătoare, în scopuri politice, a resurselor administrative și judiciare;
G. întrucât hotărârea de la 1 octombrie 2010 a Curții Constituționale a Ucrainei reinstituie constituția din 1996; întrucât instituirea unui sistem democratic, eficient și durabil bazat pe separarea puterilor în stat ar trebui să constituie, în continuare, o prioritate, iar procesul de realizare a acestuia ar trebui să fie deschis, incluziv și accesibil tuturor partidelor și actorilor politici din Ucraina;
H. întrucât la 31 octombrie 2010 au avut loc alegeri locale și regionale în Ucraina; întrucât au fost exprimate critici cu privire la anumite aspecte ale organizării acestor alegeri; întrucât nu au fost respectate standardele europene de transparență și echitate;
I. întrucât nu li s-a permis tuturor partidelor să se prezinte la alegeri în toate provinciile și orașele țării;
J. întrucât o delegație ad-hoc a PE a monitorizat modalitatea de desfășurare a votului pe 31 octombrie;
K. întrucât în cadrul celui de-al 14-lea summit UE-Ucraina care a avut loc la 22 noiembrie 2010 la Bruxelles s-au înregistrat progrese cu privire la programul de cooperare bilaterală, deoarece s-a convenit un plan de acțiune în vederea liberalizării vizelor și a semnării unui protocol la actualul Acord de parteneriat și cooperare care să permită Ucrainei să ia parte la programele UE;
L. întrucât, la 13 octombrie 2010, Reprezentantul OSCE pentru libertatea mass-media a declarat că Ucraina a atins un nivel ridicat de libertate a mass-mediei, dar că trebui să ia măsuri urgente să o protejeze, și a invitat guvernul Ucrainei să se abțină de la orice încercare de a influența sau cenzura conținutul media și să respecte standardele internaționale de libertate a mass-media și angajamentele luate față de OSCE cu privire la libertatea acestora,
1. subliniază faptul că Ucraina are o perspectivă europeană, cu puternice legături istorice, culturale și economice cu Uniunea Europeană și că este unul dintre partenerii-cheie ai UE în vecinătatea sa răsăriteană, exercitând o influență importantă asupra securității, stabilității și prosperității de pe întregul continent și sprijină întrutotul Ucraina pe calea realizării unei reforme economice cuprinzătoare;
2. își exprimă preocuparea, prin urmare, față de numărul crescând de afirmații și rapoarte credibile potrivit cărora libertățile și drepturile democratice, precum libertatea de întrunire, libertatea de exprimare și libertatea mijloacelor de comunicare în masă, au fost supuse unor presiuni în ultimele luni;
3. condamnă alegerile locale și regionale ca nefiind libere, corecte și democratice;
4. reamintește că legislația electorală a fost modificată în mod unilateral cu scurt timp înainte de alegeri, cu obiectivul deliberat de a dezavantaja noile partide și alianțe politice și că nu toate partidele s-au putut înscrie la alegeri în toată țara, sub numele lor constitutiv;
5. reamintește faptul că componența tuturor sau aproape a tuturor comisiilor electorale locale și teritoriale a fost dominată de partidul aflat de curând la guvernare, ceea ce în multe părți ale țării este în contrast flagrant cu rezultatele locale respective ale alegerile anterioare sau chiar la actualele alegeri;
6. reamintește că autoritățile locale au înscris partide politice false sub numele altor partide politice sau au refuzat să înscrie reprezentanți absolut legitimi ai partidelor din opoziție și că cel mai important partid din opoziție, care a înregistrat majoritate absolută în circumscripțiile din Kiev, Lvov ș.a. la alegerile prezidențiale de la începutul acestui an nu a avut dreptul să se înscrie la alegerile locale din Lvov și din alte regiuni și municipalități și că consiliile de sector din Kiev au fost abolite, așa încât nu au avut loc alegeri în capitală;
7. critică ferm faptul că posturile de radio și televiziune naționale au prezentat gama de opinii din țară în mod necorespunzător sau chiar total dezechilibrat;
8. regretă faptul că declarația finală și recomandările de la cea de-a 15-a reuniune a CCP UE-Ucraina nu a menționat pregătirile și desfășurarea insuficiente și manipulatoare ale alegerilor locale și regionale din Ucraina, având în vedere că nu au fost respectate principiile fundamentale ale democrației și standardele internaționale pentru alegeri democratice;
9. solicită Consiliului European să nu accepte declinul standardelor democratice înregistrat în cadrul acestor alegeri și să insiste asupra unui proces continuu spre democrație, statul de drept și procese transparente în cadrul politicilor guvernamentale;
10. invită autoritățile să investigheze toate afirmațiile privind încălcările drepturilor și libertăților și să soluționeze toate cazurile de încălcare constatate; și să ancheteze rolul Serviciului de securitate ucrainean în ceea ce privește amestecul în procesul democratic;
11. este preocupat de evoluțiile recente care ar putea submina libertatea și pluralismul mass-mediei; invită autoritățile să adopte toate măsurile necesare pentru a proteja aceste aspecte fundamentale ale unei societăți democratice și să se abțină de la orice tentativă de a controla, în mod direct sau indirect, conținutul informațiilor prezentate de mass-media; subliniază necesitatea urgentă a unei reforme juridice a sectorului media și, prin urmare, salută recenta propunere privind Serviciul public de radio și televiziune din Ucraina; salută, de asemenea, asigurările prezentate în mod public de autoritățile ucrainene potrivit cărora cadrul juridic necesar înființării unui serviciu public de radio și televiziune va fi definitivat până la sfârșitul anului; invită autoritățile să se asigure că procedurile juridice nu vor avea drept rezultat revocarea în mod selectiv a frecvențelor de emisie și să examineze orice decizie sau numire care ar putea duce la conflicte de interese;
12. invită Guvernul Ucrainei să alinieze legislația privind libertatea mass-mediei la standardele OSCE;
13. regretă faptul că legislația electorală rămâne în continuare un subiect de dezbateri și subliniază faptul că legislația electorală locală s-a dovedit a fi nepotrivită pentru Ucraina; recomandă ca toate părțile interesate relevante din guvern și opoziție să ia în considerare adoptarea unor măsuri pentru a încuraja încrederea candidaților și alegătorilor în procesul electoral subliniază faptul că raportul misiunii OSCU/ODIHR de observare a alegerilor menționează că alegerile parlamentare din 2007 respectă în general atât angajamentele OSCE și ale Consiliului Europei, cât și alte standarde internaționale pentru alegerile democratice, lucru care a confirmat existența unui mediu deschis și competitiv pentru desfășurarea alegerilor, și insistă că aceste realizări trebuie garantate pentru alegerile viitoare;
14. subliniază necesitatea consolidării credibilității, a stabilității, independenței și eficienței instituțiilor, garantându-se, astfel, democrația și statul de drept și promovându-se un proces de reformă constituțională bazat pe consens și întemeiat pe o separare clară a puterilor și pe un sistem eficient de control și echilibru între instituțiile statului; subliniază importanța determinantă a cooperării cu Comisia europeană pentru democrație prin drept (Comisia de la Veneția) în vederea garantării deplinei conformități a pachetelor de reforme legislative dezbătute în prezent cu standardele și valorile europene; invită toate părțile interesate din sfera politică, inclusiv guvernul și opoziția, să participe la acest proces și invită autoritățile ucrainene să solicite Comisiei de la Veneția un aviz cu privire la versiunea finală a proiectelor legislative;
15. solicită o reformă juridică globală și coerentă, care va asigura independența puterii judecătorești față de puterea executivă și va garanta capacitatea acesteia de a rezista corupției și, alături de mass-media independentă, va împiedica monopolizarea potențială a puterii de către una dintre forțele politice din Ucraina;
16. îndeamnă parlamentul ucrainean să adopte proiectul de lege privind accesul la informațiile publice, elaborat de deputatul Șevcenko, aprobat de Adunarea Parlamentară a Consiliului Europei și să stabilească mecanisme efective pentru punerea sa în aplicare; consideră că aceasta ar constitui un sprijin suplimentar pentru atacul împotriva corupției la care s-au angajat verbal atât Președintele, cât și prim-ministrul Ucrainei;
17. salută Planul de acțiune către liberalizarea vizelor pentru Ucraina, astfel cum a fost adoptat în cadrul celui de-al 14-lea summit UE-Ucraina din 22 noiembrie 2010; consideră planul de acțiune un instrument practic de impulsionare a reformelor esențiale în domeniile relevante, mai ales consolidarea statului de drept și respectarea libertăților fundamentale, subliniază că aceste reforme vor fi esențiale pentru îndeplinirea obiectivelor de referință privind liberalizarea vizelor; invită Comisia Europeană să sprijine autoritățile ucrainene în eforturile acestora de a realiza progrese în vederea liberalizării vizelor;
18. salută semnarea protocolului la actualul Acord de parteneriat și cooperare care permite Ucrainei să ia parte la programe ale UE în domenii precum afaceri și antreprenoriat, energie și informare, comunicare și tehnologie;
19. își exprimă îngrijorarea în legătură cu cazurile de violențe și intimidări exercitate împotriva jurnaliștilor și cu dispariția lui Vasil Klementiev, reporter la Novy Styl, care a avut loc la data de 11 august 2010; își exprimă încrederea că autoritățile ucrainene vor lua toate măsurile necesare în vederea încheierii anchetei;
20. își exprimă îngrijorarea față de intensificarea tendințelor naționaliste din regiunile de vest ale Ucrainei, reflectate de succesul electoral al partidului naționalist șovin „Swoboda” care, beneficiind de circa 20-30% din voturi a devenit o forță politică în regiune, și ia act de informațiile din presă conform cărora acest partid are conexiuni printre sprijinitorii noului partid de la guvernare, la nivel național;
21. referitor la asistența macrofinanciară în valoare de 500 milioane EUR acordată de UE Ucrainei în 2010, salută angajamentul UE de a oferi asistență suplimentară în valoare de 610 milioane EUR, dar subliniază că orice asistență financiară ar trebui să depindă în mod clar de continuarea reformelor, de conformitatea acestora cu standardele UE, precum și de respectarea principiilor statului de drept;
22. solicită Comisiei Europene să negocieze Acordul privind zona de liber schimb consolidată și globală cu Ucraina astfel încât dispozițiile acestuia să deschidă piețele UE și Ucrainei în sensul unui comerț reciproc avantajos, precum și pentru sprijinirea modernizării economiei ucrainene;
23. încredințează Președintelui sarcina de a transmite prezenta rezoluție Consiliului, Comisiei, guvernelor statelor membre, președintelui, guvernului și parlamentului Ucrainei, precum și Adunărilor parlamentare ale Consiliului Europei și OSCE.
