14.11.2011 B7-0592/2011 PROPUNERE DE REZOLUŢIE depusă pe baza declarației Vicepreședintelui Comisiei/Înaltului Reprezentant al Uniunii pentru afaceri externe și politica de securitate
în conformitate cu articolul 110 alineatul (2) din Regulamentul de procedură
referitoare la interzicerea munițiilor cu dispersie
José Ignacio Salafranca Sánchez-Neyra
,
Michael Gahler
,
Arnaud Danjean
,
Anna Ibrisagic
,
Tunne Kelam
,
Roberta Angelilli
în numele Grupului PPE
PE472.804v01-00 B7‑0592/2011 Rezoluția Parlamentului European referitoare la interzicerea munițiilor cu dispersie
Parlamentul European,
– având în vedere Convenția privind munițiile cu dispersie (CCM), care a intrat în vigoare la 1 august 2010,
– având în vedere Convenția privind munițiile cu dispersie (CCM), adoptată de 107 țări la conferința diplomatică organizată la Dublin în perioada 19-30 mai 2008,
– având în vedere Proiectul de protocol (VI) din 26 august 2011 privind munițiile cu dispersie,
– având în vedere Rezoluția sa din 20 noiembrie 2008 referitoare la Convenția privind munițiile cu dispersie,
– având în vedere declarația din 29 aprilie 2011 a Vicepreședintelui Comisiei/Înaltului Reprezentant al Uniunii pentru afaceri externe și politica de securitate cu privire la informațiile privind utilizarea munițiilor cu dispersie în Libia,
– având în vedere articolul 110 alineatul (2) din Regulamentul său de procedură,
A. întrucât Convenția privind munițiile cu dispersie (CCM) a fost deschisă spre semnare începând cu 3 decembrie 2008, mai întâi la Oslo, iar ulterior, la sediul ONU din New York, și a intrat în vigoare la 1 august 2010;
B. întrucât CCM reprezintă un important pas înainte în ceea ce privește abordarea problemelor umanitare cauzate populației civile de acest tip de muniții;
C. întrucât CCM interzice utilizarea, producerea, stocarea și transferul întregii categorii de muniții cu dispersie și întrucât CCM impune statelor părți să distrugă stocurile de astfel de muniții;
D. întrucât munițiile cu dispersie prezintă riscuri grave pentru populația civilă, chiar și după plasarea lor inițială și după încetarea unui conflict; întrucât, în plus, s-a demonstrat că munițiile cu dispersie sunt contraproductive pentru eficiența militară;
E. întrucât CCM a stabilit un nou standard umanitar pentru asistența acordată victimelor și va impune statelor să elimine resturile de muniții cu dispersie neexplodate rămase în urma conflictelor;
F. întrucât în perioada 2008-2013 obiectivul major al UE este să continue să acorde asistență țărilor terțe pentru a realiza obiectivele Convenției de la Ottawa din 1998 (Tratatul de interzicere a minelor) pentru a elimina minele și soluționa problemele economice și sociale cauzate de aceste arme;
G. întrucât Parlamentul European este extrem de preocupat cu privire la informațiile privind utilizarea munițiilor cu dispersie împotriva populației civile din Libia;
1. salută cele 63 de state care au ratificat deja Convenția privind munițiile cu dispersie, semnată de 108 state;
2. solicită tuturor statelor membre UE și țărilor candidate care nu sunt parte la Convenția privind munițiile cu dispersie să adere la CCM, iar statele semnatare ale CCM să o ratifice cât mai curând posibil;
3. invită statele membre ale UE care au semnat Convenția să adopte legi pentru a o aplica la nivel național,
4. invită Consiliul și statele membre ale UE să ia măsuri în consecință în cadrul celei de-a patra revizuiri a Convenției privind armele convenționale, care va avea loc la Geneva în perioada 14-25 noiembrie 2011;
5. invită statele membre ale UE să adopte măsuri pentru a demara punerea în aplicare a Convenției, inclusiv prin distrugerea stocurilor, efectuarea operațiunilor de deminare și acordarea de asistență victimelor, precum și să contribuie la finanțarea sau la diverse forme de asistență pentru alte state în vederea punerii în aplicare a Convenției; salută statele membre care își îndeplinesc responsabilitățile și prezintă rapoarte în mod regulat cu privire la progresele în acest sens în conformitate cu articolul 7 din Convenția privind munițiile cu dispersie;
6. invită statele membre să-și sporească eforturile de dezvoltare a unor alternative potrivite în vederea interzicerii munițiilor cu dispersie astfel cum stabilește articolul 2 alineatul (2) din Convenția privind munițiile cu dispersie;
7. își exprimă sprijinul față de acțiunile ONU în vederea adăugării unui protocol la Convenția privind armele convenționale dedicată munițiilor cu dispersie, care ar putea oferi un instrument obligatoriu din punct de vedere juridic împotriva statelor care sunt producătoare majore sau posesoare de muniții cu dispersie și care refuză în mod repetat să semneze Convenția de la Oslo;
8. invită Consiliul și Comisia să includă interzicerea munițiilor cu dispersie drept clauză standard în acordurile cu țările terțe, pe lângă clauza standard cu privire la neproliferarea armelor de distrugere în masă;
9. încredințează Președintelui sarcina de a transmite prezenta rezoluție Vicepreședintelui Comisiei/Înaltului Reprezentant al Uniunii pentru afaceri externe și politica de securitate, Consiliului, Comisiei, guvernelor și parlamentelor statelor membre ale UE, țărilor candidate, Secretarului General al ONU și Coaliției privind munițiile cu dispersie.
