ÎNTREBARE CU SOLICITARE DE RĂSPUNS SCRIS E-2477/08
adresată de Cristian Silviu Bușoi (ALDE)
Comisiei
(29 aprilie 2008)
Subiect: South Stream
De curând, consilierul președintelui Rusiei pe probleme de energie a declarat public, în marja Summit-ului NATO care a avut loc la începutul lunii la București, că proiectul de construire a gazoductului South Stream concurează proiectul european Nabucco, mai ales în ceea ce privește accesul la sursele de gaz din zona Mării Caspice, și că South Stream va câștiga această competiţie.
Având în vedere că în programul anual al Comisiei Europene este prevăzută adoptarea unui pachet privind securitatea aprovizionării cu energie și că acest pachet ar putea să conţină și o revizuire a listei proiectelor energetice europene (TEN-E), aș dori să vă întreb, în calitate de membru al Comisiei pentru afaceri externe, dacă Comisia Europeană ar putea propune includerea South Stream în lista proiectelor de interes european.
Poate fi acceptat în lista TEN-E un proiect (South Stream) care are ca principal scop subminarea proiectului Nabucco?
Este dispusă Comisia Europeană să submineze singurul proiect (Nabucco) care asigură diversificarea surselor de aprovizionare a UE din zona Mării Caspice propunând includerea South Stream în lista TEN-E?
