Răspuns dat de dna Vassiliou în numele Comisiei
(12 noiembrie 2010)
Comisia și-a luat un angajament ferm de încurajare a participării tinerilor la diverse programe de mobilitate, printre care și Erasmus.
Cel mai recent semnal politic al angajamentului Comisiei cu privire la mobilitatea în scop educațional este inițiativa emblematică Europa 2020 „Tineretul în mișcare”.
Acest document subliniază rolul esențial al mobilității în scop educațional, care reprezintă o modalitate importantă prin care tinerii pot să își consolideze viitoarea capacitate de inserție profesională și să acumuleze noi competențe profesionale, devenind în același timp cetățeni mai activi.
Pentru a stimula mobilitatea în scop educațional, Comisia colaborează îndeaproape cu autoritățile și agențiile naționale responsabile cu punerea în aplicare a programului de învățare de-a lungul vieții, în vederea eliminării barierelor din calea mobilității.
De aceea, Comunicarea Comisiei privind tineretul în mișcare este însoțită de o propunere de recomandare adresată statelor membre cu privire la mobilitatea în scop educațional care pune accentul pe înlăturarea barierelor la nivel național și regional.
Bariera financiară rămâne un obstacol important.
Comisia depune eforturi pentru a mări valoarea medie a bursei Erasmus care a crescut de la 124 EUR pe lună în anul universitar 2003/04 până la 272 EUR pe lună în timpul anului universitar 2008/09.
În cazul României, valoarea medie a bursei a crescut de la 184 EUR până la 455 EUR în aceeași perioadă, iar în Bulgaria de la 417 EUR până la 574 EUR.
Cu toate acestea, mai sunt multe de făcut pentru a li se acorda studenților din diferite medii socioeconomice posibilitatea de a participa la program.
Prin urmare, Comisia încurajează autoritățile naționale să completeze bursele UE din cadrul programului de învățare de-a lungul vieții prin finanțare din alte surse, care constă fie în cofinanțare europeană (de exemplu, Fondul Social European), națională sau regională, fie în cofinanțare locală.
Studenții români vor beneficia în anii următori de o bursă SEE Conform raportului național românesc din 2009 cu privire la programul de învățare de-a lungul vieții. destinată sprijinirii mobilității în scop educațional din România către țările din SEE.
