ÎNTREBARE CU SOLICITARE DE RĂSPUNS SCRIS E-0101/09
adresată de Rareș-Lucian Niculescu (PPE-DE) , Dragoș Florin David (PPE-DE) , Flaviu Călin Rus (PPE-DE) și Alexandru Nazare (PPE-DE)
Comisiei
(20 ianuarie 2009)
Subiect: Informații incluse în Portalul Europeana.eu
Opinia publică română a fost impresionată negativ de includerea pe portalul Europeana. eu a unor informații cu privire la România care sunt irelevante pentru imaginea acestei țări, pentru istoria și cultura poporului român și care sunt de natură să creeze României o imagine care nu corespunde adevărului.
Astfel, în urma căutării termenului „România”, portalul afișează imagini cu copii bolnavi de SIDA, copii internați în instituții de ocrotire a persoanelor cu handicap mintal etc.
De asemenea, lipsesc cu desăvârșire informațiile cu privire la cele mai importante personalități ale culturii și istoriei românești.
Având în vedere faptul că Europeana este o rețea tematică înființată de Comisia Europeană în cadrul programului eContentplus, vă rugăm să precizați: 1.
Care este explicația pentru lipsa informațiilor relevante pentru România și includerea, în schimb, a unor materiale de natură să creeze o imagine negativă și lipsită de temei real a acestui stat? 2.
Ce soluții aveți în vedere pentru a evita, pe viitor, repetarea unor astfel de situații?
