Răspuns dat de dl Cioloș în numele Comisiei
(22 martie 2010)
În opinia Comisiei, nu există motive justificate de a modifica reforma echilibrată privind organizarea comună a pieței în sectorul tutunului așa cum a fost aceasta reglementată în 2004.
Era clar încă de la început, pentru toți cei care s-au implicat în această reformă, că schimbarea de politică avea să creeze necesitatea unor modificări la nivelul structurilor de producție și, prin urmare, la nivelul ocupării forței de muncă.
Acesta este și motivul pentru care acum șase ani, odată cu decizia privind decuplarea ajutoarelor pentru tutun, s-a luat hotărârea ca jumătate din bugetul inițial pentru prima cuplată pentru tutun să fie transferat la bugetul pentru politica de dezvoltare rurală.
Suma urma să fie alocată regiunilor producătoare de tutun, ceea ce înseamnă o finanțare anuală de 484 de milioane de euro, transferată pentru o perioadă de trei ani.
Politica de dezvoltare rurală a Uniunii Europene (al doilea pilon al politicii agricole comune) oferă numeroase instrumente pentru a gestiona situațiile în care s-ar putea ca fermierii să reducă producția de tutun sau chiar să renunțe la aceasta ca urmare a implementării complete a reformei din 2004, ceea ce ar avea drept consecință reducerea ocupării forței de muncă.
Există astfel, în scopul modernizării exploatațiilor agricole prin diversificarea în cadrul exploatației, ajutorul pentru investiţii în exploataţii agricole.
De asemenea, este posibilă sprijinirea ocupării forței de muncă în afara exploatațiilor în zonele rurale ale regiunilor în cauză prin intermediul unor măsuri cum sunt diversificarea exploatațiilor, înființarea și dezvoltarea de întreprinderi și încurajarea turismului rural.
Acestor instrumente li s-ar putea adăuga posibilitățile de formare profesională a forței de muncă în vederea creării sau a îmbunătățirii capacităților necesare agenților economici și lucrătorilor pentru a conduce astfel de întreprinderi.
În plus, Comisia își exprimă îndoiala cu privire la estimările privind ocuparea forței de muncă la care se referă distinsul membru în întrebarea sa, despre a căror sursă nu are cunoștință.
În conformitate cu informațiile de care dispune Comisia, fermierii din sectorul tutunului nu folosesc forță de muncă suplimentară (membri ai familiei, precum și angajați) în mod permanent, ci numai în regim sezonier.
Perioada de vârf a activității se înregistrează la plantare și, în special, în timpul recoltării și al uscării.
