CONT Cuvinte de bun venit
Am deosebita plăcere să vă invit să consultaţi paginile Comisiei pentru control bugetar (CONT), al cărei preşedinte sunt din 2009.
Site-ul este conceput pentru a le permite cetăţenilor să urmărească activitatea comisiei.
Dacă doriţi să aflaţi componenţa CONT, faceţi clic pe rubrica „Membri”.
Pe scurt, CONT examinează modul în care este cheltuit bugetul UE, cât de bine sunt atinse obiectivele din punct de vedere al eficienţei şi dacă obiectivele atinse reflectă un bun raport calitate-preţ.
În acest context, comisia examinează problemele semnalate de Curtea de Conturi sau de Oficiul European de Luptă Antifraudă (OLAF) şi sugerează modalităţi de îmbunătăţire a sistemului în vederea garantării legalităţii şi a combaterii corupţiei şi a fraudei în ceea ce priveşte fondurile UE.
CONT se axează pe execuţia bugetelor deja aprobate şi are sarcina de a decide cu privire la acordarea „descărcării de gestiune” Comisiei, Parlamentului şi altor instituţii şi agenţii pentru gestionarea bugetelor lor.
Dacă doriţi să aflaţi cum transpunem teoria în practică, consultaţi rapoartele noastre accesând secţiunea „Documente” – „Rapoarte”.
Veţi găsi documente în 22 de limbi.
Site-ul oferă un acces rapid la toate sursele juridice necesare activităţii noastre, la calendar, documente de reuniune, ordini de zi şi audieri.
În plus, pe prima pagină vă sunt puse la dispoziţie numeroase legături utile.
Nu ezitaţi să ne contactaţi dacă aveţi întrebări.
Luigi de Magistris
Prezentare și competenţe Această comisie este competentă în chestiuni privind:
(1) controlul execuţiei bugetului Uniunii şi al Fondului European de Dezvoltare, precum şi deciziile de descărcare de gestiune care trebuie luate de Parlament, inclusiv procedura internă de descărcare de gestiune, şi orice altă măsură de însoţire sau de executare a acestor decizii;
(2) închiderea, prezentarea şi controlul conturilor şi bilanţurilor Uniunii, ale instituţiilor acesteia şi ale oricărui organism care beneficiază de finanţarea acesteia, inclusiv stabilirea creditelor care urmează a fi reportate şi fixarea soldurilor;
(3) controlul activităţilor financiare ale Băncii Europene de Investiţii;
(4) evaluarea raportului costuri-beneficii al diferitelor finanţări comunitare pentru executarea politicilor Uniunii;
(5) examinarea fraudelor şi neregulilor care aduc atingere execuţiei bugetului Uniunii, acţiunile care vizează prevenirea acestor acte şi declanşarea procedurii judiciare, precum şi protecţia intereselor financiare ale Uniunii în general;
(6) relaţiile cu Curtea de Conturi, numirea membrilor şi analizarea rapoartelor acesteia;
(7) Regulamentul financiar pentru chestiunile privind execuţia, gestiunea şi controlul bugetar.
20101116CDE95595 Chairman Luigi de Magistris ©European Union Chairman Luigi de Magistris ©European Union
