Răspuns dat de dl Andor în numele Comisiei
(18 august 2010)
Fondul social european (FSE) este principalul instrument financiar al UE pentru a sprijini politicile de ocupare a forței de muncă ale statelor membre și pentru a îmbunătăți competențele cetățenilor, inclusiv cele ale persoanelor disponibilizate ca urmare a restructurării.
Ca urmare a actualei crize economice, Comisia a prezentat un plan european de redresare economică în noiembrie 2008, incluzând măsuri în vederea abordării consecințelor crizei economice în domeniul social și în cel al ocupării forței de muncă și în vederea consolidării capacității FSE de a contribui la inițierea de acțiuni imediate în favoarea celor care au cea mai mare nevoie de acestea.
Enumerăm mai jos cele mai importante exemple de astfel de ajustări.
De exemplu, Comisia a încurajat statele membre să utilizeze flexibilitatea integrată a programelor operaționale (PO) ale FSE pentru a redirecționa fonduri către măsurile anti-criză.
De asemenea, statelor membre li s-a oferit posibilitatea de a-și modifica programele operaționale pentru a le adapta mai bine la criză și la necesitățile nou apărute.
Au fost instituite proceduri accelerate în cadrul Comisiei pentru a adopta deciziile necesare în termen de o lună, în loc de trei luni.
Până acum, 23 de programe operaționale ale FSE au fost modificate în cadrul acestei proceduri rapide.
De asemenea, Comisia a invitat statele membre să accelereze cheltuielile și să reducă blocajele din sistemele lor naționale de finanțare, astfel încât plățile din FSE efectuate în conturile trezoreriei naționale să fie transferate rapid beneficiarilor programelor FSE.
Statele membre au fost încurajate, de asemenea, să profite din plin de împrumuturile acordate de Banca Europeană de Investiții (BEI) pentru a spori cheltuielile FSE destinate măsurilor lor de redresare rapidă.
De asemenea, Comisia a crescut flexibilitatea financiară acordată statelor membre.
Acestea beneficiau de opțiunea de a utiliza fonduri FSE care nu fuseseră cheltuite din perioada de programare 2000-2006 (aproximativ 7 miliarde EUR) cu o dată finală de eligibilitate prelungită până în luna iunie 2009 (în loc de 31 decembrie 2008).
Regulamentul general (CE) 1083/2006 a fost modificat, de asemenea, pentru a permite o prefinanțare suplimentară a programelor operaționale pentru perioada 2007-2013 în 2009, din cauza crizei.
Pentru anul 2009, prefinanțarea FSE totală s-a ridicat la aproximativ 2,3 miliarde EUR și a reprezentat o infuzie masivă de fonduri în economie.
Aceste progrese suplimentare permit autorităților naționale care aprobă și lansează mai multe proiecte FSE să sprijine ocuparea forței de muncă și să creeze noi locuri de muncă.
De asemenea, au fost aduse mai multe modificări regulamentelor pentru a simplifica gestiunea financiară a FSE.
Toate aceste măsuri ar trebui să reducă în mod semnificativ sarcina administrativă care le revine beneficiarilor proiectelor.
În contextul unei birocrații reduse și a unor costuri mai scăzute, beneficiarii proiectelor pot aloca resurse obiectivelor lor principale; în acest fel, mai mulți beneficiari sunt încurajați să înainteze cereri de finanțare.
Privind către viitor, propunerea Comisiei pentru o nouă strategie „Europa 2020” pentru ocuparea forței de muncă și creștere economică inteligentă, durabilă și favorabilă incluziunii, care a fost adoptată de Consiliul European la 17 iunie 2010 COM(2010) 2020 final include mai multe sugestii pentru a utiliza mai eficient instrumentele UE în vederea combaterii șomajului aflat în creștere: —
Inițiativa emblematică „O agendă pentru noi competențe și noi locuri de muncă” propune facilitarea și promovarea mobilității forței de muncă pe teritoriul UE și o mai bună corelare a cererii și a ofertei în materie de forță de muncă, cu sprijin financiar adecvat din fondurile structurale, in special FSE.
—
Inițiativa emblematică „O Uniune a inovării” propune consolidarea rolului fondurilor structurale, a fondurilor pentru dezvoltare rurală și a programului-cadru „Cercetare și Dezvoltare” pentru sprijinirea inovării.
—
Inițiativa emblematică „O agendă digitală pentru Europa” propune facilitarea utilizării fondurilor structurale ale UE pentru realizarea acestei agende.
—
Inițiativa emblematică „Tineretul în mișcare” va sublinia contribuția fondurilor structurale la investițiile în educație și sisteme de formare, la sprijinirea tranziției de la educație la piața forței de muncă și la combaterea șomajului în rândul tinerilor.
—
Inițiativa emblematică: „Platforma europeană de combatere a sărăciei” ar trebui să asigure coeziune economică, socială și teritorială și să întreprindă acțiuni concrete pentru reducerea excluziunii sociale utilizând, de asemenea, sprijinul specific din fondurile structurale, în special FSE.
Rolul FSE în punerea în aplicare a strategiei „Europa 2020” este subliniat, de asemenea, de orientările integrate pe care Comisia le-a propus pentru o decizie a Consiliului la 27 aprilie 2010 COM(2010) 193/3 .
