ÎNTREBARE ORALĂ URMATĂ DE O DEZBATERE O-0111/09
în conformitate cu articolul 115 din Regulamentul de procedură
de
Pino Arlacchi
, în numele Grupului ALDE
Consiliul
Subiect: Garantarea sprijinului Uniunii Europene în vederea instaurării, în următorii 10 ani, a unei lumi fără arme nucleare
În ultimul timp, au existat evoluții semnificative în ceea ce privește chestiunea armelor nucleare.
La 24 septembrie 2009, Consiliul de Securitate al Națiunilor Unite a votat în unanimitate în favoarea unei rezoluții privind dezarmarea și neproliferarea, rezoluție ce abordează problema eliminării în totalitate a armelor nucleare.
Mai mult, în decembrie 2009 SUA și Rusia urmează să semneze un tratat de reducere a armamentului amplasat strategic, iar SUA s-au angajat să își reducă în continuare arsenalul nuclear.
În acest moment critic, UE ar trebui să accelereze eforturile în vederea eliminării armelor nucleare.
Pentru a îndeplini acest obiectiv, UE ar trebui să își intensifice cooperarea cu partenerii săi, în special cu SUA și Rusia.
UE ar trebui, de asemenea, să profite de ocazia oferită de Conferința de revizuire a TNP din 2010 pentru a solicita instituirea unui tratat internațional de eliminare a armelor nucleare.
Un astfel de tratat trebuie să interzică dezvoltarea, testarea, producerea și depozitarea armelor nucleare și să oblige statele care posedă armament nuclear să renunțe la acesta.
Tratatul trebuie, de asemenea, să interzică producerea materialelor fisionabile și să solicite distrugerea vehiculelor care efectuează livrarea.
Același tratat va elimina orice justificări avansate de acele țări care posedă arme nucleare ce nu se încadrează în regimul TNP, în sensul deținerii în continuare a acestora.
Armamentul nuclear va avea același statut, și anume interdicția totală, cu cel al armelor chimice și biologice.
În plus, Uniunea Europeană ar trebui să sprijine în mod activ eforturile depuse la nivel global în vederea stabilirii unei perioade de 10 ani pentru instaurarea unei lumi fără arme nucleare.
Având în vedere Strategia Uniunii Europene împotriva proliferării armelor de distrugere în masă (Consiliul European din 12 decembrie 2003), ce măsuri recente a adoptat Consiliul în vederea instaurării unei lumi fără arme nucleare?
Este Consiliul de acord cu faptul că Uniunea Europeană ar trebui să încerce să stabilească o perioadă de 10 ani pentru îndeplinirea acestui obiectiv?
