07.09.2011 B7-0478/2011 PROPUNERE DE REZOLUȚIE depusă pe baza declarației Comisiei
în conformitate cu articolul 110 alineatul (2) din Regulamentul de procedură
referitoare la stadiul actual al negocierilor privind Agenda de dezvoltare de la Doha
Vital Moreira
în numele Comisiei pentru comerț internațional
PE472.656 B7‑0478/2011 Rezoluția Parlamentului European referitoare la stadiul actual al negocierilor privind Agenda de dezvoltare de la Doha
Parlamentul European ,
– având în vedere Declarația Ministerială de la Doha a Organizației Mondiale a Comerțului (OMC) din 14 noiembrie 2001,
– având în vedere Declarația ministerială de la Hong Kong a OMC din 18 decembrie 2005,
– având în vedere Rezoluția sa din 4 aprilie 2006 privind evaluarea Rundei Doha, în urma Conferinței Ministeriale a OMC din Hong Kong JO C 293 E, 02.12.06, p.
155
,
– având în vedere rezoluțiile sale anterioare referitoare la Agenda de dezvoltare de la Doha (ADD) și în special cea din 9 octombrie 2008 JO C 9 E, 15.01.10, p.
31
și cea din 16 decembrie 2009 JO C 286 E, 22.10.2010, p.
1
,
– având în vedere documentul final al sesiunii anuale a Conferinței parlamentare privind OMC din 2011, adoptat prin consens la 22 martie 2011 la Geneva,
– având în vedere reuniunile neoficiale ale Comitetului de negocieri comerciale din 31 mai 2011 și din 22 iunie 2011, precum și documentele reprezentanților care au prezidat negocierile, prezentate la 21 aprilie 2011,
– având în vedere articolul 110 alineatul (2) din Regulamentul său de procedură,
A. întrucât Runda de la Doha a fost lansată în 2001 cu obiectivul de a se crea noi oportunități comerciale, de a se consolida normele comerciale multilaterale, de a se căuta o soluție pentru dezechilibrele actuale ale sistemului comercial și de a pune comerțul în slujba dezvoltării durabile, cu accent pe integrarea economică a țărilor în curs de dezvoltare, în special a țărilor cel mai puțin dezvoltate, pornind de la convingerea că un sistem multilateral, bazat pe reguli mai corecte și mai echitabile, poate contribui la un comerț liber și echitabil care să favorizeze dezvoltarea tuturor continentelor;
B . întrucât este esențial ca acordurile multilaterale, plurilaterale și bilaterale să fie considerate drept componente ale unui set comun de instrumente în materie de relații internaționale și, prin urmare, drept caracteristici standard ale unor relații politice și comerciale echilibrate și complementare;
C. întrucât dezbaterile ministeriale din cadrul OMC pentru a încheia Runda de la Doha au stagnat la sfârșitul lui iulie 2008;
D. întrucât au existat progrese în cadrul negocierilor la începutul anului 2011, astfel cum au arătat rapoartele reprezentanților care au prezidat negocierile, prezentate la 21 aprilie 2011, dar pe baza acestor rapoarte se poate, de asemenea, concluziona că va fi foarte dificil să se ajungă la un acord în 2011, așa cum s-a discutat anterior în Comitetul de negocieri comerciale;
E. întrucât a 8-a Conferință ministerială a OMC va avea loc la Geneva, în perioada 15-17 decembrie 2011,
1. își reafirmă sprijinul deplin față de sistemul comercial multilateral și de OMC în calitate de garant al unui sistem comercial reglementat; consideră că OMC deține un rol-cheie în garantarea unei mai bune gestionări a globalizării, a unei distribuiri mai echitabile a beneficiilor sale și a unei creșteri economice echilibrate; își reafirmă angajamentul total în favoarea încheierii echilibrate și echitabile a ADD, care ar putea reprezenta un semnal puternic al încrederii politice în viitorul unui sistem comercial mondial reglementat și echitabil;
2. este pe deplin conștient de dificultățile principiului angajamentului unic;
3. regretă că nu va fi posibil să se ajungă la un acord privind aspectele restante din cadrul Agendei de dezvoltare de la Doha cu ocazia celei de a 8-a Conferințe Ministeriale de la Geneva din perioada 15-17 decembrie 2011; subliniază faptul că este important totuși să poată fi obținute rezultate și un progres vizibil în urma negocierilor, pentru a nu submina sistemul comercial multilateral și rolul său de reglementare;
4. își reafirmă sprijinul ferm pentru promovarea dezvoltării ca obiectiv central al ADD și invită statele membre ale OMC să acționeze în vederea îndeplinirii obiectivelor prevăzute în Declarația ministerială de la Doha din 2001, precum și a angajamentelor asumate la Conferința ministerială a OMC de la Hong Kong din 2005; își reiterează convingerea că este necesar să se obțină rezultate tangibile cel puțin în favoarea TPD cu ocazia celei de a 8-a Conferințe ministeriale a OMC;
5. consideră că un acord privind punerea în aplicare cât mai curând posibil, în conformitate cu dispozițiile punctului 47 al Declarației ministeriale de la Doha, ar trebui să includă cel puțin un pachet cuprinzător pentru țările cel mai puțin dezvoltate și în curs de dezvoltare care să constea din:
(a) un acces la piață fără taxe și fără contingente pentru produsele provenind din țările cel mai puțin dezvoltate, pentru cel puțin 97% din totalul liniilor tarifare, astfel cum s-a convenit la Hong Kong în 2005;
(b) eliminarea de către țările dezvoltate a subvențiilor la export pentru producătorii de bumbac, în conformitate cu acordurile anterioare, precum și angajamente concrete privind reducerea rapidă și expresă a subvențiilor pentru producătorii de bumbac din cadrul comerțului intern, acestea având un efect de denaturare a comerțului;
(c) un tratament special și diferențiat în conformitate cu acordurile anterioare, inclusiv o derogare privind serviciile și un mecanism special și diferențiat de monitorizare;
(d) norme de origine preferențiale îmbunătățite, aplicabile importurilor din țările cel mai puțin dezvoltate, pentru a asigura transparența și simplitatea lor, precum și contribuirea acestora la facilitarea accesului la piață;
6. invită toate țările dezvoltate și țările în curs de dezvoltare avansate să urmeze modelul inițiativei UE „Totul, cu excepția armelor” și să ofere țărilor cel mai puțin dezvoltate un acces la piață fără taxe și fără contingente în proporție de 100%, întrucât liniile tarifare excluse din acordul de la Hong Kong vizează produse de o importanță crucială pentru țările sărace și reduc, prin urmare, în mod substanțial beneficiile pentru țările cel mai puțin dezvoltate;
7. reamintește diferențele majore înregistrate la nivel mondial în ceea ce privește creșterea economiilor naționale, precum și evoluția fluxurilor comerciale internaționale; solicită insistent economiilor emergente să își asume responsabilitățile pe care le au în calitate de actori economici la nivel mondial și să facă concesii proporționale cu nivelul lor de dezvoltare și de competitivitate;
8. consideră, în plus, că progresele înregistrate până în prezent în cadrul negocierilor privind facilitarea schimburilor comerciale ar permite includerea acestui domeniu într-un acord, întrucât o îmbunătățire a normelor OMC privind facilitarea schimburilor comerciale ar aduce beneficii tuturor statelor membre ale OMC, reducând costul tranzacțiilor comerciale și prevenind abuzurile;
9. subliniază importanța înlesnirii accesului la bunuri și tehnologii ecologice pentru a realiza obiectivele dezvoltării durabile;
10. consideră că, din cauza blocajului persistent cauzat de structura și obiectivele inițiale ale ADD, în prezent este mai necesar ca oricând să se reia dezbaterile privind funcționarea pe viitor a OMC, analizând posibilitatea unei reforme a noului sistem comercial multilateral; solicită Comisiei să se consulte în mod activ cu Parlamentul asupra unei viziuni comune privind arhitectura unui viitor sistem comercial mondial; îndeamnă OMC, în contextul actual al crizelor economice și sociale, chiar și în situația în care nu s-ar finaliza ADD, să abordeze urgent și în mod consecvent, alături de alte organizații internaționale, noile provocări la nivel mondial în care comerțul joacă un rol, precum securitatea alimentară, energia, dezvoltarea durabilă și ajutorul pentru comerț;
11. este absolut convins că OMC, ca parte a unui sistem mondial de guvernanță economică, are o importanță vitală pentru întreaga lume; îndeamnă toate țările membre ale OMC să contribuie în continuare la dezvoltarea globală, ambițioasă și echilibrată a OMC, pentru a garanta creșterea economică și eradicarea sărăciei în toată lumea;
12. subliniază că este necesar să se analizeze dacă modificarea circumstanțelor existente la începutul Rundei Doha, în special a rolului jucat în economia mondială de țările BRIC, nu face imposibilă atingerea obiectivelor inițiale ale Rundei Doha;
13. subliniază că recentele fluctuații ale prețurilor la alimente impun ca normele care reglementează comerțul internațional să promoveze un nivel mai ridicat de securitate alimentară;
14. regretă faptul că multe țări impun restricții asupra exporturilor de resurse naturale pentru care oferta este limitată; consideră că normele comerciale internaționale ar trebui să reglementeze în mod cuprinzător aceste restricții la export;
15. îndeamnă statele membre ale OMC să sprijine crearea unor legături instituționale puternice între OMC și alte organizații internaționale, cum ar fi OIM, FAO, UNCTAD, CCONUSC și alte organizații ale ONU;
16. invită Comisia și Consiliul să se asigure că Parlamentul este implicat îndeaproape în pregătirea celei de-a 8-a Conferințe ministeriale de la Geneva din 15-17 decembrie 2011;
17. încredințează Președintelui sarcina de a transmite prezenta rezoluție Consiliului, Comisiei, guvernelor și parlamentelor statelor membre, precum și Directorului General al OMC.
