P6_TA(2009)0332
Situația din Bosnia și Herțegovina
B6-0183/2009
Rezoluţia Parlamentului European din 24 aprilie 2009 referitoare la situația din Bosnia și Herțegovina
Parlamentul European,
–
având în vedere Concluziile Președinției la Consiliul Afaceri generale şi Relaţii externe din 16 iunie 2003 privind Balcanii de Vest, precum și anexa intitulată "Agenda de la Salonic pentru Balcanii de Vest: drumul spre integrarea europeană" care a fost aprobată de Consiliul European de la Salonic la 19 şi 20 iunie 2003,
–
având în vedere proiectul de Acord de stabilizare și asociere între Comunitățile Europene și statele membre ale acestora, pe de o parte, și Bosnia și Herțegovina, pe de altă parte, semnat la 16 iunie 2008,
–
având în vedere rezoluția sa din 23 octombrie 2008 privind încheierea Acordului de stabilizare și asociere între Comunitățile Europene și statele membre ale acestora, pe de o parte, și Bosnia și Herțegovina, pe de altă parte Texte adoptate, P6_TA(2008)0522 .
,
–
având în vedere numirea la 11 martie 2009 a E.S. Valentin Inzko în calitate de nou Reprezentant Special al UE în Bosnia și Herțegovina Acțiunea Comună 2009/181/PESC a Consiliului din 11 martie 2009 de numire a Reprezentantului Special al Uniunii Europene în Bosnia și Herțegovina (JO L 67, 12.3.2009, p.
88).
,
–
având în vedere Declarația comună privind reforma constituțională, proprietatea de stat, recensământul populației și districtul Brčko, publicată la Prud la 8 noiembrie 2008 de liderii partidelor HDZ Bosnia și Herțegovina, SNSD și SDA; având în vedere reuniunile ulterioare ale acestora,
–
având în vedere articolul 103 alineatul (2) din Regulamentul său de procedură,
A.
întrucât deteriorarea constantă a climatului politic din Bosnia și Herțegovina reprezintă un motiv de profundă îngrijorare pentru Parlament;
B.
întrucât statul Bosnia și Herțegovina, după cum este prevăzut în Acordul de pace de la Dayton (APD), constituie o dovadă concretă a dorinței de a realiza o reconciliere durabilă între diferitele comunități după conflictul brutal din anii '90;
C.
întrucât procesul de reconciliere este indisolubil legat de progresul acestei țări pe calea integrării europene, dat fiind că acesta se bazează în mare parte pe aceleași valori ca cele care stau la baza Uniunii Europene;
D.
întrucât semnarea Acordului de stabilizare și asociere CE-Bosnia și Herțegovina a transmis un semnal clar că promisiunea de aderare la UE făcută Bosniei și Herțegovinei este reală și poate fi realizată de această țară, cu condiția îndeplinirii criteriilor de la Copenhaga și a realizării reformelor necesare enumerate printre prioritățile parteneriatului european;
E.
întrucât orice punere sub semnul întrebării a integrității teritoriale a Bosniei și Herțegovinei ar constitui nu doar o încălcare a APD, care prevede că niciuna dintre entitățile Bosniei și Herțegovinei nu are dreptul de secesiune, ci ar contraveni totodată principiilor toleranței și conviețuirii pașnice între comunitățile etnice, pe care se întemeiază stabilitatea întregii regiuni a Balcanilor de Vest;
F.
întrucât comunitatea internațională și Uniunea Europeană nu vor accepta sau tolera, prin urmare, nicio divizare teritorială a Bosniei și Herțegovinei, indiferent de împrejurări,
1.
consideră că integrarea europeană este în interesul întregii populații din Balcanii de Vest; prin urmare, își exprimă regretul față de incapacitatea clasei politice din Bosnia și Herțegovina de a cădea de acord asupra unei viziuni politice comune pentru propria țară, fapt care compromite, din motive care țin de un naționalism lipsit de viziune, obiectivul aderării la UE, ce ar aduce pace, stabilitate și prosperitate cetățenilor Bosniei și Herțegovinei;
2.
reamintește liderilor politici din Bosnia și Herțegovina faptul că aderarea la UE presupune acceptarea valorilor și a regulilor care stau la baza Uniunii, și anume: respectarea drepturilor omului, inclusiv a drepturilor minorităților, solidaritatea, inclusiv solidaritatea între popoare și comunități, toleranța, inclusiv toleranța față de tradițiile și culturile diferite, statul de drept, inclusiv respectarea independenței justiției, și democrația, inclusiv acceptarea regulii potrivit căreia deciziile sunt luate de majoritate și a libertății de expresie; îndeamnă liderii politici să se abțină de la o politică a urii, o agendă naționalistă și de la tendințe secesioniste și condamnă retragerea unilaterală din procesul de reforme;
3.
reamintește că perspectiva aderării la UE a fost oferită Bosniei și Herțegovinei ca țară unică, nu părților sale constitutive, și că, prin urmare, amenințările cu secesiunea sau alte tentative de subminare a suveranității statului sunt total inacceptabile;
4.
în acest sens, îndeamnă toate autoritățile și toți liderii politici vizați să depună și mai multe eforturi în vederea obținerii reconcilierii, a înțelegerii reciproce și a unor măsuri de construire a păcii, pentru a susține stabilitatea țării și pacea interetnică;
5.
își reiterează poziția potrivit căreia, dacă dorește cu adevărat să adere la Uniune, Bosnia și Herțegovina trebuie să îndeplinească următoarele cerințe:
(a)
instituțiile statului trebuie să fie capabile să adopte și să realizeze în mod concret reformele necesare în vederea aderării la UE;
(b)
statul ar trebui, prin urmare, să înființeze instituții publice care să se bazeze pe statul de drept și să fie capabile să gestioneze eficient procesul decizional, iar instituțiile respective trebuie să fie funcționale, să dispună de autoritate, să fie independente de influența politică și să aibă la dispoziție resurse corespunzătoare;
6.
consideră că cerințele menționate mai sus nu pot fi îndeplinite decât printr-o reformă constituțională a Bosniei și Herțegovinei, bazată pe următoarele criterii:
(a)
statul ar trebui să dispună de suficiente puteri legislative, bugetare, executive și judiciare pentru a funcționa ca membru al UE, pentru a crea și menține o piață unică funcțională, pentru a promova coeziunea economică și socială și pentru a reprezenta și apăra interesele țării în străinătate;
(b)
numărul nivelurilor administrative care participă la gestionarea Bosniei și Herțegovinei ar trebui să fie proporțional cu resursele financiare ale țării și să se bazeze pe o repartizare a responsabilităților eficientă, consecventă și reală;
(c)
protejarea intereselor naționale vitale pentru Bosnia și Herțegovina trebuie să fie compatibilă cu capacitatea țării de a acționa;
(d)
având în vedere statutul lor de popoare constitutive, toate comunitățile minoritare trebuie să se bucure de aceleași drepturi, iar aceasta presupune eliminarea restricțiilor bazate pe apartenența etnică, în conformitate cu dispozițiile Convenției Europene a Drepturilor Omului și avizele relevante ale Comisiei de la Veneția a Consiliului Europei;
7.
subliniază, în acest context, necesitatea identificării unei soluții clare la problema proprietății de stat, compatibilă cu prerogativele constituționale ale statului central;
8.
reamintește politicienilor din Bosnia și Herțegovina că este de datoria lor să ajungă la un acord asupra chestiunilor menționate mai sus și că, în cazul unui eșec, și-ar condamna țara și concetățenii la stagnare și izolare, într-un moment în care criza financiară și economică afectează grav Bosnia și Herțegovina și provoacă dispariția a numeroase locuri de muncă;
9.
subliniază că reforma constituțională a țării și perspectiva sa europeană ar trebui să reprezinte subiectul unei dezbateri ample, amănunțite, în care să fie implicați toți membrii societății din Bosnia și Herțegovina, și că aceasta nu trebuie să fie monopolizată de liderii principalele partide politice și de comunități etnice;
10.
îndeamnă Consiliul de Miniștri și Adunarea Parlamentară a Bosniei și Herțegovinei să facă eforturi mai mari și mai eficace pentru a adopta legislația necesară în vederea satisfacerii cerințelor de integrare europeană și încurajează diferitele organisme și autorități din Bosnia și Herțegovina să îmbunătățească coordonarea cu privire la chestiunile legate de UE;
11.
solicită ca noul șef al Biroului pentru integrare în UE să fie în cele din urmă numit și reamintește autorităților din Bosnia și Herțegovina că nominalizarea trebuie să fie imparțială și trebuie să se bazeze strict pe experiența profesională a persoanei respective, pe aptitudinile dovedite ale acesteia și pe cunoștințele solide în afaceri europene;
12.
invită autoritățile din Bosnia și Herțegovina să îndeplinească fără întârziere cerințele prevăzute în planul de liberalizare a vizelor, pentru a garanta eliminarea până la sfârşitul lui 2009 a actualelor obligații referitoare la acestea;
13.
își exprimă preocuparea față de amestecul politic în mijloacele de informare din Bosnia și Herțegovina și de confundarea intereselor economice, politice și ale mediei; invită autoritățile, în această privință, să respecte pe deplin drepturile jurnaliștilor și independența mijloacelor de informare în masă;
14.
reamintește, totodată, faptul că comunitatea internațională și Înaltul Reprezentant, al acesteia, dl. Valentin Inzko, vor acționa cu fermitate, în conformitate cu mandatul încredințat acestuia, împotriva oricărei tentative de subminare a bazelor APD, în special a coexistenței pașnice în cadrul unui stat unic a diferitelor comunități etnice;
15.
consideră, prin urmare, că biroul Înaltului Reprezentant ar trebui să sprijine autoritățile din Bosnia și Herțegovina la realizarea și punerea în aplicare a tuturor celor cinci obiective și două condiții stabilite de Consiliul pentru instaurarea păcii (CIP) și că, până atunci, biroul ar trebui să rămână pe loc și să asigure implementarea adecvată a APD;
16.
subliniază că progresele în realizarea celor cinci obiective și două condiții ale CIP sunt necesare și pentru a avansa pe calea aderării la UE;
17.
regretă măsura insuficientă în care Consiliul a acordat atenție deteriorării climatului politic din Bosnia și Herțegovina și indecizia de care au dat dovadă până în prezent statele membre de a aborda situația din această țară cu seriozitate și dând dovadă de coordonare;
18.
invită Consiliul să sprijine cerințele impuse Bosniei și Herțegovinei, menţionate în prezenta rezoluție, și să se angajeze să stimuleze aplicarea acestora; consideră, în acest context, că Consiliul ar trebui să acorde noului Reprezentant Special al UE:
(a)
un mandat puternic și bine definit și resursele umane necesare pentru a facilita adoptarea reformelor menționate în această rezoluție și pentru a încuraja dialogul cu societatea civilă pe aceste subiecte, inclusiv prin campanii publice cu obiective clare și activități care să promoveze dialogul intercultural și religios;
(b)
mijloacele necesare pentru a apela la toate instrumentele aflate la dispoziția Uniunii în scopul de a promova o adevărată schimbare în bine a situației din această țară, inclusiv competența de a impune sancțiuni (de exemplu, suspendarea asistenței financiare acordate de UE);
(c)
un sprijin politic deplin și susținut, precum și autoritatea necesară pentru a asigura coordonarea globală a actorilor și a instrumentelor puse la dispoziție în Bosnia și Herțegovina, garantând pe această cale consecvența și coerența tuturor acțiunilor întreprinse de UE, precum și coordonarea cu actorii internaționali non-UE implicați în Bosnia și Herțegovina;
(d)
dreptul de a informa lunar Comitetul politic și de securitate în legătură cu evoluția situației din Bosnia și Herțegovina și de a formula recomandări corespunzătoare privind sancțiuni speciale;
19.
invită Înaltul Reprezentant al UE pentru politica externă și de securitate comună și Comisarul pentru extindere să-și asume un rol mult mai activ și mai vizibil în Bosnia și Herțegovina, efectuând în mod regulat vizite în această țară și promovând prin mijloace mai concrete dialogul cu societatea civilă;
20.
felicită societatea civilă din Bosnia și Herțegovina pentru faptul că dă dovadă de mai multă bunăvoință decât liderii săi politici și pentru că reprezintă un factor pozitiv de schimbare și reconciliere în țară;
21.
consideră, de asemenea, că prezența militară internațională din Bosnia și Herțegovina ar trebui menținută la același nivel de importanță și că aceasta ar trebui să fie capabilă să intervină cu rapiditate, pentru a demonstra voința comunității internaționale de a proteja securitatea și integritatea Bosniei și Herțegovinei;
22.
adresează din nou cererea ca restul persoanelor acuzate de crime de război căutate de Tribunalul Penal Internațional pentru fosta Iugoslavie să fie arestate de îndată și să se ia măsuri hotărâte de eradicare a rețelelor criminale care susțin astfel de persoane;
23.
lansează, în cele din urmă, un apel la intensificarea dialogului dintre UE și SUA, precum și cu alți actori internaționali importanți, în scopul de a obține un sprijin amplu față de o abordare coerentă a situației din Bosnia și Herțegovina și de a evita o nouă deteriorare a situației politice din această țară și o destabilizare a regiunii; subliniază necesitatea unei cooperări regionale consolidate care să contribuie la progresul Bosniei şi Herţegovinei;
24.
încredințează Președintelui sarcina de a transmite prezenta rezoluție Consiliului, Comisiei, precum și guvernelor și parlamentelor Bosniei și Herțegovinei și entităților sale.
