P6_TA(2008)0175
Bugetul 2009, Secţiunea III - Comisia: cadrul bugetar şi priorităţile pentru 2009
A6-0084/2008
Rezoluţia Parlamentului European din 24 aprilie 2008 privind cadrul bugetar și prioritățile pentru 2009 ( 2008/2024(BUD) )
Parlamentul European,
–
având în vedere programarea financiară revizuită 2007-2013 realizată de Comisie, astfel cum a fost prezentată la 31 ianuarie 2008 în conformitate cu punctul 46 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară JO C 139, 14.6.2006, p.
1.
Acord modificat ultima dată prin Decizia 2008/29/CE a Parlamentului European și a Consiliului (JO L 6, 10.1.2008, p.
7).
,
–
având în vedere Comunicarea Comisiei adresată Parlamentului European, Consiliului, Comitetului Economic și Social European și Comitetului Regiunilor privind strategia sa politică anuală pentru 2009 ( COM(2008)0072 ) și, în special, partea a II-a a acesteia,
–
având în vedere Acordul interinstituțional (AII) din 17 mai 2006, menționat anterior,
–
având în vedere articolul 272 din Tratatul CE și articolul 177 din Tratatul Euratom,
–
având în vedere articolul 112 alineatul (1) din Regulamentul său de procedură,
–
având în vedere raportul Comisiei pentru bugete ( A6-0084/2008 ),
A.
întrucât anul 2008 este anul ratificării Tratatului de la Lisabona, prevăzut să intre în vigoare în 2009, determinând transferul unor domenii politice importante din sfera interguvernamentală spre cadrul comunitar și acordarea de noi competențe Uniunii Europene, toate acestea având efecte considerabile asupra bugetului UE;
B.
întrucât, după ratificarea Tratatului de la Lisabona, Parlamentul European va deține o poziție de egalitate cu Consiliul în domeniul legislativ și bugetar; întrucât diferențierea dintre cheltuielile obligatorii și cele neobligatorii va fi abandonată, iar procedura bugetară anuală în ansamblul său va suferi modificări substanțiale ca urmare a dispozițiilor noului tratat;
C.
întrucât în 2009 vom avea un nou Parlament European și o nouă Comisie Europeană,
1.
subliniază faptul că punerea în aplicare a noului tratat implică necesitatea ca Parlamentul European, Consiliul și Comisia să convină asupra modificărilor instrumentelor bugetare și legislative relevante și asupra unui nou ansamblu de norme pentru a garanta buna desfășurare a noii proceduri bugetare, respectând, în același timp, pe deplin noul echilibru interinstituțional dintre cele trei instituții, astfel cum a fost stabilit în Tratatul de la Lisabona; își exprimă convingerea că este absolut necesară începerea pregătirilor cât mai curând posibil, în paralel cu procedura bugetară 2009, pentru a fi pregătiți pentru noua procedură pentru bugetul 2010;
2.
observă că, în 2008, va fi necesară intensificarea pregătirilor pentru revizuirea completă și globală a tuturor aspectelor legate de cheltuielile UE, inclusiv Politica agricolă comună, și de resurse, inclusiv compensarea (rebate) în favoarea Marii Britanii și taxele vamale percepute de statele membre în numele UE, pentru a permite Comisiei să prezinte un raport în anul 2009; reamintește obligația prevăzută în AII din 17 mai 2006 de a implica Parlamentul European în revizuirea în toate stadiile procedurii și de lua în considerare în mod corespunzător poziția acestuia;
3.
subliniază faptul că principiul solidarității trebuie să rămână unul dintre principiile directoare ale UE și că solidaritatea cu regiunile este considerată foarte importantă, la fel ca și finanțarea sa, care constituie expresia necesară a acestei solidarități; reiterează faptul că va monitoriza îndeaproape progresele pe care regiunile le realizează în dezvoltarea lor; subliniază că plățile restante în acest context sunt de mare importanță deoarece ar putea cauza probleme bugetare în viitorul foarte apropiat;
4.
își reafirmă convingerea că provocările reale cu care se vor confrunta în viitor UE și cetățenii săi necesită o abordare flexibilă și subliniază faptul că este necesar ca prioritățile legislative și deciziile bugetare să fie transparente și coerente; solicită Comisiei să furnizeze o defalcare mai detaliată a schimbărilor aduse programării financiare rezumate în partea a II-a din documentul privind strategia politică anuală, indicând liniile bugetare implicate;
5.
ia act de faptul că, în Comunicarea sa privind strategia politică anuală pentru 2009, Comisia Europeană și-a prezentat prioritățile politice, axate în mod clar pe creștere economică și crearea de locuri de muncă, schimbările climatice și o Europă durabilă; subliniază faptul că aceste priorități politice ar trebui să fie sprijinite de noi priorități bugetare pentru ca UE să poată juca un rol concret; reamintește și regretă, cu toate acestea, că marjele disponibile la diferitele plafoane de cheltuieli din cadrul financiar multianual (CFM) limitează posibilitățile de acțiune pentru finanțarea de noi priorități, cum ar fi cele propuse de către Comisie, fără a pune în pericol vechile priorități; invită Comisia să furnizeze informații mai detaliate privind dificultățile financiare menționate mai sus;
6.
consideră legislaţia privind întreprinderile mici, în curs de elaborare de către Comisie (a se vedea COM (2007)0724) ca fiind o strategie foarte importantă pentru a veni în sprijinul întreprinderilor mici și mijlocii; observă că este nevoie, de asemenea, de un cadru financiar și de acte legislative pentru sprijinirea IMM-urilor în modul cel mai adecvat;
7.
își exprimă profunda îngrijorare că, pentru anul 2009, Comisia s-a angajat deja într-un exercițiu de redefinire a priorităților, în special la acele rubrici ale CFM care dispun de o marjă foarte redusă; își dă seama de faptul că, în final, o reexaminare a activităților UE pe baza unei evaluări adecvate poate fi inevitabilă deoarece, atunci când resursele sunt limitate, va fi imposibil să se adauge doar noi priorități, fără credite suplimentare și fără o evaluare prealabilă a priorităţilor vechi; subliniază, cu toate acestea, faptul că toate deciziile privind redefinirea priorităților trebuie să fie luate de către Parlament și Consiliu, ele neputând fi prestabilite de către Comisie;
8.
evidențiază faptul că Parlamentul va utiliza toate mijloacele prevăzute în AII din 17 mai 2006, inclusiv, printre altele, folosirea flexibilității legislative de 5% pe parcursul perioadei CFM 2007-2013 pentru a-și îndeplini prioritățile politice; solicită Comisiei ca, în cadrul pregătirii proiectului preliminar de buget (PPB) pentru 2009, să elaboreze declarații de activitate clare, coerente și fiabile pentru fiecare domeniu de politică, în scopul de a permite tuturor comisiilor parlamentare pertinente să exercite un control riguros al punerii în aplicare și al progresului așteptat al diferitelor programe și politici UE;
9.
subliniază importanța principiului "unei bune întocmiri a bugetului" și reamintește că rentabilitatea și întocmirea unui buget pentru rezultate constituie în continuare un obiectiv; solicită Comisiei să elaboreze un PPB care să ofere o imagine reală a tuturor necesităților bugetare pentru 2009, în special la rubrica 4 din CFM și să informeze autoritatea bugetară privind nevoile financiare prevăzute pe termen lung; dorește să reamintească faptul că instrumentul de flexibilitate este destinat să finanțeze provocări politice neprevăzute și nu ar trebui să fie utilizat abuziv în cadrul procedurii bugetare pentru finanțarea unor politici și activități ale UE care sunt deja previzibile;
10.
este decis să utilizeze în totalitate sumele prevăzute pentru proiectele pilot și acțiunile pregătitoare în partea D din anexa II la AII din 17 mai 2006, în cazul în care numărul și amploarea unor astfel de proiecte propuse impun acest lucru; consideră că proiectele pilot și acțiunile pregătitoare reprezintă un instrument indispensabil pentru ca Parlamentul să poată pregăti terenul pentru noi politici și activități în interesul cetățenilor europeni; consideră că este esențial să se accentueze sprijinul pentru proiectele prospere în curs de desfășurare; subliniază faptul că trebuie să existe marje suficiente pentru a permite Parlamentului să utilizeze pe deplin acest instrument în cadrul AII din 17 mai 2006; dorește să informeze Comisia, înainte de vacanța de vară a Parlamentului, în legătură cu intențiile sale în ceea ce privește proiectele pilot și acțiunile pregătitoare;
11.
consideră că o prezentare clară și transparentă a bugetului UE reprezintă o necesitate absolută și din perspectiva nevoii de a informa cetățenii europeni cu privire la modul în care sunt folosite fondurile UE; este conștient de faptul că întocmirea bugetului pe activități are drept obiectiv adaptarea resurselor financiare și umane la obiectivele politice, în funcție de domeniile de politică vizate de cheltuielile Comisiei; își exprimă totuși îngrijorarea că diferențierea dintre cheltuielile operaționale și administrative ale Comisiei a devenit tot mai dificilă și că, deja, un volum important de cheltuieli care sunt, în realitate, cheltuieli administrative este finanțat prin credite operaționale;
12.
constată cu îngrijorare că, și în domeniul resurselor umane, tendința Comisiei de a prefera externalizarea, precum și ultimele modificări ale Statutului funcționarilor au condus la o situație în care un număr tot mai mare de membri ai personalului UE nu figurează în schemele de personal ale instituțiilor, adoptate de autoritatea bugetară, iar salariul lor nu este plătit în cadrul rubricii 5 din CFM; regretă profund această lipsă de transparență; solicită desfășurarea unei discuții publice și cuprinzătoare cu privire la viitorul guvernării europene la care să participe toate părțile interesate;
13.
încredințează Președintelui sarcina de a transmite prezenta rezoluție Consiliului, Comisiei și Curții de Conturi.
