ÎNTREBARE CU SOLICITARE DE RĂSPUNS SCRIS E-6141/09
adresată de Elena Băsescu (PPE)
Comisiei
(9 decembrie 2009)
Subiect: Priorităţile Comisiei Europene în privinţa asigurării siguranţei energetice a UE prin Coridorul sudic
Având în vedere crizele energetice cu care s-a confruntat Europa, cel mai recent exemplu fiind cel din iarna trecută, asigurarea securităţii energetice a Uniunii Europene trebuie să constituie una din preocupările principale ale statelor membre şi ale Comisiei Europene.
Semnarea acordului privind proiectul Nabucco reprezintă un important pas dintr-un proces mai amplu de diversificare a surselor şi rutelor de aprovizionare cu hidrocarburi.
Trebuie să avem în vedere angajamentul asumat la summitul din mai 2009 de la Praga privind asigurarea sprijinului politic şi a mijloacelor concrete privind dezvoltarea coridorului sudic, inclusiv a interconexiunii transcaspice.
Întrucât problema securităţii energetice este complexă şi nu priveşte un singur stat membru, ci afectează Uniunea Europeană în ansamblul ei, soluţiile care se au în vedere trebuie să privească un efort coordonat.
Uniunea Europeană trebuie să continue eforturile de asigurare a diversificării furnizorilor şi a căilor de aprovizionare cu resurse energetice pe coridorul sudic.
În acelaşi timp trebuie luate în considerare beneficiile interconectării reţelelor de gaz şi energie precum şi importanţa strategică a Conductei Petroliere Pan-Europene Constanţa-Trieste (PEOP).
Având în vedere cele de mai sus, vă adresez următoarele întrebări: 1.
Care sunt priorităţile Comisiei Europene referitoare la coridorul sudic european în perioada următoare? 2.
Care sunt priorităţile Comisiei Europene în privinţa proiectelor de interconectare a reţelelor de gaz şi electricitate?
