Răspuns dat de dl Dalli în numele Comisiei
(14 octombrie 2010)
La scurt timp după ce a fost înștiințată cu privire la incidentul de contaminare la scară largă, Comisia a adoptat Decizia 2008/798/CE JO L 273, 15.10.2008, p.
18 . care interzice importul în Uniune de produse care conțin lapte, de produse lactate, de soia sau de produse pe bază de soia originare din China destinate alimentației speciale a sugarilor și a copiilor de vârstă mică și a solicitat statelor membre să efectueze în mod sistematic controale asupra importurilor de alte tipuri de hrană pentru animale și de produse alimentare care conțin lapte, de produse lactate, de soia sau de produse pe bază de soia și de carbonat de amoniu originare din China.
Importurile în UE de lapte și de produse lactate originare din China erau deja interzise, din rațiuni veterinare, în momentul descoperirii incidentului referitor la melamină.
Având în vedere scăderea semnificativă, începând cu ianuarie 2009, a numărului de notificări transmise prin Sistemul rapid de alertă pentru alimente și furaje (RASFF) în ceea ce privește identificarea prezenței melaminei în hrana pentru animale și produsele alimentare originare din China și ținând cont de garanțiile oferite de autoritățile chineze, în iulie 2009, cu privire la controlul prezenței melaminei în produsele exportate, măsurile de protecție au fost revizuite în toamna anului 2009 JO L 311, 26.11.2009, p.
3 . , stabilindu-se trecerea de la efectuarea de controale asupra a 100% din hrana pentru animale și produsele alimentare care conțin lapte, din produsele lactate, soia sau produsele pe bază de soia și din carbonatul de amoniu la efectuarea de controale asupra a 20% din astfel de transporturi.
Cu toate acestea, se menține interdicția privind importul de produse alimentare originare din China destinate sugarilor și copiilor de vârstă mică.
În 2010 nu au existat noi notificări în cadrul RASFF.
Incidentele recente din China se referă la stocuri de lapte și de produse lactate care datează din perioada incidentului și care au fost introduse pe piață în mod fraudulos.
Importul produselor respective din China în UE este interzis.
Întărirea măsurilor în vigoare nu se justifică.
Problema menționării originii pe etichete este abordată în contextul Propunerii Comisiei de regulament al Parlamentului European și al Consiliului privind informarea consumatorilor referitoare la produsele alimentare.
Propunerea menține principiul în vigoare al menționării voluntare a originii pe etichete cu excepția cazului în care omiterea acesteia ar induce în eroare consumatorul.
Ea stabilește criterii care urmăresc garantarea faptului că respectivii consumatori nu sunt induși în eroare de indicarea intenționat înșelătoare a originii sau provenienței.
În special, propunerea prevede că atunci când sunt furnizate în mod voluntar informații cu privire la originea unui produs alimentar, țara de origine sau locul de proveniență al ingredientelor primare ar trebui, de asemenea, indicate în cazul în care ingredientele respective provin dintr-un loc diferit față de locul de proveniență al produsului finit.
Cu toate acestea, după cum onorabilul membru este cu siguranță informat, în contextul discuțiilor privind propunerea respectivă, există solicitări în favoarea menționării obligatorii a originii pe etichetele anumitor produse alimentare, printre care se numără și produsele lactate.
Mai mult, Comisia a prezentat o Comunicare privind politica în domeniul calității produselor agricole COM(2009) 234. în care își exprimă intenția de a aborda această problemă prin intermediul unei etichetări corespunzătoare care respectă standardele de comercializare pentru produsele agricole.
Vor fi prezentate propuneri legislative până la sfârșitul anului 2010.
În această etapă, nu este posibilă anticiparea rezultatului procesului decizional cu privire la menționarea originii pe etichetă.
