ÎNTREBARE ORALĂ URMATĂ DE O DEZBATERE O-0127/08
în conformitate cu articolul 108 din Regulamentul de procedură
de
Thierry Cornillet
, în numele Grupului ALDE
Comisiei
Subiect: Un an de la semnarea Consensului european privind ajutorul umanitar
Consensul european privind ajutorul umanitar a fost semnat de Consiliu împreună cu reprezentanții guvernelor statelor membre reuniți în cadrul Consiliului, Parlamentul European și Comisie la 18 decembrie 2007.
Procesul de negociere între cele trei instituții a oferit o oportunitate deosebită pentru a ajunge la un consens politic privind modalitățile de reacție în situații de criză din ce în ce mai complexe și a defini limitele ajutorului umanitar pentru Europa.
La 29 mai 2008 a fost adoptat un plan de acțiune al Comisiei pentru punerea în aplicare a acestui text comun.
Planul a fost aprobat de Consiliu la 22 iulie 2008.
Conform articolului 101 din consens: „Progresul înregistrat de UE în punerea în aplicare a prezentului Consens cu privire la ajutorul umanitar ar trebui discutat în mod periodic în cadrul Consiliului și cu Parlamentul European …”.
La un an de la semnarea consensului, este oportun un bilanț al acțiunilor întreprinse de Uniunea Europeană în domeniul ajutorului umanitar.
În general, ce măsuri a luat Uniunea Europeană în 2008 și ce intenționează să întreprindă pentru a duce la îndeplinire angajamentele din consens?
Ținând seama de creșterea frecvenței catastrofelor naturale și de schimbările climatice, care este strategia politică a UE pentru a integra în politica sa de ajutor umanitar și de dezvoltare reducerea riscurilor de catastrofe și pregătirea pentru combaterea acestora în țările în curs de dezvoltare?
În ce fel se acordă atenție crizelor umanitare subfinanțate, neglijate sau uitate, față de care răspunsul umanitar internațional global nu este adecvat?
Ce măsuri va lua Uniunea Europeană pentru a da curs Conferinței internaționale privind respectarea drepturilor internațional umanitar din 16 septembrie 2008 pentru a asigura „spațiul umanitar” necesar pentru a garanta accesul populațiilor vulnerabile și securitatea lucrătorilor umanitari?
