Întrebarea cu solicitare de răspuns scris E-002331/2012
adresată Comisiei
Articolul 117 din Regulamentul de procedură
Rareş-Lucian Niculescu (PPE)
(29 februarie 2012)
Subiect: Valoarea și utilitatea fondurilor alocate anual pentru promovarea politicilor de toleranță față de popoarele continentului european
Opinia publică din România este îngrijorată de sentimentele anti-europene tot mai adesea exprimate de lideri ai opiniei publice din unele state membre ale Uniunii.
Astfel, sunt cunoscute recentele exemple ale site-urilor internet cu caracter xenofob din Olanda și Italia.
Zilele acestea, în presa din Olanda a apărut un articol publicat de un fost diplomat și ziarist olandez (Robert van Lanschot în cotidianul Handelsblatt), în care acesta afirmă că est-europenii, majoritatea dintre ei locuitori ai regiunii balcanice, nu au contribuit cu nimic la cultura europeană.
Ziaristul olandez afirmă că Europa începe de la mijlocul Podului Vechi de peste râul Neretva, în Mostar (Bosnia-Herțegovina), ceea ce echivalează cu propunerea unei noi cortine de fier.
Comisia este rugată să informeze Parlamentul care este valoarea fondurilor alocate anual pentru promovarea politicilor de toleranță față de popoarele continentului european și dacă nu are senzația că aceste fonduri sunt irosite.
Lanschot afirmă că locuitorii din aceasta zonă aparțin mai degrabă unui grup cultural ce este mult mai apropiat de Turcia, pentru că „nimeni din Balcani nu știe ce e un costum Chanel, nu cunoaște arta culinara a lui Bokus, nu știe de Pippi Longstocking, grădinile englezești, eseurile lui Montaigne, jucăriile Lego”.
Van Lanschot cere stoparea expansiunii UE, afirmând că țările menționate de el „n-au nimic în comun cu Europa”.
Ar putea Comisia să precizeze dacă intenționează să aloce fonduri pentru a populariza asemenea valori europene importante?
