Întrebarea cu solicitare de răspuns oral O-000280/2011
adresată Comisiei
Articolul 115 din Regulamentul de procedură
Ulrike Lunacek
,
Jean Lambert
,
Rui Tavares
,
Raül Romeva i Rueda
în numele Grupului Verts/ALE Subiect: Noul Cod Civil din România și libera circulație a persoanelor LGBT
Articolul 277 din noul Cod civil al României (CCR), care a intrat în vigoare la 1 octombrie 2011, se referă la „Interzicerea sau echivalarea unor forme de conviețuire cu căsătoria” .
- Consideră Comisia că interzicerea explicită a căsătoriei sau a parteneriatelor între persoane de același sex (articolul 277 alineatul (1) din CCR) și a recunoașterii acestora în cazul în care au fost contractate în străinătate (articolul 277 alineatele (2) și (3) din CCR) în codurile civile sau în Constituții, este conformă cu dreptul fundamental al cetățenilor UE de a-și păstra starea civilă când se deplasează dintr-un stat membru A într-un stat membru B, prevăzut la articolul 2 alineatul 2 din Directiva 2004/38/CE privind libera circulație a cetățenilor UE și a membrilor familiilor acestora?
- Este Comisia de acord că dispozițiile articolului 277 din Codul civil român vizează cuplurile și persoanele de același sex în funcție de orientarea lor sexuală și consacră acest tip de discriminare în legile fundamentale ale statului?
- Este Comisia de acord că interzicerea explicită a recunoașterii căsătoriilor dintre persoane de același sex și a parteneriatelor civile atât între persoane de sex opus, cât și între persoane de același sex, care au fost contractate în străinătate (articolul 277 alineatele (2) și (3) din CCR), chiar dacă se menționează dispozițiile privind libera circulație (articolul 277 alineatul (4) din CCR), creează o situație de nesiguranță juridică, precum și o contradicție între articolul 277 alineatele (1), (2) și (3) din CCR, pe de-o parte, și articolul 277 alineatul (4) din CCR, pe de altă parte, deoarece aplicarea articolului 2 din Directiva 2004/38/CE, care definește membrii unei familii (inclusiv „soțul”), și a articolului 3, referitor la obligația de a facilita intrarea și șederea, ar putea fi fie anulate, fie articolele ar putea fi aplicate într-un mod prin care să se refuze, pe baza interdicției de recunoaștere, libera circulație a soților și a partenerilor de același sex, precum și a partenerilor de sex opus?
- Consideră Comisia că aceste dispoziții respectă valorile și spiritul tratatelor și principiile egalității și nediscriminării?
- Este Comisia de acord că articolul 277 riscă să creeze o atmosferă intolerantă și homofobă, precum și tensiuni ulterioare și efecte negative asupra dreptului la liberă circulație al cetățenilor UE, inclusiv al românilor, în Uniunea Europeană?
- Are Comisia intenția să deschidă o procedură pentru încălcarea dreptului UE împotriva României, pentru a se asigura că directiva este strict respectată și aplicată fără discriminări bazate pe orientarea sexuală, precum și că drepturile fundamentale ale cetățenilor sunt în întregime respectate?
Articolul 277 prevede următoarele: „(1) Este interzisă căsătoria dintre persoane de același sex.
(2) Căsătoriile dintre persoane de același sex încheiate sau contractate în străinătate fie de cetățeni români, fie de cetățeni străini nu sunt recunoscute în România.
(3) Parteneriatele civile dintre persoane de sex opus sau de același sex încheiate sau contractate în străinătate fie de cetățeni români, fie de cetățeni străini nu sunt recunoscute în România.
(4) Dispozițiile legale privind libera circulație pe teritoriul României a cetățenilor statelor membre ale Uniunii Europene și Spațiului Economic European rămân aplicabile.”
