ÎNTREBARE CU SOLICITARE DE RĂSPUNS SCRIS E-0956/09
adresată de Rareș-Lucian Niculescu (PPE-DE) și Alexandru Nazare (PPE-DE)
Comisiei
(20 februarie 2009)
Subiect: Problema diferenţelor de curs valutar în contractarea fondurilor europene
Alocarea financiară din FEDER pe axe prioritare se face în euro, în timp ce bugetele proiectelor din cadrul Programelor Operaţionale se întocmesc în moneda naţională.
Contractele pentru accesarea fondurilor comunitare se semnează în lei și toate mecanismele financiare (plăţi, rambursări) la nivelul Autorităţilor de Management, al Organismelor Intermediare și al Beneficiarului se fac în lei.
Corelaţia între cursul leu/euro apare la nivelul relaţiei dintre Autoritatea de Certificare și Plăţi și Comisia Europeană prin mecanismul de rambursare.
Deoarece rata de schimb (anuală) comunicată de instituţiile abilitate este de multe ori depășită, este greu să se facă o estimare a sumelor rămase disponibile pentru contractare în mod real.
Autorităţile de Management trebuie să se raporteze de fiecare dată la alocarea anuală a anului „1” pentru a vedea situaţia contractărilor și disponibilităţilor.
Diferenţele de curs valutar pot genera situaţii de supracontractare sau de subcontractare, ambele dezavantajoase pentru statele membre.
Având vedere riscurile pe care diferenţele de schimb valutar le generează pentru potenţialii beneficiari, mai ales în condiţiile deprecierii actuale a monedelor naţionale, vă rugăm sa răspundeţi la următoarea întrebare:
Ce măsuri ar putea impune legislaţia comunitară pentru a remedia problema diferenţelor de curs valutar la contractarea finanţărilor europene?
