A7-0391/2011
23.11.2011
***
RECOMANDARE
referitoare la proiectul de decizie a Consiliului privind încheierea Memorandumului de cooperare dintre Uniunea Europeană şi Organizaţia Aviaţiei Civile Internaţionale, de instituire a unui cadru de cooperare consolidată şi de stabilire a demersurilor procedurale conexe
(09138/2011 – C7‑0163/2011 – 2011/0050(NLE))
Comisia pentru transport şi turism
Raportor:
Brian Simpson
PE 467.292v02-00
Legenda simbolurilor utilizate
* Procedura de consultare
*** Procedura de aprobare
***I Procedura legislativă ordinară (prima lectură)
***II Procedura legislativă ordinară (a doua lectură)
***III Procedura legislativă ordinară (a treia lectură)
(Procedura indicată se bazează pe temeiul juridic propus în proiectul de act.)
CUPRINS
PROIECT DE REZOLUŢIE LEGISLATIVĂ A PARLAMENTULUI EUROPEAN...................5
EXPUNERE DE MOTIVE..........................................................................................................6
REZULTATUL VOTULUI FINAL ÎN COMISIE.......................................................................8
PROIECT DE REZOLUŢIE LEGISLATIVĂ A PARLAMENTULUI EUROPEAN
referitoare la proiectul de decizie a Consiliului privind încheierea Memorandumului de cooperare dintre Uniunea Europeană şi Organizaţia Aviaţiei Civile Internaţionale, de instituire a unui cadru de cooperare consolidată şi de stabilire a demersurilor procedurale conexe
(09138/2011 – C7‑0163/2011 – 2011/0050(NLE) )
(Procedura de aprobare)
Parlamentul European,
– având în vedere proiectul de decizie a Consiliului (09138/2011),
– având în vedere Memorandumul de cooperare dintre Uniunea Europeană şi Organizaţia Aviaţiei Civile Internaţionale (07702/2011),
– având în vedere cererea de aprobare prezentată de Consiliu în conformitate cu articolul 100 alineatul (2), articolul 218 alineatul (6) al doilea paragraf litera (a), articolul 218 alineatul (7) şi articolul 218 alineatul (8) primul paragraf din Tratatul privind funcţionarea Uniunii Europene ( C7-0163/2011 ),
– având în vedere articolul 81 şi articolul 90 alineatul (7) din Regulamentul său de procedură,
– având în vedere recomandarea Comisiei pentru transport şi turism ( A7-0391/2011 ),
1. aprobă încheierea memorandumului de cooperare;
2. încredinţează Preşedintelui sarcina de a transmite poziţia Parlamentului Consiliului, Comisiei, guvernelor şi parlamentelor statelor membre şi Organizaţiei Aviaţiei Civile Internaţionale.
EXPUNERE DE MOTIVE
Memorandumul de cooperare (MDC) are ca obiectiv formalizarea şi aprofundarea relaţiilor şi cooperării dintre UE şi Organizaţia Aviaţiei Civile Internaţionale (OACI).
Memorandumul a fost semnat la 28 aprilie în Montreal şi la 4 mai 2011 în Bruxelles, ulterior aplicându-se cu titlu provizoriu.
Prin scrisoarea din 16 iunie Consiliul a prezentat Parlamentului proiectul său de decizie privind încheierea memorandumului.
Parlamentul are dreptul de a-şi da aprobarea cu privire la încheierea acestui act prin vot unic, în conformitate cu articolul 81 din Regulamentul de procedură.
Depunerea de amendamente la textul acordului în sine nu este permisă.
Context:
OACI a fost fondată prin Convenţia de la Chicago din 1944 ca agenţie specializată a Naţiunilor Unite.
Cele 190 de state membre, câte numără în prezent, cooperează în domenii precum siguranţa aviaţiei, securitatea aeriană, managementul traficului aerian şi protecţia mediului.
Majoritatea standardelor şi cerinţelor OACI sunt abordate în legislaţia UE sau chiar sunt preluate ca atare în dreptul european (de exemplu standardele de mediu pentru aeronave).
În consecinţă, UE este deosebit de interesată să contribuie la procesul decizional din cadrul OACI, nu în ultimul rând pentru competitivitatea propriului sector al aviaţiei civile.
Obiectivul general al MDC este de a asigura o mai bună armonizare a standardelor şi o coordonare mai strânsă a activităţilor din domeniul aviaţiei civile.
De asemenea, respectând integritatea fiecăreia dintre părţi, MDC are ca obiectiv realizarea unei mai bune utilizări a unor resurse limitate şi evitarea suprapunerii eforturilor depuse.
MDC nu se substituie formelor de cooperare existente între părţi, nici nu le aduce atingere.
Acest lucru este valabil pentru Programul de audit al supravegherii siguranţei şi pentru auditurile/controalele de siguranţă, care fac obiectul a două memorandumuri de cooperare distincte, semnate în 2006 şi, respectiv, în 2008.
Proiectul de decizie a Consiliului aprobă încheierea memorandumului şi, în vederea funcţionării acestuia, stabileşte mecanismele procedurale pentru rolurile care le revin Consiliului, Comisiei şi, respectiv, statelor membre în cadrul unui comitet mixt.
Acest comitet va fi organismul responsabil de aplicarea MDC şi de adoptarea dispoziţiilor referitoare la domeniile de cooperare specifice, care sunt anexate la memorandum şi fac parte integrantă din acesta.
Potrivit proiectului de decizie şi în conformitate cu articolul 218 alineatul (9) din Tratatul privind funcţionarea Uniunii Europene, Consiliul va decide poziţia pe care o va adopta UE în cadrul comitetului mixt în ceea ce priveşte adoptarea şi modificarea dispoziţiilor.
Până în acest moment s-au elaborat dispoziţii numai cu privire la siguranţa aviaţiei.
Părţile convin să coopereze îndeaproape şi să îşi coordoneze activităţile legate de siguranţă.
Abordarea are la bază angajamentul reciproc de a atinge cele mai înalte niveluri de siguranţă a aviaţiei în întreaga lume şi de a asigura armonizarea la nivel mondial a standardelor şi practicilor recomandate în domeniul aviaţiei (SPRA).
Identificarea zonelor periculoase şi a transportatorilor care nu operează în condiţii de siguranţă constituie o problemă fundamentală de interes comun şi reprezintă o parte importantă din activităţile desfăşurate în comun.
La 16 iunie, Consiliul a decis cu privire la poziţia pe care urmează să o adopte UE în cadrul comitetului mixt UE-OACI în ceea ce priveşte Decizia privind adoptarea anexei referitoare la siguranţa aviaţiei, care urmează să fie anexată la MDC.
În ceea ce priveşte aplicarea generală, Uniunea este reprezentată în cadrul comitetului mixt de către Comisie, asistată de reprezentanţi ai statelor membre.
Comisia stabileşte poziţia UE cu privire la cooperarea în ceea ce priveşte condiţiile de muncă, aspectele financiare şi cele legate de resurse, consultarea şi schimbul de informaţii, interoperabilitatea noilor tehnologii şi coordonarea programelor de inspecţii şi audit.
Cooperarea include şi mecanismele necesare pentru ca UE să poată pune la dispoziţia OACI cunoştinţe de specialitate şi resurse.
La misiunile de audit desfăşurate de OACI în statele membre ale UE pot participa, cu aprobarea acestora din urmă, observatori din partea UE, care au obligaţia de a respecta cu stricteţe confidenţialitatea misiunilor de audit.
De asemenea, în conformitate cu normele de confidenţialitate ale OACI, părţile vor face schimb de informaţii electronice, date şi publicaţii oficiale şi îşi vor acorda reciproc acces la bazele de date.
MDC prevede un sprijin financiar de 500 000 de euro pe an pe o perioadă iniţială de 3 ani, alocat pe baza unui acord de contribuţie separat încheiat în contextul acordului-cadru financiar şi administrativ dintre UE şi ONU.
Acest buget poate fi completat cu fonduri suplimentare din partea statelor membre sau a Agenţiei Europene de Siguranţă a Aviaţiei.
Etapele următoare:
Pentru a include întreaga sferă de acoperire a activităţilor de cooperare dintre cele două părţi, trebuie elaborate mai multe dispoziţii în domeniul securităţii aviaţiei, al managementului traficului aerian şi al protecţiei mediului, care să fie incluse în anexe la memorandum.
Adoptarea tuturor anexelor de către comitetul mixt este condiţionată de adoptarea lor prealabilă de către Consiliu, însă, din păcate, nu va necesita aprobarea Parlamentului, întrucât dispoziţiile articolului 218 alineatul (9) din Tratatul privind funcţionarea Uniunii Europene nu prevăd implicarea Parlamentului în niciun fel în deciziile comitetului mixt.
Concluzii:
Pe baza celor de mai sus, raportorul consideră că Parlamentul ar trebui să contribuie la consolidarea poziţiei UE în cadrul OACI şi propune ca, prin urmare, Comisia TRAN să îşi dea acordul în vederea încheierii Memorandumului de cooperare dintre Uniunea Europeană şi Organizaţia Aviaţiei Civile Internaţionale de instituire a unui cadru de cooperare consolidată.
REZULTATUL VOTULUI FINAL ÎN COMISIE
Data adoptării
22.11.2011
Rezultatul votului final
+:
–:
0:
37
Membri titulari prezenţi la votul final
Inés Ayala Sender, Georges Bach, Izaskun Bilbao Barandica, Antonio Cancian, Michael Cramer, Saïd El Khadraoui, Ismail Ertug, Carlo Fidanza, Knut Fleckenstein, Jacqueline Foster, Mathieu Grosch, Jim Higgins, Dieter-Lebrecht Koch, Werner Kuhn, Jörg Leichtfried, Bogusław Liberadzki, Eva Lichtenberger, Marian-Jean Marinescu, Gesine Meissner, Hubert Pirker, Vilja Savisaar-Toomast, Olga Sehnalová, Debora Serracchiani, Brian Simpson, Keith Taylor, Silvia-Adriana Ţicău, Thomas Ulmer, Peter van Dalen, Dominique Vlasto, Artur Zasada, Roberts Zīle
Membri supleanţi prezenţi la votul final
Philip Bradbourn, Michel Dantin, Dominique Riquet, Alfreds Rubiks, Sabine Wils
Membri supleanţi [articolul 187 alineatul (2)] prezenţi la votul final
Jan Mulder
