Jean-Pierre Audy despre implementarea bugetului în 2007: „Tendinţa este bună“
Control bugetar
2008-11-12 - 11:48
Jean-Pierre Audy: „95-98% din buget se derulează fără erori” Pe 10 noiembrie, Curtea de Conturi Europeană a prezentat în cadrul Comisiei pentru Control bugetar de la Parlamentul European raportul anual privind implementarea bugetului în 2007.
Pe baza acestui raport, deputaţii europeni vor hotărî, în aprilie 2009, dacă vor acorda sau nu Comisiei descărcarea de gestiune.
După prezentarea raportului, am pus câteva întrebări raportorului francez Jean-Pierre Audy (Grupul Partidului Popular European (Creştin-Democrat) şi al Democraţilor Europeni).
De ce este importantă descărcarea de gestiune pentru cetăţenii europeni?
Care este rolul raportului Curţii de Conturi în această procedură?
Politicile publice ale Uniunii Europene sunt finanţate din banii cetăţenilor statelor membre.
Parlamentul European, care este reprezentantul cetăţenilor europeni, dispune de puterea de a acorda sau nu descărcarea de gestiune Comisiei - un fel de aprobare a conturilor şi operaţiunilor adiacente acestora.
Raportul Curţii de Conturi este important deoarece Parlamentul nu are mijloacele de a face investigaţiile.
Prin urmare, Curtea de Conturi Europeană - instanţa independentă de audit extern - este cea care examinează toate tranzacţiile pe anul 2007; aceasta redactează un raport anual în care îşi prezintă opinia privind conturile şi operaţiunile adiacente acestora.
Raportul este un document foarte important pentru ca noi - Comisia pentru Control bugetar şi raportorul - să putem elabora un raport care va fi prezentat deputaţilor europeni înaintea votului final din aprilie 2009.
Aţi constatat un progres privind implementarea bugetului în 2007 - prin comparaţie cu bugetul din 2006?
Credeţi că aceasta poate fi ameliorată?
Descărcarea de gestiune pe 2007 are două caracteristici.
În primul rând, este primul an în care este aplicat noul sistem de control implementat de Comisie - sistem ce introduce autorităţile de gestiune, autorităţile de certificare şi autorităţile de audit la nivel naţional, pentru gestionarea ce se face în comun cu statele membre.
În al doilea rând, 2007 este primul an din perspectiva financiară 2007-2013.
Atât raportul Comisiei cât şi cel al Curţii de Conturi spun că noul sistem este mai bun decât cel vechi, oferind o siguranţă superioară.
Rata de eroare este însă tot ridicată, şi pe mine mă preocupă în special erorile ce apar în gestionarea în comun cu statele membre.
Deci există un progres în ceea ce priveşte sistemul.
Există şi o ameliorare de fond, dar nesemnificativă.
Dacă am fi avut o ameliorare foarte importantă am fi avut o declaraţie de asigurare pozitivă, dar nu o avem pentru operaţiunile adiacente.
În schimb, pentru conturile anuale, Curtea a dat o declaraţie de asigurare pozitivă fără rezerve - înaintea aveam o declaraţie de asigurare pozitivă cu rezerve.
Statele membre trebuie să supravegheze mai bine gestionarea bugetului la nivel naţional, iar instituţiile europene trebuie să fie conştiente de faptul că un număr mare de erori provine din aplicarea unor regulamente prea complicate.
Trebuie să simplificăm procedurile, pentru că, cu cât regulamentele sunt mai complicate, cu atât apar mai multe erori: este un ciclu infernal.
Trebuie să revizuim în acelaşi timp şi modul de atribuire a fondurilor europene, pentru ca acesta să fie mai simplu şi mai uşor de înţeles, în special de către beneficiarii finali.
Care sunt punctele forte şi cele slabe ale implementării bugetului în 2007?
Punctul forte este că tot ce ţine de gestionarea administrativă a primit o declaraţie de asigurare pozitivă; numărul de erori se situează sub 2%, ceea ce înseamnă că lucrurile s-au derulat bine.
În sectorul agricol însă, şi mai ales în ceea ce priveşte fondurile structurale, rata de eroare este de 11% - adică foarte ridicată.
Trebuie să hotărâm însă care este rata de eroare acceptabilă, pentru că într-un buget de peste 100 de miliarde de euro este de neconceput să nu avem nicio eroare.
Ce trebuie să controlăm?
Pentru că putem avea o problemă cu costul controlului.
Poate că cetăţenii nu vor accepta să acopere costurile administrative pentru controlarea tuturor cheltuielilor.
În momentul de faţă considerăm că lucrurile merg bine când rata de eroare se situează sun 2%.
Majoritatea cheltuielilor se fac cu rate de eroare cuprinse între 2% şi 5%; asta înseamnă că 95-98% din buget se derulează fără erori.
Sunteţi optimist în ceea ce priveşte viitorul?
Tendinţa este bună, deşi nu toate lucrurile sunt satisfăcătoare.
Cu toate acestea, cred că a venit timpul să avem un dialog între Uniunea Europeană (Consiliu, Comisie şi Parlament), Statele Membre, parlamentele naţionale (care controlează executivele, adică administraţiile naţionale care comit erorile) şi Curţile de conturi naţionale.
Trebuie să hotărâm împreună ce fel de sistem punem în aplicare în următoarele perspective financiare.
Descărcarea de gestiune reprezintă procedura prin care Parlamentul European încheie un exerciţiu bugetar.
Aceasta are scopul de a verifica exactitudinea cu care a fost gestionat bugetul.
Parlamentul ia decizia pe baza raportului anual publicat de Curtea de Conturi şi a recomandărilor Consiliului.
Descărcarea reprezintă aspectul politic al controlului bugetului şi „eliberează“ instituţia vizată de responsabilitatea gestiunii unui exerciţiu bugetar la finalul acestuia.
Sunt posibile trei variante: acordarea, amânarea sau refuzarea descărcării de gestiune.
20081111STO41762 3 întrebări pentru preşedintele Comisiei pentru control bugetar: Herbert Bösch O mai mare responsabilitate a guvernelor cu privire la fondurile comunitare O întrebare de 115 miliarde euro: cum ne descurcăm în meandrele bugetului comunitar?
Comisia pentru Control bugetar de la Parlamentul European Jean-Pierre Audy - fişă personală
RO
1
PHOTO
20081110PHT41652.jpg
RO
5
LINK
/activities/committees/homeCom.do?body=CONT&language=RO
RO
6
LINK
/members/public/yourMep/view.do?name=audy&partNumber=1&language=RO&id=33775
-//EP//TEXT IM-PRESS 20070420STO05493 0 NOT XML V0//RO
-//EP//TEXT IM-PRESS 20061011STO11555 0 NOT XML V0//RO
-//EP//TEXT IM-PRESS 20080605FCS31027 0 NOT XML V0//RO
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
