Răspuns dat de dl Füle în numele Comisiei
(7 iunie 2011)
Comisia contribuie la eforturile depuse în vederea reducerii deficitului de apă, îmbunătățirii calității apei și a resurselor de apă potabilă și conservării mediului în Orientul Mijlociu.
Sprijinirea dialogului internațional și promovarea cooperării transfrontaliere constituie două elemente esențiale ale activităților Comisiei.
Comisia este angajată să desfășoare mai multe programe de cooperare cu țările învecinate la nivel național, subregional și regional.
Inițiativele urmăresc să promoveze formularea și implementarea reformelor și politicilor în sectorul apei, precum și să încurajeze gospodărirea durabilă a apelor.
De exemplu, Comisia a lansat recent Programul de gospodărire durabilă integrată a apelor (Sustainable Water Integrated Management Programme), pentru care se prevăd 22 de milioane EUR, în scopul identificării cauzelor profunde ale stării curente a resurselor de apă în Marea Mediteraneană printr-o gestionare integrată eficientă.
Acest lucru confirmă abordarea Comisiei privind resursele de apă, conform căreia prevenirea prevalează asupra soluționării problemelor.
Altfel spus, Comisia pledează pentru tratarea cauzelor profunde ale problemelor (în acest caz: practici nesustenabile de utilizare a apei), mai degrabă decât tratarea fenomenelor „din aval”.
În acest moment, nu s-a alocat finanțare nici la nivel regional, nici la nivel bilateral, pentru susținerea implementării proiectelor de infrastructură, de exemplu conducta care leagă Marea Roșie de Marea Moartă.
Proiectul ar putea fi prezentat Secretariatului General al Uniunii pentru Mediterana pentru o evaluare ulterioară și pentru analizarea modului optim de a se da curs acestui proiect.
Comisia așteaptă cu interes examinarea rezultatelor studiului de fezabilitate și ale evaluării proiectului din punct de vedere ecologic și social, efectuate sub supravegherea Băncii Mondiale, și va urmări în continuare evoluțiile acestuia.
Comisia consideră că nu ar trebui să se adopte nicio decizie înainte de publicarea rezultatelor rapoartelor menționate anterior.
În cele din urmă, Comisia are convingerea fermă că este necesar să se depună eforturi concrete și să existe un angajament politic din partea țărilor partenere, înainte ca asistența din partea unor terți să se concretizeze.
