ÎNTREBARE CU SOLICITARE DE RĂSPUNS SCRIS E-5408/09
adresată de Rareş-Lucian Niculescu (PPE)
Comisiei
(3 noiembrie 2009)
Subiect: Renta viageră
În vederea încurajării procesului de comasare a terenurilor agricole, România aplică în prezent programul Renta Viageră - un program de stimulare a comasării exploatațiilor agricole, prin acordarea unor sume de bani proprietarilor de peste 60 ani care renunță la terenul lucrat, prin arendare sau vânzare.
Potrivit reglementărilor în vigoare la nivel european, acest program constituie ajutor de stat și nu poate fi aplicat decât până la sfârșitul anului 2009.
Autoritățile române au în vedere înlocuirea acestui program cu „Pensionarea timpurie a fermierilor și lucrătorilor agricoli” (Măsura 113 din cadrul Programului Național de Dezvoltare Rurală), destinat fermierilor și lucrătorilor agricoli în vârstă de peste 55 de ani.
Aplicarea acestei măsuri din PNDR necesită o serie de adaptări ale legislației interne din România.
Având în vedere că până în prezent nu s-au înregistrat progrese semnificative în această privință, este puțin probabil ca Măsura 113 să poată fi aplicată începând cu anul 2010.
În aceste condiții, rog Comisia să precizeze: 1.
Dacă România are posibilitatea de a solicita prelungirea perioadei de aplicare a programului Renta Viageră, prin notificarea acestuia ca ajutor de stat? 2.
Care sunt eventualele modificări necesare pentru ca acest program să poată fi aplicat și după 1 ianuarie 2010?
