20.5.2008
PROPUNERE COMUNĂ DE REZOLUȚIE
depusă, în conformitate cu articolul 103 alineatul (4) din Regulamentul de procedură, de
– Georg Jarzembowski, Jacek Saryusz-Wolski, José Ignacio Salafranca Sánchez-Neyra, Laima Liucija Andrikienė, Cornelis Visser, Jas Gawronski, în numele Grupului PPE-DE
– Hannes Swoboda, Pasqualina Napoletano, Alexandra Dobolyi, în numele Grupului PSE
– Dirk Sterckx, Thierry Cornillet, Marielle De Sarnez, în numele Grupului ALDE
– Daniel Cohn-Bendit, Raül Romeva i Rueda, Monica Frassoni, Hélène Flautre, Helga Trüpel, Claude Turmes, Milan Horáček, în numele Grupului Verts/ALE
– Adam Bielan, Hanna Foltyn-Kubicka, în numele Grupului UEN
– Jiří Maštálka, Gabriele Zimmer, în numele Grupului GUE/NGL
în locul propunerilor de rezoluție depuse de următoarele grupuri:
– PPE-DE ( B6‑0242/2008 )
– UEN ( B6‑0250/2008 )
– Verts/ALE ( B6‑0251/2008 )
– GUE/NGL ( B6‑0252/2008 )
– ALDE ( B6‑0253/2008 )
– PSE ( B6‑0270/2008 )
privind catastrofa naturală din China
Rezoluția Parlamentului European privind catastrofa naturală din China
Parlamentul European ,
–
având în vedere concluziile Consiliului UE din 13 mai 2008 și declarația Comisiei privind situația din provincia Sichuan din China,
–
având în vedere articolul 103 alineatul (4) din Regulamentul de procedură,
A.
întrucât un puternic cutremur cu magnitudinea de 7,8 a lovit sud-vestul Chinei la 12 mai 2008;
B.
întrucât cutremurul a făcut zeci de mii de victime mortale, în special în provincia Sichuan și multe persoane sunt încă date dispărute;
C.
întrucât condițiile geografice din provincia Sichuan îngreunează operațiunile de salvare;
D.
întrucât guvernul chinez a mobilizat personal și dispozitive de urgență excepționale, inclusiv soldați și personal medical, care sunt prezenți în zona afectată;
E.
întrucât Federația Internațională a Societăților de Cruce Roșie și Semilună Roșie a lansat un apel pentru ajutor de urgență,
1.
își exprimă sincerele condoleanțe și solidaritatea față de poporul chinez și numărul mare de victime; împărtășește durerea tuturor celor care suferă de pe urma cutremurului;
2.
salută răspunsul prompt al autorităților chineze în fața catastrofei, prin lansarea operațiunilor de urgență;
3.
apreciază disponibilitatea Chinei de a accepta ajutor extern; solicită guvernului chinez să ușureze munca organizațiilor de voluntari și de ajutor umanitar de distribuire a ajutoarelor și să asigure accesul la ajutoare al tuturor celor care au nevoie;
4.
îndeamnă Consiliul și Comisia să ofere ajutor de urgență, asistență tehnică și sprijin pentru reconstruirea zonei afectate;
5.
subliniază nevoia urgentă de a oferi ajutor umanitar fundamental de urgență prin programul ECHO, care să dispună de un buget important și adecvat; ia act de sosirea la Chengdu a experților Comisiei în ajutor umanitar, pentru a evalua necesitățile;
6.
sprijină contribuția adusă de statele membre ale UE prin intermediul mecanismului de protecție civilă, coordonat de Comisie, precum și alte contribuții ale comunității internaționale privind acordarea de asistență;
7.
salută faptul că mass-mediilor chineze și externe li se permite să furnizeze informații detaliate și exacte despre catastrofă;
8.
subliniază importanța unei bune guvernări în ceea ce privește prevenirea și pregătirea pentru eventuale catastrofe naturale; solicită să se dezvolte tehnologia unui sistem de alertă rapidă global și eficace, care să pregătească populația să facă față cutremurelor și altor catastrofe naturale;
9.
salută eforturile comunității internaționale de a face schimb de bune practici în ceea ce privește protecția civilă și asistența în caz de catastrofe pentru a ajuta populația Chinei care a fost afectată de cutremur; invită organizațiile implicate să ofere ajutor financiar suficient pentru îndeplinirea angajamentelor;
10.
încredințează Președintelui sarcina de a transmite prezenta rezoluție Consiliului, Comisiei, precum și guvernelor statelor membre și guvernului Chinei.
