Răspuns dat de dna Ashton în numele Comisiei
(3 februarie 2011)
Comisia a luat cunoștință pe deplin de problema corupției și a încălcărilor drepturilor omului comise de forțele de poliție nigeriene.
Din acest motiv, Comisia s-a asigurat că măsurile de combatere a corupției poliției și a încălcărilor drepturilor omului se află printre prioritățile asistenței acordate în cadrul actualei strategii de cooperare a UE cu Nigeria.
În cadrul celui de Al zecelea Fond european de dezvoltare (FED) (2008 - 2013), pacea și securitatea reprezintă una dintre cele trei priorități centrale ale strategiei de țară a UE în ceea ce privește Nigeria.
Un aspect important al păcii și securității include asistența în vederea reducerii corupției în rândul organelor de poliție, precum și protejarea în mai mare măsură de către acestea a drepturilor omului.
Pe lângă sprijinul specific acordat pentru combaterea corupției și a încălcărilor drepturilor omului în rândul forțelor de poliție, în Nigeria s-a adoptat o abordare transversală generală în materie, în temeiul celui de Al zecelea FED.
În cadrul priorității care vizează guvernanța și drepturile omului, se prevede ca sprijinul acordat de UE să crească gradul de competență al organismelor anticorupție și, de asemenea, să consolideze funcționarea sistemului judiciar.
Acest ultim sector va include acordarea de sprijin pentru monitorizarea abuzurilor actorilor nestatali.
În temeiul articolului 8 din Acordul de la Cotonou, UE poartă un dialog politic periodic cu Nigeria pe tema drepturilor omului și a principiilor democratice.
Dialogul politic și cooperarea UE-Nigeria sunt complementare; prin urmare, lupta împotriva corupției și a încălcărilor drepturilor omului sunt subiecte foarte importante pentru agenda de dialog, precum și pentru sprijinul acordat în cadrul FED.
